ބުނެދޭށޭ ރުހެމޭ 78 – Esfiya\n“އެސް. އައި. ކޮމްޕެނީ އެންޑް ލޯފާރމްގެ ވެރިޔާ އަޙުމަދު އިޝާރު…. 1998 ވަނަ އޭ.އެޗް. ފިނޭންޝިއަލްގެ ޗެއަރމަން އަޒްހާން ސުލްތާން އަވަހާރުކޮށްލުމުގަޔާއި އަވަހާރަވި ފަރާތުގެ މުދަލަށް ގެއްލުން ދިނުމުގައި އަލްހާން ސުލްތާންއާއި ތިބޭފުޅާއި ބައިވެރިވެފައިވާކަމަށް އަޅުގަނޑުމެންނަށް ޝައްކެެެއްނެތް މިންވަރަށް ސާބިތުވެފައިވާތީ އަޅުގަނޑުމެން މިއައީ ކޯޓު އަމުރާއިއެކު ދައުވާލިބޭ ފަރާތުން ހައްޔަރުކުރުމަށްޓަކައި… އަޅުގަނޑުމެންގެ ޒިންމާ އަދާކުރުމަށް އެއްބާރުލުން ދެއްވާ…” ފަތްޖަހާލައިފައި އޮތް ކޯޓު އަމުރު ނިއުޅާލައި ދިއްކޮށްލަމުން މަޔާން އިއްވާލި ބަސްތަކާއިއެކު ޝަލީންގެ މޫނު ހުދުވެގެންދިޔައެވެ. އިޝާރުގެ ނަން އައިސްފައި އޮތަސް ޝަލީންއަށް ހީވީ އޭނައަށް މަރުގެ ހުކުމް އިއްވުނުހެންނެވެ. ޤަބޫލުކުރަންދަތިވެފައި ހުރެ ދެފަރާތަށް ބޯހޫރައިގަނެވުނުއިރު ކަރުނަތައް އެލޯ ފުސްކޮށްލައިފައިވެއެވެ. ހުއްޓުންއަރާފައި ހުއްޓާ އޭނަގެ ފަހަތުން އައިސް މަޔާންގެ ކުރިމައްޗަށް ހުއްޓުނު އިޝާރު ފެނުނީ ލޮލުގެ ހިމަކޮޅުންނެވެ.\nޝަލީންގެ މޫނަށް އަވަސްނަޒަރެއްދިނުމަށްފަހު ދެންމެ ދެންމެ ލޮލުން އޮހިގަތްފާނެހެން ހީވާ ކަރުނަތައް ހިފަހައްޓާލަމުން އިޝާރު ދަތްތަކަށް ބާރުކޮށްލިއެވެ. ބަހެއްބުނުމަކާއިނުލާ އިޝާރު އޭނަގެ ދެއަތް ފުލުހުންނާއި ދިމާލަށް ދިއްކޮށްލިއެވެ. ދެއަތް ހުރަސްކޮށް އެދެއަތުގައި ފުލުހުންގެ މީހަކު ބިނޑިއެޅުވިއިރު އެ މަންޒަރު ދެކެން ޝަލީންއަކަށް ކެތެއްނުވިއެވެ. ކުށެއްކަމާއިމެދު ވިސްނާލުމެއްވެސް ނެތި އޭނަ ފުލުހުންގެ ވާޖިބަށް ހުރަސްއަޅަން މަސައްކަތްކުރިއެވެ. އެ މަންޒަރު ދެކޭނެހާ ހިތްވަރު ނެތިފައި ހުރެވެސް މަޔާން ޝަލީންގެ އަތުގައި ހިފައި ދުރަށްޖެއްސިއެވެ. ފުލުހުންގެ ވާޖިބަށް ހުރަސްއެޅުމަކީ ކުށެއްކަން ހަނދާންކޮށްދިނެވެ.\nއިރުއޮއްސި ވަގުތުތަކެއް ފާއިތުވެގެންދިޔައިރުވެސް މިޑޯވިއުއަށް ވެރިވެފައިވީ މަރުފަދަ ހިމޭންކަމެކެވެ. އެހެން ރޭރޭ ގަނޑުވަރެއްފަަދައިން ދިއްލާއަޅާފައި އޮންނަ މިޑޯވިއުއާއި ބަގީޗާވެސް މިރޭ އަނދިރި ކިއްލާއެއް ފަދައެވެ. އިޝާރު ހައްޔަރުކުރެވުމާއިއެކު މުޅި މިޑޯވިއުގެ ރޫހު ނެތިގެން ގޮސްފައިވާ ކަހަލައެވެ.\n“ކީކޭ ޑޮކްޓަރު ބުނީ….” ލައިޝާގެ އަތުގައި ހިފައި އޭނައާއި ދަމައިގަތުމަށްފަހު އެދެމެދުގައި އޮތް ދުރުކަން ކަޑުވާލަމުން ޝަޔަމް ކުރި ސުވާލުން ލައިޝާ ރަނގަޅަށްވެސް ސިހުނެވެ. ޝަަޔަމްގެ މޫނަށް ބަލާލެވުނީ އެކަން ޝަޔަމްއަށް އިނގުނުގޮތެއް ނޭނގިފައިހުރެއެވެ.\nއެ ހަބަރާއިއެކު ޝަޔަމްގެ ފަރާތުން އުފާވެރިކަމުގެ ކުލަތައް ދެކެން އުއްމީދުކޮށްގެންހުރި ލައިޝާ ނޭފަތްދަމާލިއެވެ. އެ ބަސްތަކުން ޝަޔަމްގެ ހިތަށް އުފަލުގެ ޒައްރެއްވެސް އިހުސާސްނުވާހާ އެހެރީ ސާފުކޮށް ފެންނާށެވެ. ކައިވެންޏަށް ދެމަފިރިއަށް ލިބޭނެ އެންމެ އުފާވެރި ހަބަރު ލިބުމުން ޝަޔަމް ހިލައިގެ ބުދަކަށްވެއްޖެއެވެ. ޝަޔަމް އުފާވާނެކަމަށް އޭނައަށް އުއްމީދުކުރެވުނީވެސް ކިހިނެތްހެެއްޔެވެ؟ ޝަޔަމްގެ ފަރާތުން މާބޮޑަށް ކަންކަމަށް އުންމީދުކުރެވެނީ އަދިވެސް އޭނައަށް ޝަޔަމްއަށް ދަސްނުވާތީ ހެއްޔެވެ؟\n“އެހެންނުކިޔަބަލަ ހައި… ކިޔަައިފި އެއްޗެއް ހަނދާންނެތޭގޮތެއްވެސް ނޯވޭތަ….” ނައިނާ ހައިޒަލްއާއި ދިމާލަށް އެނބުރުނުގޮތަށް އެމޭގައި ގޮށްމުށުން ޖެހިއެވެ. އެ ބަސްތަކުން އެކަނިވެސް ނައިނާގެ މޫނު ޗެރީއެއްހާ ރަތްވިއެވެ. އޭރު ހައިޒަލްއާއި ދިމާލަށް އެވަރަށް ހަޅޭލަވައިލާފައި ގަދަކޮށްލައިފައި އުޅުނުއިރު މި ދުވަސް އަންނާނެކަމަކަށް ނައިނާ ހިޔެއްވެސް ނުކުރެއެވެ. ހައިޒަލްގެ ބޮޑާ މިޒާޖު އަދި ޖެއްސުން ބޮޑުކަމުން ނައިނާ އެންމެ ފުރަތަމަ ދުވަހު ނަފްރަތު ކުރިއިރު އެ ނަފްރަތު ލޯތްބަށް ބަދަލުވެދާނޭކަމަށް ހިޔާލެއްވެސް ނުކުރެއެވެ. ފަހުން ފަހުން ހައިޒަލް ސިއްރުތަކާއި ދުނިޔެއަށް ވަންހަނާކުރާ ސިފަތައް ފެނި އަޒްޔަންގެ އަޅާލުމާއި އެހެން ސިފަތަށްވެސް ފެނި އެހިތް ހައިޒަލްއަށް ލެބިގެންދިޔައީ ނައިނާ އެކަމަށް އުއްމީދުވެސް ނުކޮށްހުއްޓައެވެ. އޭރުގެ އެ ރުޅިވެރި އަރާރުންވުންތަށް ވީ ލޯބީގެ ބައެއްކަމުގައެވެ.\n“ހައި… އަދިވެސް ހުވަފެންތައް ފެނޭތަ؟” ހައިޒަލްގެ އަތުގެ ދިގުމިނަށް އިން ލަކުނުމަތީގައި އިނގިލި ހިންގާލަމުން ނައިނާ ސުވާލުކުރިއެވެ. އަތްކުރު ޓީޝާޓެއްގައި ހުރުމުން މިރޭ އެ ލަކުނު އިނީ ފެންނާށެވެ. މިހުރީ ދުވަހު ހައިޒަލް އަތްދިގު އެއްޗެހި ބޭނުންކޮށްގެން އެލަކުނު ފޮރުވައިފިއެވެ. އެއީ އެދުވަހުގެ ހަނދާނެވެ. ސަލާމަތްވުމުގެ ތެރޭގައި ހައިޒަލްގެ އަތުތެރޭގައި ލެވުނު ޒަޙަމްގެ ލަކުނެވެ.\n“ލައި… ކިހިނެތްވީތަ؟” ޝަޔަމް ކަންބޮޑުވާގޮތްވިއެވެ. ވަގުތުން ލައިޝާގެ މޫނުގައި ހިފަހައްޓާލިއިރު އެލޮލަށް ގިނަވަމުންދިޔަ ކަރުނަތަކުން ޝަޔަމްގެ ހިތްވެސް އުއްކޮޅެއްފަދައިން ވިރުވާލިއެވެ\n“މަންމާ ހަމަޖެހިބަލަ… ހިނގާ އެތެރެއަށް…” މިލީނާއަށް ޤަބޫލުކުރަން ދަތި ހަބަރާއިއެކު ޝޮކަކަށް ހިނގައިދާނެއަތީ ހާސްވެފައިހުރި މަޔާން ކުރިއަށް ފިޔަވަޅެއް އަޅާލަމުން މިލީނާ ގަޔާއި ކައިރިކޮށްލިއެވެ. ހަރަކާތެއްގެންނަން ނުކުޅެދިފައިވާ މިލީނާގެ ހަށިގަނޑު އަތުލަފިކޮށްގެން ގެނެސް ސޯފާގައި ބޭންދީއެވެ. ހައިޒަލްއާއިއެކު ވަދެގެން އައި ހައިލާގެ ފިޔަވަޅުތައް ވަކި ހިސާބަކަށް މަޑުޖެހުނެެެވެ. ހައިލާގެ ފަސްޖެހުން ފާހަގަކުރެވިގެން ހައިޒަލް ހައިލާގެ އަތުގައި ހިފައިގެން އައިގޮތަށް މިލީނާގެ ގާތުގައި ސޯފާގައި ބޭންދިއެވެ.\nތަޤުދީރުގައި ޔާންއާއި ޒެލް ބައްދަލުވާން އޮތީތީވެ ޝަލީންގެ ފިރިއެއްގެ ގޮތުގައި ހައިޒަލް އެދިރިއުޅުމަށް އައީއެވެ. އެދެމެދުގައި ދުޝްމިނުކަމުގެ ގުޅުމެއް އުފެދިގެންދިޔައީއެވެ. ވަގުތާއި ހާލަތާއިއެކު އެ ގުޅުން ބަދަހިވެގެންދިޔައިރު އެދެޒުވާނުންނަކީ ކުޑައިރުގެ ދެމިތުރުންކަމެއް އެކަކަށްވެސް ނޭންގުނެވެ. ހައިޒަލްގެ ހަނދާން ނެތްއިރު މަޔާންްއަށް ހުރެވުނީ އޮޅުމެއްގެ ތެރޭގައެވެ. މިއަދު ހުރިހާކަމެއް ސާފުވެއްޖެއެވެ. ދެންއޮތީ އެދެކުވެރިންގެ ދުވަހެވެ. އަޒްހާންގެ މިޙުރާންގެ އެކުވެރިކަން އެހެން ސިފައެއްގައި ކުރިއަށް ގެންދިޔުމެވެ.\nދެލޮލުން ވެއްޓެމުންދިޔަ ވޭނީ ކަރުނަތަކާއިއެކު ދެތުންފަތުގެ ދޭތެރޭގައި ގައިދުވަމުންދިޔަ އާޙްތައް ދޫކޮށްލުމަށް ދެތުންފަތް ދުރުކޮށްލާ ކޮންމެފަހަރަކު ޔަޒްދާންގެ އަނގަތެރެއިން ނިކުންނަމުންދާ ފިނި ދުމުން ބިއްލޫރިގަނޑުގެ އަނެއްފަރާތުގައި ހުރި ޝާދީންގެ މޫނު ފުސްވަމުންދިޔައެވެ. ޔަޒްދާންގެ އެއްއަތް ޝާދީންގެ މޫނާއި ދިމާލުން ލޯގަނޑުގައި ޖައްސާލެވިފައިވާއިރު އެ ފުންލޮލުގެ ނަޒަރުތަކުން ޝާދީންގެ ހިތްބަދަލުކުރަން މަސައްކަތްކުރަމުންދިޔައެވެ. ލޯތްބަށް އެދި ބޭޤަރާރުވެފައި ދެހިތާއެކު ދެލޮލުގެ ނަޒަރު ގުޅިލާމެހިގެންދިޔައިރު ޔަޒްދާންގެ ލޮލުގައިވީ ބާރަކުން ޝާދީންގެ ލޮލުން ކަރުނައައުން ހުއްޓުވާލިއެވެ. ބަސްމޮށުމަކާއިނުލާ ނަޒަރުން ވާހަކަދެކެވިގެންދިޔަ ވަގުތުކޮޅަކަށްފަހު ޔަޒްދާންކޮށްލިކަމުން ޝާދީންގެ ހިތަށް ސިހުމެއްލިބުނެވެ. ބިއްލޫރިގަނޑުގައި ޖެހިފައިވާ ޝާދީންގެ ތުންފަތުގައި ޔަޒްދާން ތުންފަތް ޖައްސާލިއިރު އެދެމެދުގައިވީ ހުރަހާއި އެކުވެސް އެ ތުންފަތުގެ ފިނިކަން ޝާދީންއަށް އިހުސާސްކުރެވުނު ފަދައެވެ. ލޯ ފުސްކޮށްލި ކަރުނަތަކާއިއެކު ޝާދީން އަތްއުފުލާލިގޮތަށް ބިއްލޫރިގަނޑުގައި އަތްޖައްސާލީ ހިތްގައިމުކަމުގެ ދެވަނައެއްނުވާ މޫނުގައި އަތްހިންގާލަން ބޭނުންވެފައިހުރެއެވެ. އޭރު ބިއްލޫރިގަނޑުގެ ދެފަރާތުން ދެމެމުންދިޔަ ކަރުނައިގެ ރޮނގުތައް އެކުވަމުންދިޔައެވެ.\n“ނޫން…” ޔަޒްދާންގެ ސިހުރެއްފަދަ ލޮލުގެ ބާރުގައި ހައްޔަރުވެގެންދިޔަވަގުތުކޮޅަކަށްފަހު ހަމަހޭވެރިކަންވީ ފަދައިން ޝާދީން ފަހަތަށް ފިޔަވަޅެއް އަޅާލިގޮތަށް ދެފަރާތަށް ބޯހޫރައިގަތެވެ. ޔަޒްދާންގެ އެއަމަލު ޤަބޫލުނުކުރެވިފައިހުރެ ޔަޒްދާންއާއި ދިމާލަށް ބަލާލެވުނުއިރު އެލޮލުގައިވީ ޝަކުވާއެވެ. ޔަޒްދާންއާއި ދުރަށްދާން އޭނަ މަސައްކަތްކުރާއިރުވެސް އެއިންކޮންމެ އަދާއަކުން އޭނަ ގައިދުކުރަން ޔަޒްދާން މަސައްކަތްކުރަނީ ކީއްވެހެއްޔެވެ؟ ޔަޒްދާންގެ ސަަބަބުން ހަލާކުވެފައިވާ ހިތުގެ އެތިކޮޅުތައް އިތުރަށް ހަލާކުކުރަން ޔަޒްދާން އުޅޭއިރު އޭނަގެ ހިތުގައި އަޅާ ވޭން ޔަޒްދާންްއަށް އިހުސާސްނުވަނީ ހެއްޔެވެ؟ ޔަޒްދާން ބޭނުންވަނީ އަދިވެސް އެހިތުގައި ޔަޒްދާންގެ މައްޗަށް ވާލޯތްބަށް ބަދަލެއް ނާންނަކަން އަންގައިދީގެން އެ ހިތަށް އަނިޔާދީ އިތުރަށް އޭނަ ބަލިކަށި ކުރަންހެއްޔެވެ؟\nmee dhira saturday night ga ves upkohli bai.. baeh kudhin nah nufehnaathee alun mi upkohlee.. nukiyaa kudhin avahah kiyaala.. new part mi week ge saturday night ga upkohlaanan\nStoryah dhiyaama fennaane dhw mi hen up nukuriyas kiyan beynumiyya\nMee alhe koffa in jessumeh tha\nSaturday ge kurin up nukure veynetha\n😊Will comment After reading ingey dhira\nThanks…Mi part hama habeys…Waiting for the next part..\nKurin genesdheefa in parteh mee\nMi vaahaka ah fahu aa vaahaka eh start kurantha?\nRepeat vefaa dhw miadhu\nVaahaka maa dhigu vejje mihaaru kitheh part remaining???\nSpeechless #crazy LUV U\nWow v reethi dhiraa … Story nimenee dhw … I live the shaadheen part n lai ge part …… Sifakurun ves v Gina …. Vvv vvv reethi … Love this story and love u dhiraa ❤❤❤\ndhiraa ah dhimaalah ehchehi kiyaa meehun dhiraa ge vhk nukiyan v nu. btw appreciate her story. dhiraa meehun kiyaa ehcheh sah alhaanulaa kuri ah dhey dear😍😘😘\nMeehaku dhira ah ehchesseh nukiya.. faadukiyun ves accept kuran dhadkohbala NauSH.. mitha nethehnu dhira ah dherava gothakah noonee hageegatha hilaafu ehcheh bunefa eh..\nDhiraa adhi zell ah blood donate kury haimom Kan engene dhw zell ah .\nMihaaru Dhen mi site ga comment kurumaa comment kiumaky ves udhaguu kamakah hadhaafa mionnany\nBtw vaahaka ves up kuraashey kiyaafa ekaccheh dhe faharu\ngaimu buni Saturday ga up kollaanamey\nwe are waiting ingy\nmiadhu dhen up nukurevenyaa bunelaafa hurebala\nPlease up the next part tonight. Curiously waiting 😊❤\nDhiraaa!!! Kihaaorakutha upload vaanyy…km curiously waiting…hope u will upload to night…\nKobaa Mirey upkohlacheyy….. Im Waiting…\nKobaaa ehaa dhuvas kohfa upkuraaa iru vx haaadha laheyy dhww\nKobaa kon irakun vaahaka up kuranii\nWaiting for tonight’s part🙄♥\nUp kuraa vaki specific gadieh bunaanama dhw\nVaahaka kiyaa meehun\nHajam ehnuvaane buna dhuvahah upload nukurey viyaa faadu kiyanee vaahaka liyathi week eh veygen dhaa iru wagutheh nuvey bunee ma vaani joke ah..\nAxlu vxx … mee dhn thanfukeh boduvaru kanneyge\nhaftha eh vegen dhaa iru wagutheh nuveyey buneema joke akah vedhaane free time maa gina kudhinnah.. alhugandakah enuvey joke akah.. dhn kudhin bunanee weekend libeyneh noonhey, emmenakah nulibey weekend eh dhoonyeh.. hama gaimuves alhugandakah nulibey.. off 1 dhuvas libenee.. off ey bunyas edhuvas ei free vaa dhuvaheh noon ingey.. edhuvahu kuran hurey baivaru masahkai.. nimey iru hunnany varah varah varubali vefa.. so, literally we don’t getafree day.. pls try to understand.. dhira defend kuraakah noon mibunee.. kudhinnah nuvisneythee.. alhuganduves gaboolu kuran buni dhuvahah vure lasvanya sababu buneladheyn jeheyne kamah.. sorry for the long comment\nthats true dhw. assu vx nuve vagutheh. vaguthu vaa meehun nah hithah araane ehn meehunnah vx vaguthu vaane ey. ekmemeehaku vx busy shedule ehga ulhunyma ingeyny dhw vaa varubali vx. dhera iyh mihaaru miulhey kudhinnah understand nuvaakan. huruhaa kudhin vx understand vaan v😓\nEyrun vaa varun kan kan kuran ulheynama dhw.. kiyun therin hahdhaaafa nubaithihbaa\nDhiraa akee kiyavaa kuajea noon tha?\nNuvanyaaa vx bunelan rangalhu kanneyge.. Alhugandu Abdullah jabir .. alhugandu mihury haney kiyaagen huhtakas nuvaaane 🤦♂🤦♂🙄\nMyhun busy ves vaaane busy schedule ehga ulhenyaa ekm week eh vegen dhaairuga time eh hama nuveyey buny eythi qabooleh nukurevey hama. Okay busy vaanethy kurin bunelaaafa othy lasvaanekan up kolleveyleh ekm dhn vaki dhuvahaku up kuraanamey kiyaaafa nukoh adhi readers ge comments ah reply nudhenyaa aee dhn hama thanfukeh boduvaru kanneynge. Aharemn ves mee hama vrh busy schedule ehga ulhey myhun job ah dhamun eyge ithurun kiyavamun dhany ekmves week eh vegen dhaa iruga free time libey hama. And busy schedule ga ulhey myhun vaahaka liyun kahala kameh kuraaany free vaa vaguthu ekan kurevey kamah vanyaa nuvaaa varun kan kan kuran noolhuniyyaa rangalhu vaaany 🙏🙏🙏\nemmen eh gotheh nuvaane dho. thi beufulhaa ah vaguthu vias dhiraa ah nuvumaki ekasheegen vaa kameh. mi ehbai dhivehinnah nuvisnyne dhuvahaku ves. maa kan engy bayakh vegen ulhyni. thn hunna meehaage haalatheh nubalaa ehchi kiyenikh nimunee. boa halaaku. kithmme kiyeviakas sikundi tharajqee nuvanyaa badhaleh nannaane.\nhama vedhaane dhw dhiraa bali vegnkameh v kamah. noony lap noony phn halaaku v kamah vx. nuvaane dhw goas koh visnaakah. thivaru kuraakah nuvaane ekm\nOffice ga job ha ulhey meehakaa A level kiyavamun dhaa kuhjakaa haas bai thafaathu vaane. Ekuhjaa ge misthagbalaa gulhun huri kameh aee. Bodu qurubaanee ehevanee. Bunelan varah faseyha vedhaane ekamaku pass nuvyma ekuhjaa ge hithuga alhaane veyn thasavvuru ves nukureveyne. Education isn’tajoke. Hama hini aadhevey. Hairaan ves vey thi beyfulhun ves busy iru busy meehehge feelings dhene nuganevunyma. Hithah araa keiyytheri nuveveye beyfulhun keehve baavaey dhen vaahaka kiyanee. Miahvure maa Lahun stories up kuraa authors Adhi site thah ves. English stories hunna website thakuga ves months two months varu nagaa baeh story thakuga chapters thah upload kuran. Ekam ves readers authors ge situation ah respect kohfa inthizaaru kurey. Alhugandu nubunan hurihaa readers eh gotheh vaaneyekey. Hurihaa authors ves. Ekamaku ekaku anekaa ge haalatu gaboolu kohehaalathah ihthiraamkuran jeheyne kan qabool kuran. Don’t you know that O level and A level exams had started already? Students are way too busy preparing for exams and you guys need to giveabreak to them and appreciate what she did until today. You can’t just criticize someone so negatively like that.\nKaleymen vs dhn thi varah faadu nukiyabala dhw.. emme furathama story repeat viyyey kiyaafa shakuvaa kuraa kudhinnah bunelan othy dhiraa furathama vs comment ga eynee liyefa mi pt akee kurin vs genesdhin pt ey.. baeh kudhinnah nufennaathee up kolliyyey.. dhn ekan accept nukureven v evves sababeh neynge.. @hehe rangalhah dhiraa ge cmnt kiyaafatha thi bunany saturdayga up kuran bunyey.. dhiraa bunefa othy Saturday NIGHT ga ey dhn oiy bai up vaanee.. dhn kommes kameh vegen dhw dhiraa ah vs reyga up nukurevunee e.. i also donno why.. ekm ahannah vs gabool kurevey dhiraa bsy vegen kanenuliyevunee.. eii 1 week ekkn dhiraaebunee bsy vaane vaahaka kurin.. faharehga hama kuran ulhunu kanthah nunimeythee kamah vs vedhaane ennu dhiraa ah vaahaka nuliyevigeneulhenee.. dhiraa akee vs kiyavaa kujjekey.. bsy week eh nimigen dhiyaimakaa nubuneveyneeweek therey free nuvumakeee joke ekey.. thi meehunnah vs ekahala thajuribaa eh kurevuneema ingeynee.. nuvaa varun dhiraa kameh kuran ulhey nama mi vaahaka mihisaabakah nais @someone.. dhiraa ah vs vaanetheeeliyanee.. alhe vaahaka eh liyan try kollaafa bunebala miee faseyha kamekey.. vaahaka liyumakee aslu ehaa faseyha kameh noon.. kiyaa meehunnah neyngenee kiyaalan faseyha kamun..\nKuru vaahakaeh liyan undhagoo iru adhi dhigu vaahaka eh liyan kihaa undhaguleh vaane.. dhiraa buney dhw vaahaka liyamunnney up kuranee vs.. dhn thivarah writer ah ehchehi kiyanya writer vs foohi vaane dhw.. thikahala cmnt dhenya cmnt nudheynee.. vaahakaige kuh faahaga kohdhinumakee massalaeh noon.. ekm writer vs dhera vaa gothah vaahaka dhekkun rangalheh nooon.. hajam nuvegen ulhey kudhin hajam kollabala dhn please..\nDhiraaaaa!! OMG anekka dhiraa ah kameh v tha???? 😱😱😱 DHIRAA PLX MI STORY EKKN NIMMAALADHEHCHEY.. rey story up nuvegen nuves nidhifa othee..\nLol. Can you all just have an exam up hold and waste your time writingastory that doesn’t give you anything accept shitty coments of readers. Thikala free time vaa mehun. Dheyba free timega heyo ehch kiyan. Moya nuve. Las vnyaa kehkohbala. Abdhu abdhu coment ga cuvabu kurun. If you cant help it dhen vaahka nukiyaa. Vaahka liya mehkah egeynny eh eeEkihaa udhgoo kameh kana. Like the way if you have your exam dhwn go danm try writeastory like this. Appreciate that she has done this much olso. There are some stories rhme3bai ipload vefa dhwn vee nuvee eh negey. I think thi mehun shukuru vei vaan vehkje kaneygey. Honestly im not defending her about being late. But im saying this. Bcx i font like being criticized for unnecessary shit. Peace ✌✌ i hope you dont mind anything. And thanks dheera for this nice story.\ndear when is the next part\nWhere is the next part dhiraaa??? I cant wait😫. This is so nice😘😘😘. Keep it up👍\nAdhivs busy tha? Waiting… Kiyuntherin inthizaaruga nubahattabala ehaa ginadhuvsa vandhen…… Support gehllidhaane…. Kiyuntherin foohivedhaane… I hope you up next part in tonight…..\nI’m sure she haveavalid reason for this..,.ehenoonas waiting foratreasure isn’tabad thing….good things come to those who wait😘😘😘😘\nWe all should understand that she is studying…… That too alevel….. She might not get any free time….. We should thankful to her bcuz while studying also she do upload the story…. But there must be some reason right ??????…. Keitherikamey kiyaa ehchevx netheetha hama……. Shukuruveri vebae atleast…… Bune ehnu insaanaaa akee shukurunukuraa baekeyyy… Mi hurihaa dhuvahu up kohfa enme dhuvahehga up nukuraathee angaiga jehunu ehcheh…. Anekaa ahvx visnan jeheyne dhw…. Anekaage beynunthakehvx vaane noonthw ???? Dhiraa thikuraa hihvarah saabas 👏👏👏 when u get free u can upload …. I tried not to comment but baeh readers ge vaahaka hurigothun dheravi Varun mi comment mi kohly….\nDhiraa aky grade 12 ge student eh….\nOctober6ga A’Level examves fesheyy..\nSo she need more time to spend on studies dhw…kiyuntherin jeheyne ekamah visnan…I understand it because I’maalso studying in grade 12…\nDhiraa 12 ga kiyavanyaa asluves she need more time to spend on studies I totally agree with u ❤\nBut if she can’t upload the story she can atleast inform that to the readers as readers are eagerly waiting for the story just saying that because many of there readers are commenting… And dhiraa all the best for ur exams ❤❤❤\nOkey dhn she shouldn’t have told that she will upload next ep on Saturday night. But amilla ah upload kuran bunefa nukuryma eythi kada readers understanding viyas vaki varakah veveynii. Hiyy hama nujehigen mibuneveny ves story kiyan curious vefa thibeythii. Mihaaaru ves rangalhu dhw comments thah kiyaalaafa reply eh dheyn exam nimunyma ey up kureveynii eyrun readers ves iru irukolhun story up vefa inn thw eh nubalaane. Readers writer ge feeling understand vaaan jehey iru writer ves vaaane readers ge feeling understand vaaan. Varah vaahaka mee dhen ✌✌\nMassala aky saturday ga up kuraanamey bunefa nukuryma. Dhiraa ah binevidhaane dhw A level test nimunyma ey up kurev3yny ves\nhithah araa hageegaih balainulaa ehjehi kiyanugahnanayaa aharemen hama dhivehin nah nuvanee baavaeyy.. kithah meehun ahaalee vaahaka up nukuraa sababeh.. dhira huri haaleh balaali meehaku eba ulheytha.. ingey balan noolheynekan.. ekamakuves bunelaanan.. dhira ge family meehaku niyaavegen ulhenee.. mi haaluga ehves meeehaku vaahaka liyaakah nooneee mithaa dhihlifa comment kuran neehnaanekan kiyuntherin nahves visnenvaaane.. dhira hiyyvarugadha kurahjjey.. dhira hamayah eulheena mi vaaahaka genesdhee.. kithanme dhuvaheh viyas ahren gaimuves madu kuraanan\ndhiraa ah bodu kameh vegenney bunyma vx adu ahaane meehaku nuvi . alhugandu ge vx hiyh buney bodu kameh v ma ey dhiraa vhk up nukoh hunnaan ehn bunin . ekm vx gaboolu kuraaane meehaku vx nuvi.. vrh dhera dhn keehkuraany\nWell said… So true👏👏👏👏\nMay Allah grant you and your family with patience.. Readers thi kee ehchehi fenifa dhiraa kihaa dhera vaane dhn.. 😥\nInnaa ilaihi vaihnaa ilaihi raajioon\nFeel sad for dhiraa😥. Insha allah we will be waiting for u❤❤❤\nInna lillahi wainna ilaihi raajioon… Dhivehinnaky kehtheri kamuge evvx minvareh gaiga heykilaafa thibey baeh nun… Hithah araaha ehchehi ehn myhunna dhimaalah bunumuge kurin visnaalan vaane kameh hama dhimaa vedhaane kan.. hama bunelee..aneh hen rulhi akah jessumakah nun\nFeel sad gor dhira and family..\nEkm bunelan beynun dhira misaalaka sarukaaru job eh ga ulhenya gaimu msg eh kohla fa ves thi dhima vi kan angaalane..adhi joba nudhevunu reason bune dheyne….so y not for readers here..hama coment eh kohlafa kiyun therina vaanuva anga dhevidhaane dhaw…magey hiyaal..\nAlhugandunves hithah eri muhimmu bodunkameh dhimaa nuve mihaa zinmmaadhaaru writter eh reply nukoh vaanuvaa naangaa nuhunnaaney… ehenve aslu comment eh nukoh madu kohlleee… InshaAllah, will wait for the story.. adhi marhoom/marhooma, ge furaana ah suvaruge minvaru kurehvvun edhi dhuaa kuran… Ailaa ah kehtherikan dhehvvaashi… Aameen.\nDhiraa gealevel exam onnaathy free time eh nulibeny kanneyge dhw.. Btw story is awsome luv yah💙\nwish you all the best dhiraa… hithamaigai kehtherive hihvaraa eku exam ah redy vey igey…\nHow’s u dhiraa. Hope u r fine. ❤❤❤\nAwlheyy dhiraaa siss…😭😭😭😭\nI feel sorry for u bcox of these peoples… hope u’ll get better soon… & sry that i couldnt comment to the last parts cox my gc started… bt i’ll just spareafew minutes to tell u that i really miss u sis… will be waiting withawarm heart as always😘😘😭😭😭\ndhiraa reply plxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxx….when will you update the stry\nDhiraa OK tha……. Dhiraa hama akah elhuneema next part up kuriyas OK vaane…… Hope you will get better soon…. Lv You sis.. 😭😭😭😭😭😭😭😭😭😭😭😭😭😭😭😭😭😭😭😭😭😭😭😭😭😭\nAwlheyy mi story nukiyethyy mihaaru hyyvani hashigandun ehbaa madhuhen… just miss those couples & dhiraa sis plx recover fast… & up kohladhehcheyy…cant wait😭😭😭😭😭\nAlheyy mi story nukiyethyy mihaaru hyyvani hashigandun ehbaa madhuhen… just miss those couples & dhiraa sis plx recover fast… & up kohladhehcheyy…cant wait😭😭😭😭😭\nDhiraa waiting #crazy LUV U\nDhiraaaaaa we are waiting for next part please give usasurprise 😛🤩🤩\nGood luck dhiraa …. ☺😘\nDhiraa Please Come Back… ☹☹☹ 79th… Where??… I’m really Sorry for your loss Girl… 😣😣😣 Iraadha kureh vee aa rangalhu vaane… We are with you…❤🔥💯\nbest of luck…😁😁 my love ly dhiraa sissy💙💙💛💚💙💛💛💚\ndhiraa pls avahan up kohdhyba. can’t wait. plx plx\nOh no😭😭😭 sorry adhi kiriyaa mi enguny Dhiraa ulhey haalu… Komme dhuvahaku eba balan mi vaahaka up koffa in tho but it’s ok cuz your not well so I understand it would beasad moments for you right… But we’ll be always at your side Dhiraa…I’m so so so so so so so so so so so so so so sorry Dhiraa dear hope to see you soon with your next amazing part…… And get well soon ly sis\nOh no😭😭😭 sorry adhi kiriyaa mi enguny Dhiraa ulhey haalu… Komme dhuvahaku eba balan mi vaahaka up koffa in tho but it’s ok cuz your not well so I understand it would beasad moments for you right… But we’ll be always at your side Dhiraa…I’m so so so so so so so so so so so so so so sorry Dhiraa dear hope to see you soon with your next amazing part…… And get well soon ly sis…. Be good for your exams and good luck\nMiadhuvaskolhu Mi website ge dhirun mulhinhen gossa oi hen hyyvanyy😟😟😟… just dont know how many times i checked this web, only hoping an update for this story… its really killing me …plxxxx dhiraa comebackkkk😭😭😭😭😭\nMiee dhiraage amilla vaahakaehnoon. Ekolhun up nukuraathi Dhiraa ah eulhenee tharujamaa nukurevigen.\nEkolhu thiya kiyany kn thaakah… mashah alhe thi aslu vaahaka dhahaka bala…. eyrunngaboolu kuraany.. ma bunaany mii hama dhiraa ge amihllaa vaahakaa ekey\nDhiraa ah kihi neii v ?\ndhiraa kaafa niyaavee nd now her a’lvl exam started..\nއިންތިޒާރު ކުރި ލޯބި (3)


އިމަޖެންސީ ސަޕޯރޓް ގްރޫޕްގެ ޓީމެއް އައްސޭރިޖަލަށް ޒިޔާރަތް ކޮށްފި\n14 ފެބުއަރީ 2016\nއިމަޖެންސީ ސަޕޯރޓް ގްރޫޕް (އީ.އެސް.ޖީ) ގެ ޓީމެއް އައްސޭރި ޖަލަށް އިއްޔެ ޒިޔާރަތް ކޮށްފިއެވެ.\nމި ޒިޔާރަތަކީ އީ.އެސް.ޖީ ގެ އަހަރީ އެކްޓިވިޓީ ކަލަންޑަރުގައި ހިމަނާފައިވާ ދަތުރެއްކަމަށާއި، މި މަހުގެ 13 އިން 17 އަށް، މި ދަތުރު ކުރިއަށް ގެންދިއުމަށް ހަމަޖެހިފައިވާކަމަށް އީ.އެސް.ޖީ ގެ ކޮމާންޑިންގ އޮފިސަރ ޗީފް ޕްރިޒަންސް އޮފިސަރ އަބްދުލް ޣަނީ މައުލޫމާތު ދެއްވިއެވެ. އަދި މި ދަތުރުގައި އައްސޭރި ޖަލުގެ ސެކިއުރިޓީ ދިރާސާކޮށް އެކަމާއި ގުޅޭގޮތުން ރިޕޯރޓެއް ތައްޔާރުކޮށް، ޖަލުގައި ރަނގަޅު ކުރަންހުރި ކަމެއް ފާހަގަކުރެވޭނަމަ އެކަމެއް ރަނގަޅުކުރުމަށް އަވަސް ފިޔަވަޅުތަކެއް އަޅުއްވަން މަސައްކަތް ކުރައްވާނެ ކަމަށްވެސް ޗީފް ޕްރިޒަންސް އޮފިސަރ އަބްދުލް ޣަނީ މައުލޫމާތު ދެއްވިއެވެ.\nއަދި އެއްވެސް ކަމެއްގައި އިމަޖެންސީ ސަޕޯރޓް ގްރޫޕް ހަރަކާތްތެރިވާން ޖެހޭ ހާލަތެއް އަތުވެއްޖެނަމަ އެކަމަށް ތައްޔާރުކޮށްފައިވާ ޕްލޭން އިތުރަށް ދިރާސާކޮށް، އިސްލާޙް ގެންނަން ޖެހޭނަމަ އެކަންވެސް މި ދަތުރުގައި ކުރައްވާނެ ކަމަށް އީ.އެސް.ޖީ ގެ ކޮމާންޑިންގ އޮފިސަރ ވިދާޅުވިއެވެ. އަދި އައްސޭރިޖަލުގައި “ޕްރައިމަރީ ރެސްޕޮންސް ޓީމް ޓްރެއިނިންގ” (ޕީ.އާރ.ޓީ.ޓީ) ހަދާފައިތިބި އޮފިސަރުންނަށް ރިފްރެޝަރ ޓްރެއިނިންގ ތަކެއް ކުރިއަށް ގެންދިއުމަށް ހަމަޖެހިފައި ވާކަމަށްވެސް ވިދާޅުވިއެވެ. އަދި އައްސޭރި ޖަލުގެ ހުރިހައި އޮފިސަރުން ހިމެނޭ ގޮތަށް ސިނާރިއޯ ތަކެއް ކުރިއަށް ގެންދިއުމަށްވެސް ވަނީ ހަމަޖެހިފައެވެ.\nޗީފް ޕްރިޒަންސް އޮފިސަރ އަބްދުލް ޣަނީ އިތުރަށް ވިދާޅުވީ ކޮންމެ މަހަކުވެސް ކޮންމެވެސް ޖަލަކަށް ޒިޔާރަތްކޮށް އެޖަލެއްގެ ސެކިއުރިޓީ ކަންތައްތައް މޮނީޓަރ ކުރައްވަމުން ގެންދަވާނެ ކަމަށާއި އަދި ރަނގަޅު ކުރަންހުރި ކަންތައްތައް ރަނގަޅު ކުރައްވަން މަސައްކަތް ކުރައްވާނެ ކަމަށެވެ.


ޤައުމީ އަންހެން ވޮލީބޯޅަ މުބާރާތް 2015: ޕޯލްސްޓަރ ބަލިކޮށް ޕޮލިސް ކުލަބު ޗެމްޕިއަންކަން ހޯދައިފި — Ihavandhoo.com\nޤައުމީ އަންހެން ވޮލީބޯޅަ މުބާރާތް 2015: ޕޯލްސްޓަރ ބަލިކޮށް ޕޮލިސް ކުލަބު ޗެމްޕިއަންކަން ހޯދައިފި\n19 ނޮވެމްބަރު 2015 1\nޕޮލިސް ކުލަބު. ފޮޓޯ: ޕީއެސްއެމް\nކުލަބް ޕޯލްސްޓާ 3-1 ސެޓުން ބަލިކޮށް، 47 ވަނަ ގައުމީ އަންހެން ވޮލީބޯޅަ މުބާރާތުގެ ޗެމްޕިއަންކަން ޕޮލިސް ކްލަބުން ރޭ ހޯދައިފި އެވެ.\nޒުވާނުންގެ މަރުކަޒުގެ އެތެރޭ ކޯޓްގައި މިރޭ ކުޅުނު ފޯރިގަދަ ފައިނަލް މެޗްގެ ފުރަތަމަ ސެޓް ޕޮލިސް ކުލަބު ކާމިޔާބު ކުރީ 25-17 ސެޓުންނެވެ. އެހެންނަމަވެސް މެޗުގެ ފޯރި އިތުރަށް ގަދަވެގެން ދިޔައީ މެޗުގެ ދެ ވަނަ ސެޓް އިހަވަންދޫ ޓީމުން ކާމިޔާބު ކުރި ހިސާބުންނެވެ. އެސެޓް އިހަވަންދޫ ޓީމުން ކާމިޔާބުކުރީ 25-18 އިންނެވެ.\nމިމެޗުގެ ތިން ވަނަ ސެޓް ޕޮލިސް ކްލަބު ކާމިޔާބު ކުރީ 25-18 އިންނެވެ. އަދި މެޗުން ޕޮލިސް ކްލަބު މޮޅުވި ސެޓް ކާމިޔާބު ކުރީ 25-15 އިންނެވެ. ފޯރި ގަދަ ކުޅުމެއް ފެނިގެންދިޔަ ފައިނަލް މެޗުގެ މޮޅު ކުޅުންތެރިއަކަށް ހޮވިފައިވަނީ ޗެންޕިއަން ޕޮލިސް ކުލަބްގެ ހައްވާ ރާޝިދާއެވެ.\nމިމުބާރާތުގެ ޑްރީމް ޓީމްގައި ހިމެނިފައިވާ6ކުޅުންތެރިންނަކީ ދިއްދޫ ޓީނޭޖް ބޯއީސްގެ ސްޕޯޓްސް ކުލަބްގެ ހައްވާ ސަވާ، ޕޮލިސް ކުލަބްގެ ހަދީޖާ އިބްރާހީމް، ސުހާނާ އަހުމަދު، އައިޝަތު ޝައްފަ، ހާއްވާ ރާޝިދާ އަދި ކުލަބް ޕޯލް ސްޓާރގެ ފާތިމަތު ތޮހޫރާއެވެ. މިޓީމްގެ ލިބަރޯ ކުޅުންތެރިއަކަށް ހޮވިފައިވަނީ ކުލަބް ޕޯލް ސްޓާރގެ ނާޒިމާ އަބްދުލް ވަހީދުއެވެ. ޑްރީމް ޓީމްގެ އެންމެ މޮޅު ކޯޗްއަކަށް ހޮވިފައިވަނީ ޗެންޕިއަން ޕޮލިސް ކުލަބްގެ މުހައްމަދު ނަދީމްއެވެ.\nމިމުބާރާތުގެ 19 އަހަރުން ދަށުގެ އެންމެ މޮޅު ކުޅުންތެރިއަކަށް ހޮވިފައިވަނީ ނައިފަރު ޖުވެނައިލްގެ އާމިނަތު އަރީޝާއެވެ. 21 އަހަރުން ދަށުގެ އެންމެ މޮޅު ކުޅުންތެރިއަކަށް ހޮވިފައިވަނީ ދިއްދޫ ޓީނޭޖް ބޯއީސްގެ ސްޕޯޓްސް ކުލަބްގެ ފާތިމަތު ޖޫޒާން ޒާހިރުއެވެ.\nމުބާރާތުގެ އެންމެ މޮޅު ކޯޗަކީ ޕޮލިސް ކުލަބުގެ ކޯޗް މުހައްމަދު ނަދީމެވެ. އަދި މުބާރާތުގެ ފެއާޕްލޭ ޓީމަކީ އިހަވަންދޫ ކުލަބް ޕޯލްސްޓާއެވެ\nމިމުބާރާތުގެ އެންމެ މޮޅު ކުޅުންތެރިއަކަށް ހޮވިފައިވަނީ އިހަވަންދޫ ކުލަބް ޕޯލް ސްޓާރގެ ބިދޭސީ ކުޅުންތެރިޔާ މިސް ބުއަރ ޖެރޮންސުރއެވެ.\n↵ ކްލަބް ޕޯލްސްޓާރ, ވީއޭއެމް ޕްރެޒިޑެންޓްސް ކަޕް 2015\nޤައުމީ އަންހެން ވޮލީބޯޅަ މުބާރާތް 2015: ފައިނަލުގައި ޕޮލިހާއި ޕޯލްސްޓަރ ގަދަ ހިފުމަކަށް\nޤައުމީ އަންހެން ވޮލީބޯޅަ މުބާރާތް 2015: ޕޯލްސްޓަރ ސެމީއަށް\nވީއޭއެމް ޕްރެޒިޑެންޓްސް ކަޕު 2015: ޕޯލްސްޓަރ ޗެމްޕިއަންކަން ހޯދައިފި\nވީއޭއެމް ޕްރެޒިޑެންޓްސް ކަޕު 2015: ޕޯލްސްޓަރ ފައިނަލަށް\nވީއޭއެމް ޕްރެޒިޑެންޓްސް ކަޕު 2015: ޕޯލްސްޓަރ ކުޅުނު ދެވަނަ މެޗުވެސް ކާމިޔާބުކޮށްފި\nއޯހ․ ސޯ ސޭޑް\n– 19 ނޮވެމްބަރު 201500


Kunfunithakuge hissaa vikkumuge bodu bahus | Mihaaru\nއައިލެންޑް އޭވިއޭޝަންގެ ބޯޓަކަށް މީހުން އަރަނީ: ކުންފުނިތައް ޕްރައިވެޓައިޒް ކުރަން ސަރުކާރުން ވަނީ ނިންމާފައި -- ފައިލް ފޮޓޯ: މޯލްޑިވިއަން\nކުންފުނިތަކުގެ ހިއްސާ ވިއްކުމުގެ ބޮޑު ބަހުސް\n17 ނޮވެމްބަރ 2020 - 08:43 20 comments\nއެމްޑީޕީ ވެރިކަމަށް އަންނަ ކޮންމެ ފަހަރެއްގައި ވެސް އިވޭ އާންމު އެއް ވާހަކައަކީ ދައުލަތުގެ ކުންފުނިތައް ޕްރައިވެޓައިޒް ކުރުން ނުވަތަ އެ ކުންފުނިތަކުގެ ހިއްސާ ވިއްކާ ވާހަކަ އެވެ. އެކަމަކު މިއީ ގިނަ ބަޔަކު މާ އަޑުއަހާ ހިތްވާ ވާހަކައެއް ނޫނެވެ. އިދިކޮޅުން ސިފަކުރާ ގޮތުގައި، އެއީ ގައުމު ވިއްކާލުމެވެ. ނުވަތަ، ބައެއް އެހެން މީހުން އެކަން ސިފަކުރަނީ "ފައްޓަރުބައި ވިއްކާލުން" ކަމަށެވެ. އަނެއް ބަޔަކު ބުނާ ގޮތުން އެއީ ގައުމުގެ ހަރުމުދާ ވިއްކުމެވެ.\nރައީސް މުހަންމަދު ނަޝީދުގެ ވެރިކަމުގެ ތިން އަހަރުގެ ތެރޭގައި، އޭރު ވަރަށް ވަރުގަދަ އަށް އޮތް ތިން ކުންފުންޏެއްގެ ތެރެއިން ދެ ކުންފުންޏެއްގެ ހިއްސާ ބޭރު ބަޔަކަށް ވިއްކާލައި، އަދި ގައުމުގެ މައި ދޮރާށި ނުވަތަ މާލޭ އިންޓަނޭޝަލް އެއާޕޯޓް ޖީއެމްއާރަށް ދިގު މުއްދަތަކަށް ކުއްޔަށް ދިނެވެ. ދިރާގުގެ ހިއްސާގެ ހަތް ޕަސެންޓް ކޭބަލް އެންޑް ވަޔަލެސް އަށް، އަދި އެމްޑަބްްލިޔުއެސްސީގެ 20 ޕަސެންޓް ހިއްސާ ހިޓާޗީ އަށް ދޫކޮށްލި އެވެ. އެކަމާ ގިނަ ބަޔަކު ހިތްހަމަނުޖެހުނެވެ. ހަގީގަތަކީ، އެ ވެރިކަން ވެއްޓުމުގެ ފެށުން އައީ ވެސް އެއާޕޯޓް ދިގު މުއްދަތަކަށް ކުއްޔަށް ދޫކުރި ހިސާބުން، އެކަން ސިޔާސީ ހަރަކާތަކަށް ބަދަލުވެ ކުރި މުޒާހަރާތަކެއްގެ ތެރެއިން ކަމެވެ.\nކޮންމެ ބަޔަކު ކޮންމެ ގޮތަކަށް މާނަކުރިޔަސް، އެކަމާ އެމްޑީޕީ އަދި މިހާރު އެ ޕާޓީގެ ބޮޑު ހިއްސާއެއް އޮތް ސަރުކާރަށް މައްސަލައެއް ނެތެވެ؛ އިކޮނޮމިކް މިނިސްޓަރު ފައްޔާޒް އިސްމާއިލް ވިދާޅުވި ގޮތުގައި، ކުންފުނިތައް ޕްރައިވެޓައިޒް ކުރުމަކީ އެމްޑީޕީގެ ފިކުރެވެ. އެއީ އެ ޕާޓީގެ ސިޔާސަތެވެ. އެހެންވެ އެ ސިޔާސަތު ކުރިއަށް ނެރެ، ކުންފުނިތައް އަންނަ އަހަރު ޕްރައިވެޓައިޒް ކުރާނެ ކަމާ ދޭތެރޭ އެއްވެސް ޝައްކެއް ނެތެވެ.\nކުންފުނި ހިންގުމުގެ ގާބިލްކަން ނެތީތަ؟\nކުންފުނިތަކުގެ ހިއްސާ ވިއްކައިގެން އަންނަ އަހަރު ދައުލަތަށް 462 މިލިއަން ރުފިޔާ ލިބޭނެ ކަމަށް ވަނީ އަންދާޒާކޮށްފަ އެވެ. އެކަމަކު ބުދަ ދުވަހު "މިހާރު" އަށް ދެއްވި އިންޓަވިއުއެއްގައި ފައްޔާޒު ވިދާޅުވީ އެއީ "ހަމައެކަނި ލަފާކޮށްލާފައި އޮތް" އަދަދެއް ކަމަށެވެ. އޭނާ ވިދާޅުވި ގޮތުގައި، ހިއްސާ ވިއްކާނީ ކޮން ކުންފުނިތަކެއްގެ ކަމެއް ވެސް އަދި ނިންމައިފައެއް ނުވެ އެވެ.\n"އަޅުގަނޑުމެން މި ނެގި ޑިޒިޝަނަކީ ކޮންމެވެސް ވަރެއްގެ ޕްރައިވެޓައިޒޭޝަނެއް އައުން. [ބަޖެޓްގައި] އެއީ މިކަން ފެށުމުގެ ގޮތުން ޖަހާފައި އޮތް އަދަދެއް،" މިނިސްޓަރު ވިދާޅުވި އެވެ.\n"އަޅުގަނޑުމެން މަސައްކަތް ކުރަމުން މިދަނީ އިންޓަނޭޝަނަލް ޕާޓްނަރެއް ލައްވާ ކުންފުނިތަކުގެ އެނަލައިސިސްއެއް ހަދާފައި ސްޓްރެޖެޓިކް ޕްލޭނެއް ހެދުމަށް ފަހު ހިއްސާ ވިއްކަން ލިސްޓް ކުރަންވީ ތަންތަނަކީ ކޮބައިތޯ ބަލައި އަދި އޭގެން ޕާޓްނަރެއް ހޯދަންވީ ކޮން ތަނެއްތޯ ދެނެގަންނަން."\nފައްޔާޒް "މިހާރު" އަށް އިންޓަވިއު ދެއްވަނީ -- ފައިލް ފޮޓޯ: އަހުމަދު އައުޝަން\nއެކަމަކު އޭނާގެ މުޅި ވާހަކަ ބިނާކުރެއްވީ ކުންފުނިތައް އޮތް ހާލަތުން ދެން އަރައިގަތުމަށް ނުވަތަ ދެން އޮތް މަރުހަލާއަށް ކުންފުނިތައް ގެންދިއުމުގެ ބޭނުމުގައި ހިއްސާ ވިއްކުމަކީ ކުރަން ޖެހިފައިވާ ކަމެއް ކަމުގެ މައްޗަށެވެ.\n"އަނެއްކާވެސް މިހެން ވާހަކަ ދެއްކީމަ ބުނާނެ ގައުމު ވިއްކާލަނިއްއޭ. އެކަމަކު ވަރަށް ސާފުކޮށް މި ދަންނަވަނީ ސަރުކާރުން ވިޔަފާރި ކުރާނެ ކަމެއް ނެތް. ޕްރައިވެޓް ސެކްޓާ އިން ވިޔަފާރިކޮށްފައި ޓެކްސް ދައްކާ ސަރުކާރަށް،" ހުރިހާ ކަމެއްގައި ވެސް ވަރަށް ސީދަލަށް ބަސް ވިދާޅުވުމުގެ އާދަ ގެންގުޅުއްވާ ފައްޔާޒު ވިދާޅުވި އެވެ.\n"ހަގީގަތަކީ ބޭންކް އޮފް މޯލްޑިވްސް ބޭންކަކަށް ވީ، ދިރާގު ދިރާގަކަށް ވީ އެމްޑަބްލިޔުއެސްސީ އެމްޑަބްލިޔުއެސްސީ އަކަށް ވީ ނުވަތަ އެތަންތަން ރަނގަޅަށް ފަންކްޝަން ކުރީ ބޭރުގެ ޕާޓްނަރެއް އޮތީމަ. ސްޓްރެޓެޖެޓިކް ޕާޓްނަރެއް އޮތީމަ. މިއީ ދެބަސްވެވޭނެ ހަގީގަތެއް ނޫން."\nއޭގެ އިތުރުން ޒަމާނީ ވިސްނުމެއްގެ ތެރެއިން ކުންފުނިތައް ހިންގަން ސިޔާސީ ނުފޫޒުން އެއްކިބާ ވުމަކީ ވެސް މުހިންމު ކަމެއް ކަމަށް ފައްޔާޒު ގަބޫލުކުރައްވަ އެވެ. މިސާލެއްގެ ގޮތުން އޭނާ ވިދާޅުވީ، އެމްޑަބްލިޔުއެސްސީގައި ހިޓާޗީގެ ޝެއާ އޮތުމުން ސަރުކާރަށް ބޭނުންހާ ކަމެއް ނުކުރެވުމެވެ. އެހެންވެ، ސިޔާސީ ނުފޫޒުތައް މިހާރު އޮތް ގޮތުން ސަރުކާރުގެ 100 ޕަސެންޓް ހިއްސާ ކުންފުނިތައް ކޮންޓްރޯލް ކުރުމަކީ އެ ކުންފުނިތަކުގެ ކުރިމަގަށް އޮތް ވަރަށް ބޮޑު ނުރައްކަލެއްގެ ގޮތުގައި ސިފަކުރެއްވި އެވެ. އަދި ކުންފުނިތައް އޭގެ ޒާތުގައި ފަންކްޝަން ނުކުރަނީ ވެސް ސިޔާސީ ޕްރެޝަރުތައް ބޮޑުވެގެން ކަމަށް ވިދާޅުވި އެވެ.\nއަނެއްކޮޅުން ސަރުކާރުން ގަބޫލުކުރަނީ ހިއްސާ ވިއްކައިފި ނަމަ، މިހާރު އޮތް ދަތި ހާލަތުން ވަރަށް ގިނަ ކުންފުނިތައް އަރައިގަންނާނެ ކަމަށެވެ. ކުންފުނިތައް މިހާރު އޮތީ، އެ ކުންފުންޏަކުން ލިބޭ އެއްޗަކުން އިންވެސްޓް ކުރެވޭ ހިސާބުގައި ނޫން ކަމަށް ސަރުކާރުން މީގެ ކުރިން ވެސް ބުނެފައި ވެ އެވެ. ފައްޔާޒު ވިދާޅުވީ ސަރުކާރަށް އެ ކުންފުނިތަކަށް ދެވޭނެ މާލީ އެހީއެއް ވެސް ނެތް ކަމަށެވެ.\n"މިސާލަކަށް އައިލެންޑް އޭވިއޭޝަން، އަޅުގަނޑު ވަރަށް މަރުހަބާ ކިޔަން ގަތަރު ނޫނީ އެމިރޭޓްސް ކަހަލަ ބަޔަކު އައުން. އެހެން ލެވެލަކަށް ނުގެންދެވޭނެ އެހެން ނޫނީ އަޅުގަނޑުމެންނަކަށް. މިސާލަކަށް ބީއެމްއެލް އަނެއްކާވެސް އިތުރު ލެވެލްއަކަށް ގެންދަން ބޭނުން ނަމަ ޔޫރަޕިއަން ބޮޑު ބޭންކަކުން ދިހަ ވަރަކަށް، ވިއްސަކަށް ޕަސެންޓް ހިއްސާ ގަތިއްޔާ ކިތަންމެހާ ވެސް ރަނގަޅު،" މިނިސްޓަރު ވިދާޅުވި އެވެ.\n"އޭރުން ބީއެމްއެލް ދުނިޔޭގެ ނުވަތަ ސިންގަޕޫރުގެ ސްޓޮކް އެކްސްޗޭންޖްގައި ވެސް ލިސްޓް ކުރެވިދާނެ. މީގައި ކޮންމެ އޭންގަލަކުން ނެޝަނަލިސްޓް އެންގަލަކުން ބަލައިފައި 100 ޕަސެންޓް ހިއްސާއިން ލިބޭ އެއްޗަކާއި ނޫނިއްޔާ ހިއްސާއެއް ދޫކޮށްލީމަ އިތުރަށް އެއިން ލިބެން އޮތް އެއްޗަކާ މިއީ ދެއްތޯ ބަލަން ޖެހޭ ކަމަކީ."\nނަަމަވެސް ކުރީގެ ރައީސް ނަޝީދުގެ ސަރުކާރުގައި ދިރާގު ހިއްސާ ވިއްކާލުމުން އެ ކުންފުންޏަށް ވީ ފައިދާއަކީ ކޮބައިތޯ އާއި އެމްޑަބްލިޔުއެސްސީގެ ހިއްސާ ވިއްކާލުމުންް ލިބުނު ފައިދާއަކީ ކޮބައިތޯ ދެންނެވުމުން ފައްޔާޒު ވިދާޅުވީ ބައެއް ނިންމުންތަކަކީ ފައިދާ އާއި ގެއްލުން ހިމެނޭ ނިންމުންތަކެއް ކަމަށެވެ. އެކަމަކު ޖީއެމްއާރަށް އެއާޕޯޓް ކުއްޔަށް ދިނުން މިނިސްޓަރު ދިފާއު ކުރެއްވި އެވެ.\n"ޖީއެމްއާރަށް އެއާޕޯޓް ދިން އިރު، ޖީއެސްޓީ އާއި ބީޕީޓީ އަކީ ސަރުކާރު ދަންނަ އެއްޗެއް ނޫން. ސަރުކާރަށް ލާރި ދައްކައިގެން ތަރައްގީ ކުރެވެން [އޭރު] އޮތް ތަނެއް ނޫން އެއީކީ،" ޖީއެމްއާރުގެ ގާނޫނީ ވަކީލުންގެ ޓީމުގައި ވެސް ހިމެނިވަޑައިގެންނެވި ފައްޔާޒު ވިދާޅުވި އެވެ.\n"ޖީއެމްއެމްއާރު އައިމާ އައި ތަފާތަކީ އިންޓަނޭޝަނަލް އޮޕަރޭޓަރެއް ވީމަ އެ އައި ވިސްނުން. ވިޔަފާރި މޮޑެލަށް މުޅިން ބަދަލުވީ. ދައުލަތުން އެއްވެސް އެއްޗެއް ލޯނެއް ނުނަގައި އެތައް ސަތޭކަ މިލިއަން ޑޮލަރެއް އިންވެސްޓް މި ކުރަނީ އެ މީހުން އަމިއްލަ އަށް. އަޅުގަނޑުމެން ނުޖެހޭ ދަރަންޏަކަށް ޒިންމާވާކަށް."\nއެކަމަކު ފައްޔާޒު ވެސް ގަބޫލުކުރައްވާ ގޮތުގައި ކޮންޓްރޯލް ބާއްވަން ޖެހޭ ކުންފުނިތަކެއް ވެސް ދައުލަތުގައި އެބަ ހުއްޓެވެ. އޭގެ ތެރޭގައި ވެމްކޯ، އެސްޓީއޯ ކަހަލަ ތަންތަން އޭނާ ފާހަގަކުރެއްވި އެވެ.\n"އެސްޓީއޯ ވެސް ކުދި ވިޔަފާރިތަކުން ހަމަ މުޅިން ދުރުވާން ޖެހޭ. އެސްޓީއޯ އިން ކީއްކުރަންތޯ ސުޕަމާޓް ހިންގަންވީ،" ފައްޔާޒު ވިދާޅުވި އެވެ.\n"އަޅުގަނޑު ވެސް ގަބޫލުކުރަން ބައެއް ކުންފުނިތައް އެބަހުރި އަޅުގަނޑުމެން އެ ކުންފުނިތަކުގެ ކޮންޓްރޯލް އޮންނަން ޖެހޭ ތަންތަން. މިސާލަކަށް ވެމްކޯ. ކިހިނެއްތޯ އަޅުގަނޑުމެން ބޭނުންވާ އަގެއްގައި، ބޭނުންވާ ގޮތަށް ކުނި ނައްތާލާނީ އެތަން ނެތިއްޔާ."\nކުންފުނިތަކުގައި ސަރުކާރުގެ 100 ޕަސެންޓް ހިއްސާ އޮތުމަކީ ސިޔާސީ ގޮތުންނާއި ޚަރަދުގެ ގޮތުން ބަލާއިރު ވެސް އޮތް ވަރަށް ބޮޑު ގޮންޖެހުމެއް ކަމަށް މިނިސްޓަރު ވިދާޅުވި އެވެ. އޭނާ ވިދާޅުވީ ދިވެހިން އަބަދުވެސް ގަބޫލުކުރަނީ ހުރިހާ ކަމެއް ކޮށްދޭން ޖެހޭނީ ސަރުކާރުން ކަމަށެވެ. އެއީ އޭނާ ވިދާޅުވި ގޮތުގައި ބަދަލުކުރަން ވެއްޖެ ވިސްނުމެކެވެ.\n"ސަރުކާރަކީ ފެސިލިޓޭޓަރެއް. ސަރުކާރުން އެތަންތަން ރެގިއުލޭޓް ކުރާނީ. ޑޮލަރު އަގުބޮޑުވީމަ ޑޮލަރު ބަހަން ސަރުކާރުން ނުކުތުމެއް ނޫން ހައްލަކީ. އެކަންކަން ރެގިއުލޭޓް ކުރާ ބަޔަކަށް އަޅުގަނޑުމެން ވާންވީ. މިނިވަން ކުންފުނިތަކަށް އެތަންތަން ބަދަލުވީމަ އަޅުގަނޑުމެން މި ވަކާލާތުކުރާ އަދި ބޭނުންވާ ކުޑަ ސަރުކާރެއް އުފެއްދޭނީ ވެސް،" ފައްޔާޒު ވިދާޅުވި އެވެ.\nހިއްސާ ވިއްކުމަކީ ހަމައެކަނި ފައިސާކޮޅެއް ހޯދަން ކުރާ ކަމެއް\nނަޝީދުގެ ސަރުކާރުން ވިއްކާލި ހިއްސާތައް އަނބުރާ ހޯދުމަކީ، ކުރީގެ ރައީސް އަބްދުﷲ ޔާމީން ވެރިކަމަށް ވަޑައިގެންނެވުމަށް ފަހު އެންމެ އިސްކަން ދެއްވި އެއް ކަންތަކެވެ. އޭގެ ތެރެއިން ކާމިޔާބުވީ އެންމެ ތަނެކެވެ. އެއީ އެއާޕޯޓެވެ. ސިންގަޕޫރުގެ އާބިޓްރޭޝަނުން ނިންމި ގޮތަށް ބަދަލުގެ ގޮތުގައި ޖީއެމްއާރަށް 270 މިލިއަން ޑޮލަރު ދިނުމަށް ފަހު، އަނބުރާ އެއާޕޯޓް ހޯދައި މިދިޔަ އަހަރު އެމްއޭސީއެލް ވަނީ އެއް ބިލިއަން ރުފިޔާއަށް ވުރެ ބޮޑު ފައިދާއެއް ހޯދައިފަ އެވެ. އެމްޑަބްލިޔުއެސްސީގެ 20 ޕަސެންޓް ޝެއާ އަނބުރާ ގަތުމުގެ ކަންކަން އޮތީ ވެސް މުޅިންްހެން ނިމުމަކަށް އައިސްފައި ކަމަށް، އޭރުގެ ސަރުކާރުގެ ބައެއް ބޭފުޅުން ވިދާޅުވި އެވެ.\nކުންފުނިތަކުގެ ހިއްސާ ވިއްކަން އަންނަ އަހަރުގެ ބަޖެޓްގައި ޖެހުމާ އެކު ފުންމައިގެން ގޮސް އިދިކޮޅުން ވަނީ ފާޑުކިޔަން ފަށައިފަ އެވެ. މިއީ އެމްޑީޕީގެ ސަރުކާރެއްގައި ކުރާނެ ކަމެއްކަން ކުރިން ވެސް އިދިކޮޅުން ބުނަމުން އަ އެވެ. ޔާމީން ވެސް މިދިޔަ ރިޔާސީ ކެމްޕޭންގެ ތެރޭގައި އެހެން ވިދާޅުވި އެވެ.\nޔާމީން ސަރުކާރުގެ އިކޮނޮމިކް މިނިސްޓަރު އަދި މިހާރު މާވަށު ދާއިރާގެ ރައްޔިތުންގެ މަޖިލިހުގެ މެމްބަރު މުހަންމަދު ސައީދު ވިދާޅުވި ގޮތުގައި ދިފާއުގައި އެމްޑީޕީން ކޮންމެ ވާހަކައެއް ދެއްކިޔަސް، ހިއްސާ ވިއްކަނީ އެންމެ ބޭނުމެއްގަ އެވެ. އެއީ ހަމައެކަނި "ލާރިކޮޅެއް ހޯދާލުމެ"ވެ.\n"އެހެން ނޫނީ ދެން ކޮން ކަމަކަށްތޯ،" ސައީދު ސުވާލު އުފެއްދެވި އެވެ.\nކުރީ ސަރުކާރުގެ އިކޮނޮމިކް މިނިސްޓަރު ސައީދު.--- ފައިލް ފޮޓޯ: ހުސައިން ވަހީދު/މިހާރު\nއެމްޑީޕީގެ ފިލޯސަފީއަކީ، ކުންފުނިތައް ސިޔާސީ ނުފޫޒުން ދުރުކޮށް އެފިޝެންޓްކޮށް ހިންގުން ކަމަށް އެ ޕާޓީން ބުނާ ކަމަށް ދެންނެވުމުން ސައީދު ވިދާޅުވަނީ އެއީ "ރޯބުހުތާނު ދޮގު ވާހަކަ" ކަމަށެވެ.\n"ތިކަހަލަ ވާހަކަ ދިވެހި ރައްޔިތުން މިހާރަކު ގަބޫލެއް ނުކުރާނެ. ކުރިން ވެސް ހަމަ ތިހެން ކިޔައިގެން ހިއްސާ ވިއްކީ. ކޮބައިތޯ ނަތީޖާ އަކީ؟ ދިރާގު ބައްލަވާ. އެންމެން އެ ގޮވަނީ އިންޓަނެޓްގެ އަގުހެޔޮ ކުރާށޭ. ކީއްވެގެންތޯ ނުކުރެވިގެން އެ އުޅެނީ. ސަރުކާރުގެ މެޖޯރިޓީ ޝެއާ ވިއްކާލީމަ ދެން ކިހިނެއްތޯ ސަރުކާރުން ބޭނުންވާ ކަމެއް ކުރާނީ؟" ސައީދު ވިދާޅުވި އެވެ.\nއެހެން ބައެއް މިސާލުތައް ދެއްވަމުން އޭނާ ވެސް ޖީއެމްއާރުގެ ވާހަކަ ގެންނެވި އެވެ. އެއާޕޯޓް ކުއްޔަށް ދިނުމަކީ ދިވެހިންގެ އިސްތިގުލާލު ނަގާލުން ކަމަށް ސިފަކުރައްވައި ސައީދު ވިދާޅުވީ އެއީ ދިވެހިން ކައިބޮއިގެން އުޅޭ ޓޫރިޒަމް އިންޑަސްޓްރީ އަށް ވެސް ދިން ވަރުގަދަ ހަމަލާއެއް ކަމަށެވެ.\n"އެ ހިސާބަށް ޖެހިލަމާ ހިނގާ... ޖީއެމްއާރަކުން ނެތް އެތަން ފުޅާކުރުމުގެ އެއްވެސް ވިސްނުމެއް. ހުރި އެއްޗަކުން ފައިދާ ނެގުމުގެ ވިސްނުމެއްގައި ހިންގީ ވެސް. އިތުރު ރަންވޭއެއް އަޅާކަށް ނެތް. ޖީއެމްއާރުގެ ވިޔަފާރި ބޮޑުވެގެން ގޮސް ޗާޖްތައް އިތުރުވެގެން ކިތައް ޓުއާ އޮޕަރޭޓަރުންްނާއި ކިތައް އެއާލައިނުންތޯ މައްސަލަ ޖެއްސީ. އޭގެ ސަބަބުން ޓޫރިޒަމަށް ލިބުނީ ކިހާ ބޮޑު ގެއްލުމެއްތޯ،" އޭރު ރާއްޖޭގެ އެންމެ ބޮޑު ރިސޯޓް، ސަން އައިލެންޑްގެ ޖެނެރަލް މެނޭޖަރުގެ މަގާމުގައި ހުންނެވި ސައީދު ވިދާޅުވި އެވެ.\nއެހެންވެ، ޖީއެމްއާރުގެ އަތުން އެއާޕޯޓް އަތުލުމަކީ، ސައީދު ވިދާޅުވި ގޮތުގައި، ރައީސް ޔާމީން ސިޔާސީ ގޮތުން ވެސް އަދި އިގްތިސާދީ ގޮތުން ކުރެއްވި މުހިންމު ކަމެކެވެ. (ޖީއެމްއާރުގެ އެއްބަސްވުން އުވާލީ ރައީސް މުހައްމަދު ވަހީދުގެ ސަރުކާރުގަ އެވެ. އެކަމަކު އާބިޓްރޭޝަންގެ ކަންކަން ނިމުނީ ޔާމީންގެ ސަރުކާރުގަ އެވެ.)\n"އިގްތިސާދީ މިނިވަންކަމެއް އެމަނިކުފާނު އެ ހޯއްދަވައިދެއްވީ،" ސައީދު ސިފަކުރެއްވި އެވެ.\nއޭނާ ވިދާޅުވި ގޮތުގައި ކުންފުނިތައް އިތުރު ހަރުފަތްތަކަކަށް ގެންދަން ހިއްސާ ވިއްކުން ނޫން ގޮތްގޮތް ވެސް އެބަ ހުއްޓެވެ. މިސާލަކަށް އޭނާ ވިދާޅުވީ އައިލެންޑް އޭވިއޭޝަނާ ބެހޭ ގޮތުން ސަރުކާރުން ދައްކާ ވާހަކަ އެވެ.\n"އަޅުގަނޑުމެންގެ ސަރުކާރު ނިމުނުއިރު އައިލެންޑް އޭވިއޭޝަނަކީ ފައިދާވާ ކުންްފުންޏެއް. އަޅުގަނޑުމެން އެ ކުންފުނި ކޮޅަށް ޖަހަން ބޮޑު ހަރަދެއްކޮށް އެކި ގައުމުތަކަށް ދަތުރުތައް ކުރަމުން ދިޔައިން،" ސައީދު ވިދާޅުވި އެވެ.\nކުންފުނިތައް ރީސްޓްރަކްޗާކޮށް، މީހުން ބިނާކޮށް އިތުރު ދިމާތަކަށް އެ ކުންފުނިތައް ގެންދެވެން އޮއްވާ އެއިން އެއްވެސް ކަމެއް ނުކޮށް، ދައުލަތުގެ ބަޖެޓްގެ ދަރަނި ފޫބައްދަން ކޮންމެ ފަހަރަކު ކުންފުނިތައް ވިއްކުމަކީ، ސައީދުގެ ނަޒަރުގައި، ހިތާމަހުރި ކަމެކެވެ.\nއެކަމަކު ފައްޔާޒު ވިސްނުން ވަރަށް ތަފާތެވެ. އޭނާ ތަކުރާރުކޮށް ވިދާޅުވީ ކުންފުނިތައް އެހެން ލެވެލްއަކަށް ގެންދާށާއި ސަރުކާރުގެ ބެހުމެއް ނެތި ކުންފުނިތައް އަރައިގަތުމަށް ހިއްސާ ވިއްކުން ނުވަތަ ޕްރައިވެޓައިޒްކުރުން މުހިންމު ކަމަށެވެ. އެމްޑީޕީގެ އެ ފިލޯސަފީގައި ކުރިއަށް ދިއުމުގެ ވިސްނުން ސަރުކާރުން ގެންގުޅޭކަން، އަންނަ އަހަރުގެ ބަޖެޓުގެ ހިސާބުތަކުން ފެންނަން އެ ހުރީ އެވެ. އިދިކޮޅުން ކޮންމެ އެއްޗެއް ކިޔަސް، ސަރުކާރުގެ ބައެއް ކުންފުނިތަކަށް އަންނަ އަހަރު ބޮޑެތި ބަދަލުތަކެއް އައުން އެކަށީގެންވެ އެވެ.\nއިތުރު ލިޔުންތައް އިގްތިސާދު މެމްބަރު މުހައްމަދު ސައީދު (މާވަށް) ފައްޔާޒް އިސްމާއިލް، އިކޮނޮމިކް މިނިސްޓަރު


Mi sarukaarun masverinnah kohdhin kameh nethey bunanee keeve? | ThePress\nމި ސަރުކާރުން މަސްވެރިންނަށް ކޮށްދިން ކަމެއް ނެތޭ ބުނަކީ ކީއްވެ؟\nހަސަން ސާޖިން "ޒުވާން މަސްވެރިޔާ" ދޯންޏެއްގައި މަސް ހިފައިގެން ---\nދިވެހިންގެ ލޭނާރު ކަމުގައި ދުށް މަސްވެރިކަމަކީ ދިވެހިންނަށް ބޮޑު މަންފާތަކެއް ލިބި ގައުމުގެ އިގްތިސޯދު އެ މަސައްކަތެއްގެ މައްޗަށް ބަރޯސާ ވެފައި އޮތް މަސައްކަތެކެވެ. ނަމަވެސް މަސްވެރިކަމުން ލިބޭ ފައިދާ ދަށަށް ގޮސް އިގްތިސޯދުގެ ދުވެއްޔަށް އަތްގަދަ ކޮށްލީ ޓޫރިޒަމް ސިނާއަތޭ ބުނުމަކުން ދޮގަކަށް ނުވާނެއެވެ. މި ކަމާ ގުޅިގެން ގިނަ މަސްވެރިން ބުނަމުން އަންނަނީ މަސްވެރިކަމުގައި އަބަދުވެސް ދަތިތަކެއް ހުންނަ ކަމަށެވެ. އެ ދަތިކަން ފިލުވާލައިގެން މެނުވީ މަސްވެރިކަން ކުރިއަށް ދާނެ މަގެއް ނުފެންނާނެ ކަމަށެވެ.\nމަސްވެރިންގެ ގިނަ ޝަކުވާތަކެއް އެބަ ހުއްޓެވެ. ނަމަވެސް އެ ހުރިހާ ޝަކުވާތަކަކަށް މި ސަރުކާރުން "ބީރު ކަންފަތެއް" ދިނީކީ ނޫނެވެ. މަސްވެރިން ކުރަމުން އައި "ޑިމާންޑް" އާ އެއްވަރަށް ކަންކަން ކޮށް ނުދެވުނަސް މި ސަރުކާރު އައި ފަހުން މިވީ ތިން އަހަރު ތެރޭ މަސްވެރިންކަން ކުރިއެރުވުމަށް ވެސް ގިނަ މަސައްކަތްތަކެއް ކޮށްދީފައި އެބަ ހުއްޓެވެ. އެ ގޮތުން މަސްވެރިންގެ ދޯނިފަހަރަށް އަޅާ ޑީސަލް އަދި ދޯނި ބަނުމަށް ބޭނުންކުރާ ސާމާނުން ޑިއުޓީ ވަނީ ކަނޑާލާފައެވެ. ޑީސަލް އިން ޑިއުޓީ ކަނޑާލުމުން އެވްރެޖްކޮށް އަހަރެއްގެ މައްޗަށް 1 ލައްކަ ރުފިޔާއަށް ވުރެ ބޮޑު އަދަދެއް މަސްވެރި ބޮޑެތި އުޅަނދުގެ ހަަރަދުން ސަލާމަތް ކުރެވޭނެއެވެ.\nފެލިވަރުގައި މަސްވެރިން މަސް ނުކިރި ބޯޓުތަކުގައި ހަރަކާތްތެރި ވަނީ / ފައިލް ފޮޓޯ: ދަ ޕްރެސް\nދެވަނަ ކަމެއްގެ ގޮތުގައި އޮތީ މަސްވެރިންނަށް ދައްކަން ޖެހޭ ފައިސާ ނުދައްކާ މައްސަލައެވެ. އެކަމަށް މި ސަރުކާރުން މިހާރު ވަނީ ހައްލެއް ހޯދާފައެވެ. އެ ގޮތުން މި ސަރުކާރު ވެރިކަމަށް އައި އިރު މަސްވެރިންނަށް ދައްކަން އޮތް ދަރަނި ކަމަށްވާ، 37 މިލިއަން ރުފިޔާގެ ވަނީ ދައްކާ ހަލާސް ކޮށްފައެވެ. އެ ދަރަނި ދެއްކުމަށް ފަހު މިހާރު މިފްކޯއިން ދަނީ މަސްވެރިންނަށް ދޭންޖެހޭ ފައިސާ ހަފްތާއަކު އެއްފަހަރު ދޫކުރަމުންނެވެ. ހަމައެއާއެކު މަސްވެރިންނަށް އެހީގެ ގޮތުގައި ލޯނާއި އިންކަމް ސަޕޯޓް އެލަވަންސް ވެސް ވަނީ ސަރުކާރުން ފޯރުކޮށް ދީފައެވެ.\n3 އަހަރު ތެރޭ މަސްވެރިންނަށް ދިން އެހީ:\n39 މިލިއަން ރުފިޔާ އިންކަމް ސަޕޯޓް އެލަވަންސް\nފައިސާ ލިބުމުގެ މައްސަލައަށް ފަހު ދެން މަސްވެރިން ކުރާ އެންމެ ބޮޑު އެއް ޝަކުވާއަކީ މަސް ގަންނަ އެންމެ ދަށް އަގު ކުޑަ ކަމުގެ ވާހަކައެވެ. އެކަމާ ގުޅިގެން މި ދިޔަ އަހަރު ތެރޭ މަސްވެރިން ވަނީ އެމީހުންގެ ޝުއޫރު ފާޅުކޮށް އިހުތިޖާޖުތަކެއް ވެސް ކޮށްފައެވެ. އެހެންކަމުން ސަރުކާރުން ވަނީ މަސް ގަންނަން ޖެހޭ އެންމެ ދަށް އަގު ކުރިއަށް ވުރެ މަތިކޮށްފައެވެ.\nމަސްވެރިން މަސް ބޭނުމުގައި / ފޮޓޯ: ޒުވާން މަސްވެރިޔާ\nމީގެ ގާތްގަނޑަކަށް 8 އަހަރު ކުރިން ފެށިގެން ވަކި އަގެއް ކަނޑައަޅައިގެން މަސްވެރިންގެ އަތުން މަސް ގަންނަމުން އައި މައްސަލައަށް މި ސަރުކާރުން ހައްލެއް ހޯދައި ދީ، ދޮށީގެ މަސްވެރިކަމުގައި ބާނާ ކަޅުބިލަ މަސް ގަނެވޭނެ އެންމެ ދަށް އަގު ވަނީ އިއުލާން ކޮށްފައެވެ. އެގޮތުން 1.5 ކިލޯ އަށް ވުރެ ބަރު މަހާއި ކަންނެލި ކިލޯއެއް ގަނެވޭނެ އެންމެ ދަށް އަގަކީ 13 ރުފިޔާ ކަމަށް ހަމަޖެއްސިއެވެ. އަދި 1.5 ކިލޯއަށް ވުރެ ދަށް މަހާއި ކަންނެލި ކިލޯއެއްގެ އެންމެ ދަށް އަގަކީ5ރުފިޔާ 15 ލާރި ކަމަށް ހަމަޖެއްސިއެވެ.\nމަސްވެރިކަމުގެ ބާޒާރު ފުޅާ ކުރުމަށް މި ސަރުކާރުން ކޮށްދިން ކަންކަމުގެ ތެރޭގައި ކަޅުބިލަ މަހުގެ ބާޒާރު ފުޅާ ކުރުމަށް މަސް ގަތުމުގެ ފުރުސަތު ވަނީ ހުޅުވާލާފައެވެ. އަދި ޒަމާނުއްސުރެ އޮތް މަސް ގަންނަ ކުންފުނިތަކަށް ދީފައި އޮތް އެކްސްކްލޫސިވިޓީ އުވާލައި މަސް ގަތުމުގެ ވިޔަފާރީގެ ތެރެއަށް ވަނުމުގެ ފުރުސަތު މިހާރު ވާނީ އާންމުކޮށް ހުޅުވާލާފައެވެ. މީގެ އިތުރުން ލޭނުގެ މަސްވެރިކަން ގާނޫނުން ވަނީ މަނާ ވެސް ކޮށްފައެވެ.\nމި ސަރުކާރުން މަސްވެރިންނަށް ފުއްދައި ދޭން ބުނި ވައުދުތަކަކީ:\nރާއްޖޭގެ ކަނޑުގެ ސަރަހަދަށް ބޭރުގެ މަސްބޯޓުތައް ވަދެ މަސްވެރިކަން ކުރުމަށް ހުއްދަ ދިނުން ހުއްޓާލެވޭނެ\nމަސްވެރިކަމަށް ނުކުންނަށް ކުރަންޖެހޭ ހަރަދު ކުޑަކުރުމުގެ ގޮތުން މަސްވެރިންނަށް ޑީސެލްގެ އިމްޕޯޓް ޑިއުޓީ ކަނޑާލެވޭނެ\n"މަސްދޯނި އެކައުންޓް” ހުޅުވި، ރާއްޖޭގެ ހުރިހާ މަސްވެރިން ބޭންކިން ނިޒާމްގެ ތެރެއަށް ވަދެވޭނެ މަގު ތަނަވަސްކޮށްދެވި، ރަށަށް ވަންނަ ފައިސާ ރަށުގައި ޖަމާކޮށް ނެގޭނެ ވަސީލަތްތައް ގާއިމްކުރެވޭނެ\nބޭންކު ލޯންތަކާއި ކްރެޑިޓް ސްކީމްތައް މަސްވެރިންނަށް ބޭނުންކުރެވޭނެ އިންތިޒާމް ހަމަޖައްސާދެވޭނެ\nއުޅަނދުފަހަރުގައި ގާއިމް ކުރާނެ މަސް ފިނިކުރާނެ ނިޒާމު ގަތުމަށް ލުއި ލޯނު ދޫކުރަން ފެށޭނެ\nރާއްޖޭގައި މިހާރު ގާއިމްކޮށްފައި ހުރި އައިސް ޕްލާންޓް ތަކުގެ ތެރެއިން، އޮޕަރޭޓްނުކޮށް ހުރި ނިޒާމުތައް އޮޕަރޭޓް ކޮށް، މަސްވެރިންނަށް ފަސޭހައިން އައިސް ލިބޭނެގޮތް ހެދޭނެ\nޑައިމަންޑް ބެކް ސްކުއިޑް (ތުތި ބޯވަދިލަމަސް) ގެ މަސްވެރިކަން ދިވެހިރާއްޖެ އަށް ތައާރަފު ކުރެވޭނެ\nމި ސަރުކާރު ވެރިކަމަށް އައިތާ މާގިނަ ދުވަހެއް ނުވެ ދުނިޔެއަށް ދިމާވި ކޮވިޑާއެކު މުޅި ދުނިޔޭގެ އިގްތިސޯދު ހީނަރުވިއެވެ. މި ވެރިކަމުގެ ގިނަ ދުވަސްތަކެއް ހޭދަވެގެން ދިޔައީ ކޮވިޑާ އެކު އައި އިގްތިސޯދީ އަޑިގަނޑުގައެވެ. ނަމަވެސް ސަރުކާރުން މަސައްކަތް ކުރީ މަސައްކަތްތައް ހުއްޓުމަކަށް ނުގެނެސް ވީ ވައުދު ފުއްދުމުގައި ދެމި ތިބުމަށެވެ.\nނައިބު ރައީސް ފައިސަލް (ވ) ރައީސް ސޯލިހު (މ) އަދި ކުރީގެ ފިޝަރީޒް މިނިސްޓަރު ޒަހާ ވަހީދު (ވ) /ފައިލް ފޮޓޯ: ރައީސް އޮފީސް\nކޮވިޑްގެ ސަބަބުން، ގައުމުގެ ފަތުރުވެރިކަމާއި އިގްތިސޯދީ ހަރަކާތްތައް ހުއްޓިގެން ދިޔައިރު ވެސް، ވިންދު ޖަހަ ޖަހައި އޮތީ ދިވެހި މަސްވެރިކަމެވެ. އަދި ދެމެހެއްޓެނިވި ގޮތެއްގައި މަސްވެރިކަމުގެ ސިނާއަތް ކުރިއެރުވުމަށްޓަކައި، މަސްވެރިންގެ ޝަކުވާތައް އަޑު އަހައި ގެނެވެން ހުރި ހައްލުތައް ގެނައުމަށް މި ސަރުކާރުން ވަނީ އިތުރު ކަންކަން ކުރަން ފަށާފައެވެ.\nމަސްވެރިން ބޭނުން ވަނީ ދުވެލި ބާރު ބޮޑެތި އޮޑި ފަހަރެވެ. ހެޔޮ އަގެއްގައި ޑީސަލްއާއި ޕެޓްރޯލް ލިބުމާއި، މަސްވެރިކަމުގެ ޒަމާނީ އާލާތްތަކާއި މަސް ފިނިކުރާ ނިޒާމްތައް ރާއްޖޭގެ އެކިކަންކޮޅުތަކުގައި ހުރުމާއި އައިސް ލިބުން ފަދަ ފަސޭހަތަކެވެ. މަސްވެރިންގެ ހުވަފެން ހަގީގަތަކަށް ހަދާ އެ ހުވަފެން ތަކުގައި ކުލަ ޖެއްސުމަށް މި ސަރުކާރު އޮތީ ސާބިތު ކަމާއެކުގައި ކަމަށް ދަންނަވަން ޖެހެއެވެ. ކުރިއަށް އޮތް ދެ އަހަރު ތެރޭ އިތުރު އައިސް ޕްލާންޓްތަކާއި މަސް ސްޓޯރޭޖްތައް ގާއިމް ކުރުމަށް ސަރުކާރުން ވަނީ އަމާޒު ހިފާފައެވެ. އެހެންކަމުން މި ސަރުކާރުން މަސްވެރިންނަށް ކޮށްދިން ކަމެއް ނެތޭ ބުނެގެން ފަރުޖެއްސޭނެހެއްޔެވެ.\nރިޕޯޓް އިބްރާހިމް މުހައްމަދު ސޯލިހް މަސްވެރިކަން ސަރުކާރު


Raajje in alah 148 meehaku COVID-19 ah positive vejje - AO News\nރާއްޖެއިން އަލަށް 148 މީހަކު ކޮވިޑް-19 އަށް ޕޮޒިޓިވްވެއްޖެ\nމާރިޗު 03 ވަނަ ދުވަހު ކުރިއަށްގެންދިޔަ އެމަރޖެންސީ ޑްރިލްގެ ތެރެއިން - ފޮޓޯ: ޕޮލިސް\nރާއްޖެއިން އިތުރު 148 މީހަކު ކޮވިޑް-19 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 117 ދިވެހިންނާއި، 22 ބަންގްލަދޭޝްގެ މީހުންގެ އިތުރުން އިންޑިއާގެ 07 މީހަކާއި ނޭޕާލްގެ މީހެއްގެ އިތުރުން ސީޝެލްގެ މީހަކު ވަނީ ޕޮޒިޓިވްވެފަ އެވެ. އިއްޔެވެސް 153 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 4،594 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 84،144 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 1،282 މީހުން އެބަތިއްބެވެ. އަދި ހޮސްޕިޓަލްތަކުގައި 110 މީހަކު ދަނީ ފަރުވާ ހޯދަމުންނެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭހެލްތު ޕްރޮޓެކްޝަން އެޖެންސީކޮރޯނާވައިރަސްކޮވިޑް-19އެޗްޕީއޭ\nކޮވިޑް-19: 121 މީހަކު ބަލިން ރަނގަޅުވެއްޖެ\nކޮވިޑް-19: މިއަދު ފައްސިވީ 47 މީހުން\nކޮވިޑް-19: މިއަދު ބަލިން ރަނގަޅުވީ 32 މީހުން\nކޮވިޑް-19: 1816 ސާމްޕަލް އިން ފައްސިވީ 14 މީހުން\nގެެވެށި އަނިޔާ: ރާއްޖޭގައި 8 އަންހެނަކު ވަނީ ރަހުމް ކުޑަ ގޮތަކަށް މަރާލައިފައި\nހޯމަ , 30 ނޮވެމްބަރު 2020


އުރެދުމަކަށް އަރައިގަތުމުގެ ކުރިން … – Ilm\nއުރެދުމަކަށް އަރައިގަތުމުގެ ކުރިން …\nފާފަތަކަކީ މިއަދު އަޅުގަނޑުމެންގެ ތެރެއިން ގިނަ ބައެއްގެ ނަޒަރުގައި ވަރަށްވެސް ކުޑަ ކުޑަ ކަމެކެވެ. އެއީ ނޭފަތުގައި ޖައްސާލާ މެއްސެއް ފައްސާލުމަށް ވުރެ ފަސޭހަކަމެއް ކަމުގައި އެބައިމީހުން ދެކެއެވެ. އެހެން ނަމަވެސް އަޅުގަނޑުމެންގެ ކުރީގައި އިސްވެދިޔަ ޞާލިޙު އަޅުން ފާފަތަކާއިމެދު ދެކެވަޑައިގެންނެވީ އެފަދައަކުން ނޫނެވެ. އެހެނެއްކަމަކު އެބޭކަލުން ފާފަތައް ދެކެވަޑައިގެންނެވީ އެބޭކަލުންގެ ބޯތައް މަތީގައި ވާ ބިޔަ ފަރުބަދައެއްގެ ގޮތުގައެވެ. ކޮންމެ ހިނދަކުވެސް އެ ފަރުބަދަ ބޯމައްޗަށް ވެއްޓިދާނެކަމުގެ ބިރުވެރިކަން ހިތުގައި ގަދަވެފައިވިއެވެ. އެހެންކަމުން ތައުބާވެ ﷲ ގެ ޙަޟްރަތުން ފާފަ ފުއްސެވުމަށް އެބޭކަލުން އަވަސްވެ ވަޑައިގެންނެވިއެވެ.\nތިރީގައި މި ބަޔާންކުރަނީ ފާފަކުރަމުން ދިޔަ މީހަކު ޞާލިޙު އަޅެއްގެ އަރިހުން ނަސޭހަތަކަށް އެދުނު ހިނދު އެ ބޭކަލަކު ދެއްވި ނަސޭހަތެވެ.\nއިބްރާހީމް ބުނު އަދްހަމް ގެ އަރިހަށް މީހަކު އައެވެ. އަދި ދެންނެވިއެވެ. އޭ އިބްރާހީމެވެ! އަހަރެން ވަނީ ފާފައާއި އުރެދުމުގެ ތެރޭގައި ފީނައި، އަމިއްލަ ނަފްސަށް އަނިޔާވެރިވެފައެވެ. ފަހެ އަހަންނަށް ނަސޭހަތެއް ދެއްވާށެވެ!\nއިބްރާހީމް ވިދާޅުވިއެވެ. އަހަރެން ތިބާއަށް5ކަމަކަށް ނަސޭހަތް ދެމެވެ.\nއެމީހާ: ފުރަތަމަ ކަމަކީ ކޮބައިތޯ؟\nއިބްރާހީމް: ﷲ ގެ ރިޒްޤުން ނުކައި ހުރެ ﷲ އަށް އުރެދޭށެވެ.\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އެއިލާހަކީ ރިޒުޤު ދެއްވާ އިލާހެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި އުޅޭއިރު އެއިލާހަށް އުރެދެނީ ހެއްޔެވެ؟\nއެމީހާ: ދެވަނަ ކަމަކީ ކޮބައިތޯ؟\nއިބްރާހީމް: ތިބާ ﷲގެ ބިމުގައި ނޫޅޭށެވެ. އެއަށްފަހު އެއިލާހަށް އުރެދޭށެވެ\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އުޑުތަކާއި ބިންތަކުގެ މިލްކުވެރި ފަރާތަކީ އެއިލާހެވެ!\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅޭއިރު އެއިލާހަށް އުރެދެނީ ހެއްޔެވެ؟\nއެމީހާ: ތިންވަނަ ކަމަކީ ކޮބައިތޯ؟\nއިބްރާހީމް: ތިބާ ﷲ އަށް ފެނިވޮޑިނުގަންނަވާނޭ ހިސާބަކަށް ދާށެވެ! އެއަށްފަހު އެއިލާހަށް އުރެދޭށެވެ.\nއެމީހާ: އޭ އިބްރާހީމެވެ! އެއީ ކިހިނެއްތޯއެވެ! އެއިލާހަކީ ހުރިހާތަނެއް ދެކެ ދެނެ ވޮޑިގެންވާ އިލާހެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައިވެސް އެއިލާހަށް އުރެދެނީ ހެއްޔެވެ؟\nއެމީހާ: ހަތަރުވަނަ ކަމަކީ ކޮބައިތޯ؟\nއިބްރާހީމް: ތިބާގެ ފުރާނަ ހިއްޕެވުމަށް މަރުގެ މަލާއިކަތާ ވަޑައިގެންނެވުމުން އެ މަލާއިކަތާއަށް ތިމަންނަ މިގަޑީގައި މަރު ނުވާނަމޭ ދަންނަވާށެވެ. އެއަށްފަހު އެއިލާހަށް އުރެދޭށެވެ.\nއެމީހާ: އޭ އިބްރާހީމެވެ! ތިޔަކަމަށް ކުޅަދާނަވެގެން ވަނީ ކާކަށްތޯއެވެ؟\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައި، އަދި ތިބާގެ ގާތަށް މަރު އަތުވެއްޖެ ހިނދަކު އެ މަރުން ސަލާމަތް ވުމުގެ ބާރެއް ނެތް ޙާލުގައިވެސް އެއިލާހަށް އުރެދެނީ ހެއްޔެވެ؟\nއެމީހާ: ފަސްވަނަކަމަކީ ކޮބައިތޯ؟\nއިބްރާހީމް: ތިބާގެ ގާތަށް ޒަބާނިއްޔަ މަލާއިކަތުން (ޢަޛާބުގެ މަލާއިކަތުން) ވަޑައިގަންނަވައި، ތިބާ ނަރަކައަށް ގެންދަވަން އުޅުއްވުމުން، ތިބާގެ ނަފްސު ސުވަރުގެއަށް ގެންދާށެވެ.\nއިބްރާހީމް: ތިބާއާ މެދު ޢަޖާއިބު ވެއެވެ. ﷲ ދެއްވި ރިޒުޤުން ކައި، އެއިލާހުގެ ބިމުގައި އުޅެ، އަދި ތިބާ ކުރާހާކަމެއް އެއިލާހު ދެކެވޮޑިގަންނަވާ ޙާލުގައި، އަދި ތިބާގެ ގާތަށް މަރު އަތުވެއްޖެ ހިނދަކު އެ މަރުން ސަލާމަތް ވުމުގެ ބާރެއް ނެތް ޙާލުގައި، އަދި ތިބާގެ ނަފްސު ސުވަރުގެއަށް ނުވަތަ ނަރަކައަށް ގެންދިޔުމުގެ ކުޅަދާނަކަމެއް ލިބިގެން ނުވާ ޙާލުގައި ވެސް އެއިލާހަށް އުރެދެނީ ހެއްޔެވެ؟\nއެމީހާ: އޭ އިބްރާހީމެވެ! އައްސަވާށެވެ! އަހަރެން ﷲ އަށް ތައުބާވެ ފާފަ ފުއްސެވުމަށް އެދި އެއިލާހަށް ދަންނަވަމެވެ.\nލޮބުވެތި އަޚުންނޭވެ! ލޮބުވެތި އުޚްތުންނޭވެ! ކޮންމެއަކަސް މިއަދު އަޅުގަނޑުމެންގެ ކަންތަކާއިމެދު ހިތާމަކޮށް ﷲގެ ޙަޟްރަތުން ހުޅުއްވާލައްވާފައިވާ ތައުބާގެ ފުރުޞަތުގެ ބޭނުން ކުރުމަށް އަވަސްވެގަންނަމާ ހިނގާށެވެ.\nއަދި ފާފައަކަށް އަރައިގަތުމަށް ހިތްކިޔާ ކޮންމެ ފަހަރަކު ހަނދާން ކޮށްލާށެވެ. ތިމަންނަ ކައިބޮއި މި އުޅެނީ ﷲ ދެއްވި ރިޒުޤުންނެވެ. އުޅެނީ އެއިލާހުގެ ބިމުގައެވެ. ކުރާކޮންމެ ކަމެއް އެއިލާހު ދެކެ ދެނެ ވޮޑިގެން ވެއެވެ. މަރު އައިސް ޖެހޭހިނދު ލަސްކުރުމުގެ ބާރެއް ނެތެވެ. ނަރަކައަށް ގެންދިޔުމަށް އަމުރު ކުރެވޭހިނދު އަމިއްލަ ނަފްސު ސުވަރުގެއަށް ގެންދިޔުމުގެ ބާރެއް ނެތެވެ.\nބައްޕަ އަވަދިނެތި އުޅުމުގެ ސަބަބުން، ވަގުތުކޮޅެއް ނުދެވޭ ކުއްޖަކީ ވެސް، ހަމަ ޔަތީމެއް: ހުކުރުޚުތުބާ


Masverikamuge Bill Ge Bahus Gai Member Thoriq Aakurehvee Kashmir Ge Muslimun Ge Handhaanthah - Vaguthu\nމަސްވެރިކަމުގެ ބިލްގެ ބަހުސްގައި ޠާރިގު އާކުރެއްވީ ކަޝްމީރުގެ މުސްލިމުންގެ ހަނދާންތައް\nރައްޔިތުންގެ މަޖިލީހުގެ މިއަދުގެ ޖަލްސާގައި މަސްވެރިކަމުގެ ބިލްގެ ބަހުސްގައި މަހިބަދޫ ދާއިރާގެ މެންބަރު އަހްމަދު ޠާރިގު (ޓޮމް) ކަޝްމީރުގެ މުސްލިމުންގެ ހަނދާންތައް އާކުރައްވާ، އިންޑިއާ އަށް ފާޑުވިދާޅުވެއްޖެއެވެ.\nމިއަދުގެ ޖަލްސާގައި ޠާރިގު ވިދާޅުވީ މަސްކަނޑުތައް ސަލާމަތުގެ އައްސޭރިއަކަށް ބޭއްވުމަށްޓަކައި ފުރަތަމަ ދިވެހިރާއްޖެ އަކީ މިނިވަން މުސްތަގިއްލު ގައުމެއްގެ ގޮތުގައި ބޭއްވުމަށް ކަންތައްތައް ރާވަން ޖެހޭ ކަމަށެވެ.\nއިންޑިއާ އިން ކަޝްމީރު އަޅުވެތި ކުރަމުން ދާއިރު އެއީ އެގައުމުގެ އެތެރޭގެ މައްސަލައެއް ކަމަށް ފޮރިން މިނިސްޓަރ ވިދާޅުވެފައިވާ ކަމަށާއި ރާއްޖޭގައި ބާއްވާ އިންތިޚާބުތަކުގެ ނަތީޖާ އިއުލާން ކުރުމުގެ ކުރިން "މިދެންނެވި ގައުމުގެ ހައި ކޮމިޝަނަރު ގޮސް އިލެކްޝަން ކޮމިޝަންގެ ތެރެއަށް ވަދެ ނުފޫޒު ފޯރުވަން މަސައްކަތް ކޮށްފައިވޭ. މިއީ އަޅުގަނޑުމެންގެ ގައުމުގެ އެތެރޭގެ މައްސަލައެއް ނޫންތޯ." ޠާރިގު ސުވާލު ކުރެއްވިއެވެ.\nކަޝްމީރުގެ މައްސަލަ އާއި ގުޅޭ ގޮތުން ރާއްޖޭގެ ސިޔާސީ ލީޑަރުން ކަންބޮޑުވުން ފާޅުނުކުރާތީ އެކަމާއި ވެސް ޠާރިގު ވަނީ ކަންބޮޑުވުން ފާޅުކުރައްވާފައެވެ.\n"ކަޝްމީރުގައި ތިބި މުސްލިމުންގެ ޙައްޤުގައި ދިވެހިރާއްޖޭގެ އެއްވެސް ސިޔާސީ ލީޑަރެއް އެއްވެސް އެއްޗެއް ނުބުނާތީ އަޅުގަނޑު ހިތާމަ ކުރަން." ޠާރިޤު ވިދާޅުވިއެވެ.\nޠާރިގު ވިދާޅުވީ 1970 ގެ އަހަރުތަކުގައި އިންޑިއާ ކަނޑުގައި ހުރި ރަށްތަކުގެ ނަންތައް އިންޑިއާ އިން ލަކަޑީޕް އިން ލަކްޝަދީބް އަށް ބަދަލު ކުރި ކަމަށާއި ލަކްޝަދީގެ މާނައަކީ އެއްހާސް ރަށް ކަމަށެވެ. އެދުވަސްވަރު "ސިއްކިންމޭ ކިޔުނު ގައުމެއް ފެންކޮޅަކާއި ނުލާ އިންޑިއާ އިން ދިރުވާލި." ކަމަށް ވެސް ޠާރިގު ވިދާޅުވިއެވެ.\nމަސްވެރިކަމުގެ ބިލަށް އިޝާރާތް ކުރައްވާ ޠާރިގު ވިދާޅުވީ މަސްވެރިކަމުގެ ޤާނޫނެއް ހުށަހެޅުމުގެ ކުރިން ޤަރާރުތަކެއް ވެސް ހުށަހަޅާ ބަހުސް ކޮށްފައި ވާތީ މިބިލް ހުށަހަޅާނީ ވަރަށް ރަނގަޅަށް ކަމަށް އޭނާ އުއްމީދު ކުރެއްވި ކަމަށެވެ.\nނަމަވެސް ބިލްގައި އޮތް އެއްޗެއް ސާފު ނުވާ ކަމަށާއި ބިލްގައި އޮތީ ޤަވައިދުތަކެއް ހަދާފައި މަސްވެރިކަން ކުރާ ވާހަކަ ކަމަށެވެ.\n"މަސްވެރިންނަކީ ސިޔާސީ ބޭފުޅުން ބޭނުން ކުރާ ޓޫލެއް" ޠާރީޤު ވިދާޅުވިއެވެ.\nބިލްގެ އަރިމަތީ ސުރުހީތައް ރީތި ނަމަވެސް މަސްވެރިންނަށް ލިބޭ ޙައްޤުތައް ބިލްގައި ނެތް ކަމަށް ޠާރިގު ވިދާޅުވިއެވެ.\nއޭނާ ވިދާޅުވީ އޯފްޝޯ ޕްލެޓް ފޯމްތައް އެޅުމުގެ ބޭނުމެއް ނެތް ކަމަށާއި އުތުރާއި ދެކުނުގައި ދެ ފެކްޓްރީ އެޅުމަކީ އެންމެ ރަނގަޅު ގޮތް ކަމަށެވެ.\nދާއެޅި ބޭރުގެ ބޯޓަކަށް ފިޔަވަޅު ނޭޅި މައްސަލައެއް މަޖިލިހުން ބޭރުކޮށްލައިފި\nއޮގަސްޓް 20, 2019 11:56\nޝިމްލާ މުއާހަދާ ފޮރިން މިނިސްޓަރ ވިދާޅުވުމުން އެނގިވަޑައިގަންނަވާނެ، ކަޝްމީރަކީ އިންޑިއާގެ ދާޚިލީ މައްސަލައެއްނޫންކަން. އަޅުގަނޑުމެންގެ ސިޔާސީ ލީޑަރުން ތިއްބެވީ "ނަގޫފުޅު" ފިތިފައި. އުމަރާއި ޓޮމް ފިޔަވައި "ގަޓް" ހުރި ބޭފުޅުންނެއް ނެތް. ސާބަހޭ ޓޮމް!\nމުޅިންވެސް މައުލޫން ބޭރުން ވާހަކަ ދައްކާ މީހެއް\nދެން މާ ވެގަނެގެން އުޅުއްވަނީ\nއޮގަސްޓް 20, 2019 14:17\nވަރަށް މައުލޫމާތު މުއްސަދި އަދި އެހާމެ ދުހެލޭ ބޭފުޅެއް ، އަދި ވަރަށް ވެސް ހަޤީޤަތައި އެއްގޮތަށް ދައްކާފައިވާ ވާހަތަކެއް، ބަހުސްގައި ދެއްކެވީ،،\nއޮގަސްޓް 20, 2019 15:35\nތޯރިގަކީ ވ. ގޮތެއްފޮތެއްނެތް އިންސާނެއް\nއޮގަސްޓް 20, 2019 16:06\nއިތުރު ދެގައުމެއްގެ މަސްލަހަތު ހިމެނޭ ކަމެއް އިންޑިއާގެ އެތެރޭގެ ކަމަކަށް ވަނީ ކިހިނެއް؟\nއޮގަސްޓް 20, 2019 16:31\nކޮބާތަ ތަމެންދޭންބުނި ބެޔަސް ނުބެޔަސް ފައިސާ..............\nއޮގަސްޓް 20, 2019 16:47\nމިއީ ވަރަށް އާދަޔާއި ޚިލާފު ޕޮއިންޓް ނަންގަވާ ވަރަށް ހަރުދަނާ މެމްބަރެއް ގޮތުގައި ފާހަގަކުރެވޭ.\nއޮގަސްޓް 20, 2019 19:58\nސަބަހޭ ޓޮމް، ވަރަށް ހަބޭސް


Hiya Flat Ehgge Billoori Gandu Thelhifai Huri Video Eh Anmmu Vehjje, Biloori Gandugai Ley Heykifai Eba Huri ހިޔާ ފްލެޓެއްގެ ބިއްލޫރިގަނޑު ތެޅިފައި ހުރި ވީޑިއޯއެއް އާއްމުވެއްޖެ – Huvadhoo News Hiya Flat Ehgge Billoori Gandu Thelhifai Huri Video Eh Anmmu Vehjje, Biloori Gandugai Ley Heykifai Eba Huri Huvadhoo News\nހިޔާ ފްލެޓެއްގެ ބިއްލޫރިގަނޑު ތެޅިފައި ހުރި ވީޑިއޯއެއް އާއްމުވެއްޖެ\nހުޅުމާލޭ ހިޔާ ފްލެޓެއްގެ ބިއްލޫރި ތެޅިފައި\nހުޅުމާލޭ ހިޔާ ފްލެޓެއްގެ ބިއްލޫރިގަނޑު ތެޅިފައި ހުރި ވީޑިއޯއެއް އާއްމުވެއްޖެއެވެ.\nހިޔާ-ޔޫނިއަން ވައިބާ ގްރޫޕްއިން އާއްމުވެގެންދިޔަ މިވީޑިޔޯއިން ފެންނަ ގޮތުގައި ހިޔާ ފްލެޓެއްގެ ކުޑަދޮރުގެ ބިއްލުރިގަނޑު ހުރީ ތެޅިފައެވެ. އަދި ތެޅިފައި ހުރި ބިއްލޫރިގަނޑުގައި ލޭ ހޭކިފައި ހުރިތަން އެ ވީޑިއޯއިން ފެނިގެންދެއެވެ.\nވީޑިޔޯކުރަމުންދިޔައިރު ވީޑިޔޯ ކުރި މީހާ ބުނެފައިވަނީ ޕާޓޭއަކު ވައްކަން ކުރަން އުޅެފައި ހުރިކަމަށެވެ.\nމިވީޑީޔޯ އާއްމުވުމާއި ގުޅިގެން އެޗްޑީސީ އަދި ފުލުހުން ވިދާޅުވަނީ އެފަދަ ކަމެއް ހިނގައިގެން އުޅޭ ކަމުގެ މައުލޫމާތު ލިބިފައިނުވާ ކަމަށެވެ.\nހުޅުމާލޭ ފޭސް2ގެ ފްލެޓް ސަރަހައްދުގައި ކެމެރާ ހަރުކޮށްފައި ނުހުންނާތީ ވައްކަމުގެ މައްސަލަތައް ވަނީ ފެންމަތިވެފައެވެ. އެފްލެޓްތަކަށް އެއްޗެހި ވައްދާ ނެރެ ހަދާއިރު އެކަންތައް ބެލެހެއްޓޭނެ އިންތިޒާމެއް ހަމަޖެހިފައި ނުވާތީ ގިނަބަޔަކު ދަނީ އެކަމާ ކަންބޮޑުވުން ފާޅުކުރަމުންނެވެ.\nހިޔާ ފްލެޓް ހުޅުމާލެ ފޭސް2


ޖަމާލުއްދީން އަދި މަޖީދިއްޔާއިން ކޮވިޑް-19 ގެ ކޭސްތަކެއް ފެނިފައިވޭ: އެޗްޕީއޭ – Dhen.mv\nމަރްޔަމް ވަޙީދާ January 24, 2021 - 11:09 pm\nޖަމާލުއްދީން އަދި މަޖީދިއްޔާއިން ކޮވިޑް-19 ގެ ކޭސްތަކެއް ފެނިފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ހާމަކޮށްފިއެވެ.\nހެލްތު އެމަޖެންސީ އޮޕަރޭޝަންސް ސެންޓަރ (އެޗްއީއޯސީ) އިން މިރޭ ބޭއްވި ނޫސްވެރިންގެ ބައްދަލުވުމުގައި އެސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، ޖަމާލުއްދީން ސްކޫލުންނާއި މަޖީދިއްޔާ ސްކޫލުން ކޮވިޑަށް ފައްސި ކޭސްތަކެއް ފެނިފައިވާ ކަމަށެވެ. އަދި މަޖީދިއްޔާ ގެ ކޭސްއާއި ގުޅިގެން ޑައިރެކްްޓް ކޮންޓެކްޓުވި މީހުން ހޯދުމުގެ މަސައްކަތް މިހާރުވެސް ކުރަމުންދާ ކަަމަށް ޑރ. ނަޒްލާ ވިދާޅުވިއެވެ.\nޖަމާލުއްދީނާއި މަޖީދިއްޔާ ސްކޫލުން ފައްސި ކޭސްތަކެއް އުޅޭކަމަށާއި ނަމަވެސް އެކަން ސިއްރު ކޮށްފައިވާ ކަމަށް ވަނީ ތުހުމަތުތަކެއް ކޮށްފައެވެ.\nމިކަމާ ގުޅޭގޮތުން ޑރ. ނަޒްލާ ވިދާޅުވީ އެއްވެސް ސްކޫލަކުން ކޮވިޑް-19 ވޭދަނަތައް ސިއްރުކުރާނެ ކަމަށް ގަބޫލު ނުކުރައްވާ ކަމަށާއި، އެއީ ސްކޫލާއި، ސްކޫލްގެ ވެރިންނާއި، ޓީޗަރުންގެ އަމާޒަކަށް ވާނީ ސްކޫލަަކީ ރައްކާތެރިތަނެއްގެ ގޮތުގައި ކަށަވަރު ކުރުން ކަމަށެވެ.\nމީގެއިތުރުން ޑރ. ނަޒްލާ ވިދާޅުވީ، ޑައިރެކްޓް ކޮންޓެކްޓްވީ މީހުން ހޯދާއިރު، ސްކޫލް ތެރެއިންވެސް ޓީޗަރުންނާއި، ނޫނީ ކުދިންނާއި ބައްދަލުވި ސްކޫލްގެ އެހެން ސްޓާފުންނާއި، ފައްސިވި މީހާގެ ފަރާތުންނާއި އަދި އެހެން މީހުންގެ ފަރާތުންވެސް މައުލޫމާތު ހޯދާ ކަމަށެވެ.\n"މަދު ކޭސް ތަކެއްގައި ސްކޫލް ތެރޭގައި ކޮންޓެކްޓްވެފައި ހުރީ، އެހެންވެފައި ހުރި ހާލަތުގައި ހުރީ ރަނގަޅަށް، އަޅުގަނޑުމެން މި ބުނާ ގޮތަށް ފިޔަވަޅުތައް ނޭޅި ހުރީމަ" ޑރ. ނަޒްލާ ވިދާޅުވިއެވެ.\nކޮވިޑް-19 މަޖީދިއްޔާ ސްކޫލް ޖަމާލުއްދީން


September 13, 2021 06:22:38\nތޮލް: ގެސްޓް ރޫމެއްގެ އެނދުގައި ތުވާލި ބޭނުންކޮށްގެން އެއްޗެއް ހަދަނީ\nރީތިކޮށް އެނދު އެޅުމަކީ ރިޒޯޓް ތަކުގައި ހައުސްކީޕިންގް ގައި މަސައްކަތްކުރާ ކުދިންނަށް މާކަ އުނދަގޫ ކަމަކަށް ނުވީ ނަމަވެސް ހަޤީގަތުގައި އެއީ ވަރަށް އުނދަގޫ މަސައްކަތެކެވެ. އެގޮތުން ހައުސްކީޕިންގް ގައި ރޫމްބޯއީ އެއްގެ ގޮތުގައި މަސައްކަތް ކުރާ ތޮލްހަތް އަކީ މިރޮނގުން ވަރަށް ފާހަނގަކޮށްލެވޭ ފަރާތެކެވެ.\nތޮލްހަތު ބުނީ މިމަސައްކަތް ކުރާތާ މިހާރު 21 އަހަރު ވެފައިވާ ކަމަށެވެ. ތޮލްހަތު އަކީ އަބަދުވެސް ކަމެއް ކުރާއިރު އެކަމަށް ވަރަށް ފަރުވާތެރިކަމާއި އެކު ކުރާ މީހެކެވެ. މިކަން ކުރާގޮތް ކިޔާދެމުން ތޮލްހަތު ބުނީ މިހާރު ތުވާލި ބޭނުންކޮށްގެން ވަރަށް ގިނަ ވައްތަރުގެ ޖަނަވާރު އަދި ގަސް ވެސް ހަދައެވެ. އެގޮތުން ކަހަނބު، ކުއްތާ، އިންސާނުން އަދި މިނޫނަސް ވަރަށްގިނަ ބާވަތްތަކުގެ އެއްޗިހި ހަދާކަމަށެވެ. ބައެއް ފަހަރު ޔޫޓިއުބް ފަދަ ޗެނަލް މެދުވެރިކޮށްވެސް އިތުރު ފަންނު ދަސް ކުރާކަމަށްވެސް ތޮލްހަތު ބުންޏެވެ.\nދުވާލަކު6ރޫމް އަޅާ ކަމަށްވަނީ ނަމަ މަހެއްގެ މައްޗަށް 540 އެނދު އެޅޭނެއެވެ. އެއީ އަހަރެއްގެ މައްޗަށް 6480 އެނދެވެ. މި އަދަދު 21 އަހަރަށް ބަހާލީމަ 136،080 އެނދު އެޅިފައި ހުންނާނެ ކަމަށް ދައްކައެވެ. ނަމަވެސް އަޅާ ކޮންމެ އެނދަކީ މިފެންވަރަށް އަޅާ އެނދެއް ނޫނެވެ. ބައެއްފަހަރު މިކަހަލަ ޚާއްސަ އެނދެއް ހަދާނީ ގެސްޓުން ފުރަން އެންމެ ފަހު ދުވަހަށްވީމަ ނުވަތަ ހަނީމޫން ގެސްޓުންނަށާއި އަންހެންމީހާ ނުވަތަ ފިރިހެންމީހާ ސަޕްރައިޒް ކުރަންވެސް ބައެއްފަހަރު މިކަހަލަ ކަންތަށް ރޫމްބޯއިންނާއި ގުޅިގެންވެސް ކުރެއެވެ. އަދި މިފެންވަރަށް ހަދާފައި ހުންނަ އެނދުގައި ގެސްޓުމީހާ ނުނިދަންވެގެން ބްލޭންކެޓް އޮތްގޮތަށް ނަގާފައި ބިންމަތީގައިވެސް ބާއްވާފައި އޮންނަ ކަންވެސް ފާހަނގަ ކުރަން ޖެހެއެވެ.\nސިއްރު ފެންފުށީގައި މަސައްކަތްކުރަމުންދާ ތޮލްހަތު ބުނީ މިހާރު ފޭސްބުކްގައި ޕޭޖެއްވެސް ހަދާ އެ ޕޭޖް ހިންގަމުންވެސްދާ ކަމަށެވެ. ރައްޓެއްސަކާ ދެމީހުން ވެގެން ފެށި މިމަސައްކަތުގައި މިހާރު 2،300 އަށްވުރެ ގިނަ މީހުން ފޮލޯ ކުރެއެވެ. މި ޕޭޖްގެ ނަމަކީ "އެޗްކޭ ބެޑް ޑެކަރޭޝަން އެންޑް ޓަވަލް އާޓްސް" އެވެ. އަދި މި ޕޭޖްގެ ލިންކް ތިރީގައި އެވަނީއެވެ.\n2019 ވަނަ އަހަރު ތޮލްހަތު ހަދާފައި އަމިއްލަ ފޭސްބުކް ގައި ޝެއާރ ކުރި ވީޑިއޯއެއް މިހާރުވެސް އެބަ އިނެވެ. މި ވީޑިއޯ މިހާރު 7000 ވުރެ ގިނަ ވިއުސް ލިބިފައިވާއިރު މި ވީޑިއޯއިން ފެނިގެންދަނީ ތުވާލި ބޭނުންކޮށްގެން ކިނބުލެއް ހަދާ މަންޒަރެވެ. ވަރަށް ފުރިހަމައެވެ. ބަލާ ފޫހި ނުވާނެ މަންޒަރެކެވެ. މި ވީޑިއޯ ބަލައިގެން މިގޮތަށް ހަދަން ދަސްކުރާނަމޭވެސް ހިތަށް އެރިއެވެ. ދެން މި ވީޑިއޯވެސް ބަލާލަމާ ހިނގާށެވެ.\nތޮލްހަތުއަށް ވަނީ މިހާރުވެސް ވަޒީފާ އަދާކުރި ކޮންމެ ރިޒޯޓަކުންވެސް އެތަކެއް ހަނދާނީ ލިއުން ލިބިފައެވެ. އެގޮތުން އެންމެ ފާހަނގަ ކޮށްލެވެނީ އެންމެ ޝަރަފުވެރި އެއް މަޤާމު ކަމުގައިވާ "އެމްޕްލޯއީ އޮފްދަ މަންތު" ލިބޭ ފަހަރެވެ. މިއީ މުޅި ރިސޯޓުގެ ހުރިހާ ޑިޕާޓްމެންޓްގެ ސްޓާފުންގެ މެދުގައި ހޮވާ ވަނައެކެވެ. މި މަޤާމުވެސް އެތަކެއް ފަހަރު ތޮލްހަތު ވަނީ ހާސިލްކޮށްފައެވެ. މިކަހަލަ ރީތި އެނދު ހަދާ މަންޒަރު ގިނަ ގިނައިން ވީޑިއޯ ނުކުރަނީ ކީތްވެތޯ ސުވާލުކޮށްލަމުން ބުނީ ވަޤުތު ނުވަނީ ކަމަށެވެ. ކޮންމެ ރޫމެއްވެސް ތައްޔާރު ކުރަން ލިބެނީ ވަރަށް ކުޑަ ވަގުތުކޮޅަކަށް ވުމުން އެކަހަލަ ކަމެއް ކުރާނެހާ ވަޤުތެއް ނޯންނަކަމަށް ތޮލްހަތު ބުންޏެވެ. ގެސްޓުންގެ ފަރާތުން ވަރަށް ހިތްހަމަޖެހޭ ކޮމެންޓް އަބަދުވެސް ލިބޭ ކަން ފާހަނގަ ކުރަމުން ތޮލް ބުނީ ކޮންމެ ގެސްޓަކުވެސް ފުރައިގެންދަނީ އަލުން އެނބުރި އައިސް ދިމާވާނެ ކަމުގެ އުންމީދުގައެވެ.\nފުވައްމުލަކަކީ މިފަދަ އެތަކެއް ފަންނާނުން އުފެދިފައިވާ، އަދި މިހާރުވެސް މިދާއިރާގައި ހަރަކާތްތެރިވަމުންދާ މީހުން ދިރިއުޅޭ ރަށެއްކަން ފާހަނގަ ކޮށްލަން ޖެހެއެވެ. ހަމަ އެއާއިއެކު ވޭތުވެދިޔަ މަދު ދުވަސްކޮޅެއްގެ ތެރޭގައި މިގޮތަށް ރިޒޯޓް ތަކުގައި ގިނަ ދުވަހު މަސައްކަތްކޮށްފައި ތިބި ބައެއް ހުނަރުވެރިން މިހާރު ފުވައްމުލަކަށް ދިރިއުޅުން ބަދަލުކޮށް މިހުނަރު ދައްކާލަމުންދާކަމީވެސް އުފާކުރަންޖެހޭ ކަމެކެވެ.\nކޮންމެ ތަނެއްވެސް ކުރިއަރައިގެންދާނީ އެތަނެއްގައި ދިރިއުޅޭ ބަޔަކު ކުރި މަސައްކަތަކުންނެވެ. އަހަރެމެންގެ ރަށް ކުރިއަރާނީ ހުރިހާ ފަންނެއް އެކުލެވޭގޮތަށް ރަށުގައި މީހުން ދިރިއުޅެގެންނެވެ. މިހާރު ދިމާވާ އެންމެ ބޮޑު އެއް ގޮންޖެހުމަކީ އާމްދަނީ ލިބޭނެ ވަސީލަތްތަށް ރަށުގައި މަދު ވުމެވެ. ނަމަވެސް މިހާރު ކޮންމެވެސް ވަރަކަށް ރަށުގެ އިޤްތިސޯދު ކުރިއަރާ މަންޒަރު ފެންނަމުންދާ ކަމަށް ބައެއް ފަރާތްތަކުން ދެކެއެވެ.\nފުވައްމުލައް ސިޓީ ތޮލްހަތު ހައުސްކީޕިންގ ރޫމްބޯއި


Mi moonuge mathin handhaan ebahuri tha? | Mihaaru\nރިޕޯޓް / ދ. މީދޫ\nޝަޔާނާ -- ފޮޓޯ: ފޮޓޯގްރަފީއިބްން\n19 ސެޕްޓެމްބަރ 2016 - 08:29\nމިއީ މީގެ ތިން އަހަރެއްހާ ދުވަސް ކުރިން، ގިނަ ބައެއްގެ ސަމާލުކަން ހުއްޓުނު ކުއްޖެކެވެ. އުފަންވި އިރު އޭނާގެ މޫނުމަތީގައި ހުރި ބޮޑު ލަފުގެ ސަބަބުން ގިނަ ބައެއްގެ ހިތުން ޖާގަ ހޯދި އެވެ. ހަމަ އެއާ އެކު، އެ ލަފު ފޮހެލުމަށް ޓަކައި ކުރަން ޖެހޭ ބޮޑު އަދި އެހާމެ ނާޒުކު އޮޕަރޭޝަނަށް ފައިސާ ހޯދުމަށް ޓަކައި އޭނާގެ އާއިލާ އިން އޭރު ކުރި ކެމްޕޭން ވެގެން ދިޔައީ ވަރަށް ގިނަ ބައެއްގެ ސަމާލުކަން ހޯދި ކެމްޕޭނަކަށެވެ.\nތިން އަހަރުގެ ޝަނާޔާ.\nރާއްޖެ އާއި ރާއްޖޭން ބޭރުގެ މީޑިއާތަކުން ވެސް ބޮޑު ސަމާލުކަމެއް ލިބުނު މި ކެމްޕޭނު ވަރަށް ކާމިޔާބެވެ. އޮޕަރޭޝަނަށް ފުދޭ ވަރަކަށް ފައިސާ އެއްކުރެވުނު އިރު، މަޝްހޫރު ވިޔަފާރިވެރިޔާ ސަންޓްރެވަލް އަހުމަދު ޝިޔާމް، ޝަނާޔާގެ އޮޕަރޭޝަނުގެ ހުރިހާ ހަރަދަކާ ވެސް ހަވާލުވެ ވަޑައިގަތެވެ.\nއެހެންވެ، އޭގެ ފަހުން މިހާރު ތިން އަހަރު ވެގެން ދިޔައިރު މި ކުއްޖާ މިހާރު ކޮބައިތޯ އާއި އޮޕަރޭޝަން ކުރީތޯ، މިއީ ގިނަ ބައެއްގެ ސުވާލަކަށް ވާނެ ކަމެކެވެ. އަދި މިހާރު އެ ކުޑަ ކުއްޖާ ހުރީ ކިހިނެއްތޯ އާއި އެ ލަފު ހުރީ ކިހިނެއްތޯ ވެސް ގިނަ ބަޔަކު ދެކިލަން ބޭނުންވާނެ އެވެ. އެއީ ޝަޔާނާ އުޅޭ ދ. މީދު އަށް ވެސް ދާ ވަރަށް ގިނަ ބަޔަކު ޝައުގުވެރިވާ ކަމެކެވެ.\nޝަނާޔާ އެންމެ ތުއްތު އިރު: މޫނުމަތީގައި ހުރި ލަފު އިތުރަށް ބޮޑު ނުވާ ކަމަށް އޭނާގެ ބައްޕަ ބުނޭ\n"ޝަނާޔާގެ ހާލު ރަނގަޅު. އެކަމަކު އޮޕަރޭޝަނެއް އަދި ނުކުރަން،" އޭނާގެ ބައްޕަ އަހުމަދު ޝަރީފް ބުންޏެވެ.\nއޮޕަރޭޝަން ކުރަން އޭރު ހުރިހާ ކަމެއް ހަމަ ޖެހުނު ނަމަވެސް ޝަނާޔާ ބެލި ޑޮކްޓަރު، އައިޖީއެމްޗުގެ އެސްއެމް ބާލާޖީ ބޭނުންވީ އަދި މަޑުކުރުމަށެވެ. ލަފު ހުރެގެން ރިސްކެއް ނެތުމުން އަދިވެސް ޑޮކްޓަރު ބޭނުން ވަނީ އޮޕަރޭޝަން ފަސް ކުރަން ކަމަށް ޝަރީފް ބުންޏެވެ.\nލަފު ހުރެގެން ޝަނާޔާގެ ދިރިއުޅުމަށް އެއްވެސް ބަދަލެއް ނާދެ އެވެ. މިހާރު އޭނާ ސްކޫލަށް ދެ އެވެ. މިހާރު ވެސް ގިނަ ބަޔަކު އޭނާ ސިފަ ކުރަނީ ރީތި، ތަފާތު ކުއްޖެއްގެ ގޮތުގަ އެވެ.\nޝަރީފް ބުނީ އެންމެ ފުރަތަމަ ލިބުނު އެ އަންހެން ދަރިފުޅުގެ މޫނު ފެނުނު ވަގުތު ވަރަށް ދެރަވި ކަމަށެވެ. އެގޮތަށް މޫނު ހުރުމުން، މީހުން ދެކޭނެ ގޮތާއި ދަރިފުޅުގެ ކުރިމަގާ މެދު ހިޔާލުކޮށްލައި، އެ ގޮތަށް އޭނާގެ މޫނު ހުންނާކަށް ބޭނުމެއް ނުވި އެވެ. ލަފު ނައްތާލަން، އޮޕަރޭޝަން ކުރުމަށް ފައިސާ އެއްކުރަން ފެށީ ވެސް އެ ސަބަބާ ހެދި އެވެ.\nޝަނާޔާ: އުޅޭ އުޅުމުގައި އަދިި މީހުންގެ ފަރާތުން ވެސް އޭނާއަށް ތަފާތު ކަމެއް އިހުސާސް ނުވާ ކަމަށް އާއިލާއިން ބުނޭ\nއެކަމަކު އޭނާ ހީކުރި ގޮތާ ހިލާފަށް މީހުން މާ ޕޮޒިޓިވް އެވެ. އެންމެ ފުރަތަމަ ދުވަހުން ފެށިގެން ޝަނާޔާ މުހާތަބު ކުރަން ފެށީ ރީތި މޫނެއް ލިބިފައިވާ ކުއްޖެއްގެ ގޮތުގަ އެވެ. އެހެންވެ، މީހުން ދަރިފުޅާ މެދު ދެކޭނެ ގޮތް ފަހުން އޭނާއަކަށް މައްސަލައަކަށް ނުވި އެވެ.\n"އެކަމަކު އޭރު ބައެއް ޑޮކްޓަރުން ބުނި ގިނަ ދުވަސްވާ ވަރަކަށް ލަފު ފަހަރެއްގައި ކެންސަރަށް ބަދަލުވެދާނޭ. އެހެންވެ، އަޅުގަނޑުމެން އެހާ ބޮޑަށް ކެމްޕޭން ކުރީ ވެސް،" ދ. މީދުއަށް އުފަން، އަދި އެ ރަށު ސްކޫލުގައި ޓީޗަރެއްގެ ގޮތުގައި މަސައްކަތް ކުރާ ޝަރީފް ބުންޏެވެ.\nޝަނާޔާ އަށް މިހާރު ތިން އަހަރު ވެއްޖެ އެވެ. އެކަމަކު ލަފެއް އިތުރަކަށް ބޮޑެއް ނުވެ އެވެ. އެކަމަކު އެ ލަފުގައި، ބޮލުގެ އިސްތަށިގަނޑެކޭ އެއްގޮތަށް އިސްތަށި ދިގު ވާ ކަމަށް ބައްޕަ ބުންޏެވެ.\nޝަނާޔާ އޭނާގެ މަންމަ އާއި ބައްޕައާ އެކު\n"ބޮލުގެ އިސްތަށި ހުންނަ ބޯމިނުމުގައި އަދި ހަމަ އެވަރަށް ލަފުގައި ވެސް އިސްތަށި ދިގުވޭ. އެހެންވެ، އަބަދުވެސް ކޮށާފައި ބަހައްޓަން ޖެހެނީ،" އޭނާ ބުންޏެވެ.\n"އެ ނޫން ކަމެއް އޭގެ ސަބަބުން ނެތް."\nއޭނާ ބުނީ ލަފާ ބެހޭގޮތުން ޝަނާޔާ ސުވާލު ނުކުރާ ކަމަށާއި އަދި އެންމެން ވެސް އެއަށް ހޭނިއްޖެ ކަމަށެވެ. އެހެންވެ، އޮޕަރޭޝަންކޮށްގެން، ލަފު ދުއްވާލުމުގެ ބޭނުމެއް ނެތް ކަމަށް ބައެއް މީހުން ދެކޭ ކަމަށް ޝަރީފް ބުންޏެވެ.\nޝަނާޔާ -- ފޮޓޯ: ފޮޓޯގްރަފީއިބްން\n"މުޖުތަމައު ވަރަށް ޕޮޒިޓިވް. އެކަމަކު ކުރިއަށް އޮތްތަނުގައި ކަންތައްތައް ވާނެ ގޮތެއް އަޅުގަނޑުމެންނަކަށް ނޭނގޭ. އޮޕަރޭޝަން ކުރެވޭނެ ގޮތް މަގު އޮވެމެ، އެކަން ނުކުރީމައި ފަހުން ޝަނާޔާ ދެރަ ވެސް ވެދާނެ. އެހެންވެ، އަޅުގަނޑުމެން ބޭނުން އޭނާގެ މޫނު ރީތިކުރަން،" ދޮއްޓަށް އަދި ފިރިހެން ކުއްޖެއް ހުންނަ ޝަރީފް ބުންޏެވެ.\nޝަނާޔާގެ ހާއްސަ ޑޮކްޓަރެއްގެ ގޮތުގައި ބާލާޖީ ހިޔާރު ކުރީ އޭނާގެ ކާމިޔާބު މަސައްކަތްތަކަށް ބަލާފަ އެވެ. އެހެން ޑޮކްޓަރުން އޭނާގެ އޮޕަރޭޝަން ކުރަން ބޭނުންވި ނަމަވެސް ޝަނާޔާގެ އާއިލާއިން ބަރޯސާވީ ބާލާޖީ އަށެވެ.\nޝަރީފް ބުނީ ކޮންމެ ތިން މަހަކުން ދަރިފުޅުގެ ފޮޓޯ ޑޮކްޓަރަށް ފޮނުވާ ކަމަށާއި އޮޕަރޭޝަން ކުރާނެ ދުވަހެއް އޭނާގެ އަތްމައްޗަށް ދޫކޮށްލުމަށް ޑޮކްޓަރު އެދިފައިވާ ކަމަށެވެ. އެކަމަކު އެއްވެސް ރިސްކެއް އުޅޭނަމަ ވަގުތުން އޮޕަރޭޝަން ކުރާނެ ކަމަށް ބުނާ ކަމަށް ވެސް ޝަރީފް ބުންޏެވެ.\nޝަނާޔާ: އޮޕަރޭޝަން ކުރެވޭނެ ދުވަހެއް އަދި ނޭނގޭ\nލަފު ނަގައި، މޫނު މަތި ރީތި ކުރުމަށް ޝަނާޔާ ކުރަން ޖެހެނީ އާދަޔާޚިލާފު ބޮޑު އޮޕަރޭޝަނެކެވެ. ޑޮކްޓަރުން ބުނާގޮތުން ލަފުގެ ކޮންމެ ތަންކޮޅެއް ވެސް އޮޕަރޭޝަން ކުރަން ޖެހެނީ ވަކިވަކިންނެވެ. އެހެންވެ، އެކަމަށް ހޭދަ ވާނެ ހަރަދު އަންދާޒާކޮށްލަން ނޭނގޭ ކަމަށް ޝަރީފް ބުންޏެވެ.\nފައިސާގެ ގޮތުން ގިނަ ބައެއްގެ އެހީތެރިކަން ލިބިފައިވާތީ ޚަރަދާ ދޭތެރޭ އޭނާ ހާހެއް ނުވެ އެވެ. އެކަމަކު ލަފު ނެތް ދަރިފުޅުގެ މޫނު ދެކިލަން އޭނާ ވެސް ހުރީ ކެތްމަދުވެފަ އެވެ.\n"ލަފު ހުއްޓަސް ނެތަސް އަޅުގަނޑަކަށް މައްސަލައެއް ނެތް. އެކަމަކު ވަރަށް ދެކިލާ ހިތްވޭ ލަފު ނެތީސް ހުންނާނެ ގޮތް،" ޝަރީފް ބުންޏެވެ.\nކުޑަކުދިން ދ. މީދޫ ޕްލާސްޓިކް ސާޖަރީ ދ. އަތޮޅު މެމްބަރު އަހުމަދު ސިޔާމް މުހައްމަދު (ދ. މީދޫ)\n48 ކޮމެންޓް, 10 ރިއެކްޝަންސް\nﷲ ހެއްދެވި މަޚްލޫގަކަށް ފުރިހަމަ ތޯ ނުވަތަ ނޫން ތޯ ސުވާލު ކުރެވެން ތިޔަބައި މީހުން ތީ ކޮންބައެއްތޯ؟ ފާޑު ވިދާޅުވުން ތިއީ ތިޔަބައިމީހުންގެ ނުކުޅުދުން ތެރިކަން. ﷲ ސުބުހާނަޙޫ ވަތަޢާލާ އިންސާނާ ހައްދަވާފައިވާނީ އެންމެ ފުރިހަމަ ސިފައިގައި. ތިޔަ ލައް އިނދެގެން އައިޝަތް ޝަނާޔާ ޝަރީފަށް ސިއްޙީ ގޮތުން ގެއްލުމެއް ނުވާނަމަ، އޮޕަރޭށަނެއް ކުރުމަކީ އެއްވެސް ހާލެއްގައި އަޅުގަނޑު ތާއިދު ކަމެއް ނޫން. އަޅުގަނޑުގެ ދުޢާ އަކީ ﷲ ގެ އިރާދަ ފުޅުން ތި ލައް ހުއްޓަސް ޝަނާޔާ ކާމިޔާބު ކުއްޖަކަށް ވުން.\nއަޅުގަނޑު ހިތެއް ނުބުނޭ ﷲ ސުބުހާނަހޫ ވަތަޢާލާ ހެއްދެވި ސިފައަށް ޝަކުވާ ކުރަނީހެނެއް. ތެދެއް ﷲ އިންސާނާ އުފައްދަވަނީ އެންމެ ފުރިހަމަ ސޫރައިގަ. އެކަމާ ޝުކުރުވެރިވާން ޖެހޭނެ. ނަމަވެސް އެހެން ހުންނަ އަބުއި އައިބެއް ފޮރުވުމަށް ނުވަތަ ފޮހެލުން އެއީ މައްސަލައެއް ނޫންކަންނޭނގެ. ޒީނަތްތެރިވުމަކީ ހުއްދަ ކަމެއް\nފަައިސާ ލިބެން އޮތް ވަގުތު އަވަހަށް ޑޮކްޓަރގެ ލަފާގެ މަތިން ކުރެވުނު ފަރުވާއެއް ކުރުން އެންމެ ބުއްދި ވެރީ....\nލިބުން ފައިސާ އަތުގައި އެބަހުރިތޯ....\nމިހާރު މާ ލޯބި.\nމިހާރު ކުޑަ، އުމުރު ފުރާ މަތިވާވަރަށް އެއް އުމުރު ކުދިންގެ މެދުގައި ވެސް ސަމާސާ އަށް ވިޔަސް އެކިކަހަލަ އެއްޗެހި ކިޔާ އުޅޭ، މިކަހަލަ ސަކަރާތެއްގައި ވެސް މިލަފަ ނިސް ބަތް ކޮއް އެއްޗެއް ބުނެވިއްޖެޔާ އެދުވަހަކީ ސަނާޔާ ހިތް ފަޅައިގެންދާނެ ދުވަހެއް، ވީމާ މިދެންނެވިކަހަލަ ދުވަހަކަށް ފުރުސަތު ނުދެއްވުމަށް ފެނޭ،\nސާޖަރީ ހެދުން ރަނގަޅު ކަމަށް ފެނެ. ލަފެއް ހުއްޓަސް އަދިވެސް ވަރަށް ލޯބި މާޝާ ﷲ ❤❤\nސާޖަރީ ހަދާކަށް ނުފެނެ، މިހާރު އިންގޮތް ވަރަށް ރީތި. ބޮޑުވާ ވަރަކަށް އެ ލަފު އެދަނީ ކުޑަވަމުން. ވަރަށް ރީތި.\nސަނާޔާގެ ބެލެނިވެރިންނަށް ބުނެލަން އޮތީ. މުސްކުޅިން ބުނޭ ކަނޑުގެ އަޑިއެނގުނަށް މީހެއްގެ ހިތެއް ނޭނގޭނެއޭ. ތިހެން ދެމީހަކު ހީލާފަ މިހާރު ވާހަކަ ދެއްކިޔަސް ތިމަންޖެ ބޮޑުވުމުން ކަންތައް ވާނެގޮތެއް ނޭނގޭނެ. މިހާރު ތިފެންނަނީ ހަމްދަރުދީގެ ހިނިތުންވުކަށްވެސް ވެދާނެ. ތިކަން ރަނގަޅު ކުރެވެންޏާ އަވަހަށް އޮޕަރޭޝަން ކުރެވޭތޯ ބަލާ. އަނެއްކާ ސަންޝިޔާމްގެ ކުރިމަގު އޮތްގޮތެއްވެސް ނޭނގެ. މާދަމާ ހުރިހާ ފައިސާއެއް ބޭންކަށް ދައްކަންވެސް ޖެހިދާނެ. ސިޔާމްގެ ކާމިޔާބީގަ ތިއޮޕަރޭޝަނަށް ޚަރަދުކުރަން ނިންމިނިންމުން އެއީ ކިތައްމެބޮޑު ބާރަކަށްވިޔަސް ތިޑޮކްޓަރު ހަދަނީ އެހެންމީހަކު ބުނާގޮތަށްވެސް ވެދާނެ. ރާއްޖެއިން ބޭރު އިތުރު ޑޮކްޓަރަކަށް ދައްކާލުން ބުއްދިވެރި.\nވަރަށް ރަގަޅު ވަރަށް ފުރިހަމަ ވަރަށް ހެޔޮއެދޭ އިހްލާސް ތެރި ކޮމެއްޓެއް ކަމުގައި ބަލަން. އަހުމަދަށް އައްސަރިބަހާ ސާބަސް ދެން. ކާމިޔާބު އޮޕަރޭޝަނަކަށް އެދެން.\nކަމެއްގެ ހަގީގަތް ނޭނގި ހީވާ ހީވުންތަކަށް ވާހަކަ ނުދައްކަވާ! އެއީ ރަނގަޅު ކަމެއްނޫން! ކޮންމެ މީހަކަށް ވެސް ކަމެއް ދިމާވެދާނެ، އެއްވެސް މީހެއްގެ ބާރެއް ނެތް!!\nما شاء الله... އިރާދު ކުރެއަވިއްޔާ ތަފާތު ކުއަޖަކަށް ވާނެ... ޞިއްޙީ މައްސަލައެއް ދިމާނުވާނެނަމަ ލަފުން އިސްތަށި ނުފަޅާނެ ގޮތެއް ހެދުން ރަނގަޅުކަމަށް ފެނޭ....


ބީލަން ހުށަހަޅާ ފަރާތްތަކުގައި ހުންނަންޖެހޭނެ ހުނަރާއި ޤާބިލުކަމާއި ފެންވަރާއި ވަސީލަތްތައް ހުރިތޯ ބެލުން | ދައުލަތުގެ މާލިއްޔަތުގެ ގަވާއިދު\n10.34 ބީލަން ހުށަހަޅާ ފަރާތްތަކުގައި ހުންނަންޖެހޭނެ ހުނަރާއި ޤާބިލުކަމާއި ފެންވަރާއި ވަސީލަތްތައް ހުރިތޯ ބެލުން\nބީލަމަކަށް ހުޅުވާލެވޭ ޕްރޮޖެކްޓެއްގެ މަސައްކަތް ހަވާލުކުރެވޭ ފަރާތަކީ، އެކަމެއް ކުރުމުގެ ޤާބިލުކަމާއި އެކަމެއް އެންމެ އެދެވޭގޮތުގައި ކުރުމުގެ ވަސީލަތްތައް ލިބިފައިވާ ފަރާތެއްތޯ ބެލުމުގެ ގޮތުން، އެ ބީލަމަކަށް އެކަށީގެންވާގޮތަށް ބީލަމުގައި ބައިވެރިވާ ފަރާތްތަކުގައި ހުންނަންޖެހޭ ހުނަރުވެރިކަމާއި، ޤާބިލުކަމާއި، ފެންވަރު ބަލާނޭ ކްރައިޓީރިއާއެއް ބީލަންކުރާ ފަރާތުން ކަނޑައަޅަންވާނެއެވެ.\nބީލަމުގައި ބައިވެރިވާ ފަރާތްތަކުގެ ހުނަރުވެރިކަމާއި ޤާބިލުކަމާއި ފެންވަރު ބަލާނޭ ކްރައިޓީރިއާ ބީލަމުގެ މަޢުލޫމާތުދޭ ކަރުދާހުގައި ނުވަތަ އިޢުލާނުގައި ނުވަތަ ޕްރީ-ކޮލިފިކޭޝަން ޑޮކިއުމަންޓުގައި ނުވަތަ އެ ބީލަމަކާ ބެހޭ ބިޑް ޑޮކިއުމަންޓުގައި ބަޔާންކޮށްފައި އޮންނަންވާނެއެވެ. މިގޮތުން ފެންވަރު ބެލުމުގެ ކްރައިޓީރިއާ ތައްޔާރުކުރުމުގައި ތިރީގައިމިވާ ބައިތައް ހިމެނިދާނެއެވެ.\nޕްރޮފެޝަނަލް އަދި ފަންނީ ފެންވަރު\nމާލީވަސީލަތްތަކާއި، ޤާބިލުކަމާއި، ހާލަތު\nއިކުއިޕްމަންޓާއި، އެހެނިހެން ވަސީލަތްތައް\nމުވައްޒަފުންނާއި، ހިންގުމުގެ ފެންވަރު\nކުރިން ކޮށްފައިވާ ގުޅުންހުރި އެހެން ޕްރޮޖެކްޓްތަކުގެ ރިކޯޑު\nމިހާރު ކުރަމުންދާ މަސައްކަތްތަކާއި، އެފަރާތެއްގައި ހުރި ޤާބިލުކަމާއި ހުނަރު، އަދި އެކަމަކަށް ބޭނުންވާ ވަސީލަތްތައް ހުރިނަމަ އެކަން.\nޝަރުޢީ ކޯޓެއްގައި ހިނގަމުންދާ ނުވަތަ ހިނގާފައިވާ މައްސަލައެއް އޮތްނަމަ އެކަމެއް.\nރާއްޖޭގައި ރަޖިސްޓްރީކުރެވި އަދި ހޯދަންޖެހޭ ލައިސަންސް ހޯދާފައިވާ ފަރާތެއްނަމަ އެކަން، ނުވަތަ ބީލަމުގައި ބައިވެރިވާ ފަރާތަކީ އެފަރާތެއް ނިސްބަތްވާ އަމިއްލަ ޤައުމުގައި ރަޖިސްޓަރީވެފައިވާ ފަރާތެއްނަމަ އެކަން.\nބީލަމަށް ހުޅުވާލެވޭ އިޢުލާނުގައި ނުވަތަ ޕްރީ-ކޮލިފިކޭޝަން ޑޮކިއުމަންޓުގައި ނުވަތަ މަޢުލޫމާތުދޭ ކަރުދާހުގައި ނުވަތަ އެ ބީލަމަކާ ބެހޭ ބިޑް ޑޮކިއުމަންޓުގައި، ބީލަމުގައި ބައިވެރިވެވޭ ފަރާތްތަކުގެ ފެންވަރު ބަޔާންކޮށްފައި އޮތުމާއެކު، އެފަރާތުގެ ފެންވަރު ދެނެގަތުމުގެގޮތުން ހުށަހަޅަންޖެހޭނޭ ލިޔުންތަކާއި އެހެނިހެން މަޢުލޫމާތުތައް ބަޔާންކުރަންވާނެއެވެ.\nދައުލަތުގެ އޮފީހަކުން ހުޅުވައިލާ ބީލަމެއްގައި ބައިވެރިވާ ފަރާތްތަކުގެ ކިބައިގައި ހުންނަންޖެހޭ ފެންވަރު ބެލުމުގައި، މި ގަވާއިދުގެ 10.40 ވަނަ މާއްދާގައިވާ ގޮތުގެމަތިން ހޮވޭ ފަރާތްތަކަކީ ކޮންޓްރެކްޓް ހަވާލުކުރަން އެކަށީގެންވާ ޤާބިލު ފަރާތްތަކެއް ކަމުގައި ޕްރީ-ކޮލިފައި ކުރެވިދާނެއެވެ.\nޚިދުމަތް ހޯދުމަށް ބީލަމަށް ހުޅުވާލެވޭ ޕްރޮޖެކްޓުތަކުގައި ބައިވެރިވާ ފަރާތްތަކުގެ ފެންވަރު ބެލުމަށް މި ގަވާއިދުގެ 10.42 ވަނަ މާއްދާގައިވާ ގޮތުގެމަތިން ޝޯޓްލިސްޓްކުރުމުގެ މަރުޙަލާއެއް ކުރިޔަށް ގެންދެވިދާނެއެވެ. މިގޮތުން ޝޯޓްލިސްޓްކުރަންވާނީ ބީލަމުގައި ބައިވެރިވުމުގެ ޝައުޤުވެރިކަން ހާމަކުރުމަށް އެދި ކުރެވޭ އިޢުލާނުގައި ނުވަތަ މަޢުލޫމާތުދޭ ކަރުދާހުގައި ނުވަތަ ބިޑް ޑޮކިއުމަންޓުގައި ބަޔާންކުރެވިފައިވާ މަޢުލޫމާތާ އެއްގޮތަށެވެ.


Loan thah faskohdheyn dhevana faharah hushahalhan hulhuvaalaifi – Iru\nލޯނުތައް ފަސްކޮށްދޭން ދެވަނަ ފަހަރަށް ހުށަހަޅަން ހުޅުވާލައިފި\nބޭންކް އޮފް މޯލްޑިވްސް އިން ނަގާފައިވާ ލޯނާއި ފައިނޭންސިންގ އަށް ފައިސާދެއްކުން ދެވަނަ ފަހަރަށް ފަސްކުރުމަށް ހުޅުވާލާ ފުރުސަތުގެ ދަށުން ސެޕްޓެމްބަރު މަހު ފައިސާ ދައްކަން ފަށަންޖެހޭ ކަސްޓަމަރުންނަށް އެ ފުރުސަތު މިއަދު ހުޅުވާލައިފިއެވެ.\nބީއެމްއެލް އިން ބުނީ، މި ފުރުސަތު ލިބިގެންދާނީ މިހާރުވެސް ލޯނު ފަސްކޮށްދިނުމަށް އެދި ހުށަހަޅާފައިވާ ކަސްޓަމަރުންނަށް ކަމަށެވެ.\nއެގޮތުން ބީއެމްއެލްގެ ވެބްސައިޓްގައިވާ މޮރަޓޯރިއަމް ޕޯޓަލް މެދުވެރިކޮށް ލޯނު އަނބުރާ ދެއްކުން ފަސްކޮށްދިނުމަށް ދެވަނަފަހަރަށް އެދި ހުށަހަޅެނެ ކަމަށް ބީއެމްއެލް އިން ބުނެފައި ވެއެވެ.\nމި ޕޯޓަލްގައި ދެވަނަފަހަރަށް ފައިސާ ދެއްކުން ފަސްކޮށްދެވޭނެ ލޯނުގެ ތަފްސީލާއި ލޯނަށް ފައިސާ ދައްކަންޖެހޭ އަދަދުތައް ހިމެނިފައިވާނެއެވެ. އަދި ދެވަނަ ފަހަރަށް ލޯނަށް އަނބުރާދައްކަން ޖެހޭ އަދަދުތަކުގެ ތަފްސީލު ވެސް ފެންނާނެއެވެ.\nލޯނު އަނބުރާދެއްކުން ދެވަނަ ފަހަރަށް ފަސްކުރުމަށް އެދި ހުށަހަޅާ ހުށަހެޅުން އެޕްރޫވްވުމާއެކު ޑިސެމްބަރު މަހާ ހަމަޔަށް ބޭންކަށް އެއްވެސް ފައިސާ އެއް ދައްކާކަށް ނުޖެހޭނެއެވެ.\nބީއެމްއެލް އިން ވަނީ އޮކްޓޯބަރު މަހާއި ނޮވެމްބަރު މަހު ފައިސާ ދައްކަން ފަށަންޖެހޭ ކަސްޓަމަރުންނަށް އެ ފުރުސަތު 8 އޮކްޓޯބަރު އަދި 8 ނޮވެމްބަރުގައި ހުޅުވާލެވޭނެ ކަމަށްވެސް ބުނެފައެވެ.\nލޯނަށް އަނބުރާދައްކަން ޖެހޭ ފައިސާ ފަސްކޮށްދިނުމަށް އެދި ހުށަހަޅާފައިވާ ފަރާތްތަކުގެ ތެރެއިން ލޯނަށް ފައިސާ ދެއްކޭނެ ކަސްޓަމަރުން ދެވަނަ ފަހަރަށް ފައިސާދެއްކުން ފަސްކޮށްދިނުމަށް އެދި ކޮންމެހެން ހުށަހަޅަން ނުޖެހޭނެ ކަމަށް ބީއެމްއެލް އިން ބުނެއެވެ.


Health Minister Ameen miadhu Ungoofaarah vadaiganavanee | ungoofaaru.com\nބަނޑޭރިގަނޑު/ޚަބަރު/ހެލްތު މިނިސްޓަރ އަމީން މިއަދު އުނގޫފާރަށް ވަޑައިގަންނަވަނީ\nމިނިސްޓަރ އޮފް ހެލްތު އަލްފާޟިލް ޢަބްދުﷲ އަމީން\nމިނިސްޓަރ އޮފް ހެލްތު އަލްފާޟިލް އަބްދުﷲ އަމީން މިއަދު އުނގޫފާރަށް ވަޑައިގަންނަވާނެއެވެ. މިނިސްޓަރ އުނގޫފާރަށް މިވަޑައިގަންނަވަނީ އިންނަމާދޫ ހެލްތު ސެންޓަރުގައި ލެބޯޓްރީގެ ހިދުމަތް ތައާރަފް ކޮށްދެއްވުމަށާއި އުނގޫފާރު ރީޖަނަލް ހޮސްޕޓަލްގައި އިމާރާތްކޮށްފައިވާ ޕްރައިވެޓް ރޫމުތައް ހުޅުވައި ދެއްވުމަށް ކުރައްވާ ދަތުރު ފުޅެއްގައެވެ.\nމައުލޫމާތު ލިބިފައިވާގޮތުން މިނިސްޓަރ އުނގޫފާރަށް ވަޑައި ގަންނަވާނީ މިއަދު މެންދުރު ފަހުއެވެ. އިންނަމާދޫ ހެލްތު ސެންޓަރުގެ ލެބޯޓްރީގެ ހިދުމަތް އިފްތިތާހު ކޮށްދެއްވުން އޮންނާނީ މިރޭ 20:30 ގައެވެ. އުނގޫފާރު ރީޖަނަލް ހޮސްޕިޓަލްގެ ޕްރައިވެޓް ރޫމުތައް ހުޅުވައިދެއްވުން އޮންނާނީ މާދަމާ ހެނދުނު 10:00 ގައެވެ.\nހެލްތު މިނިސްޓަރ އަމީން ރ. އުނގޫފާރު އިންނަމާދޫ ހެލްތު ސެންޓަރ އުނގޫފާރު ރީޖަނަލް ހޮސްޕިޓަލް


Raees Yameen dhaulathah: Hukuru khuthubaa ah ves Raees nufoozu foaruvaanetho? - Dhiyares\nރައީސް ޔާމީން ދައުލަތަށް: ހުކުރު ޚުޠުބާއަށްވެސް ރައީސް ނުފޫޒުފޯރުވާނެތޯ؟\nރައީސް ޔާމީން. ފޮޓޯ:އަވަސް\nރައީސް ޔާމީނުގެ މައްޗަށް ދައުލަތުން އުފުލާފައިވާ ރިޝްވަތު ޤަބޫލުކުރުމާއި މަނީ ލޯންޑަރިންގެ ކުށުގެ ދަޢުވާގެ ޝަރީޢަތުގެ މިއަދު ބޭއްވި އަޑުއެހުމުގައި އެމަނިކުފާނުގެ މައްޗަށް ދައުލަތުން ކުރާ ދެ ދަޢުވާއާ ގުޅިގެން ބައެއް ސުވާލުތައް ދައުލަތާ އެމަނިކުފާނުވަނީ އަމާޒުކުރައްވާފައެވެ.\nދަޢުވާ ސާފެއްނުވޭ: ދައުވާގައި ހިމެނޭ މީހުންނާ ގުޅުވައިދޭ ގޮތެއް ނޭނގުނު\nރައީސް ޔާމީނުގެ މައްޗަށް އެންމެ ފުރަތަމަ ދައުލަތުން އުފުލި ދަޢުވާއަކީ ރިޝްވަތު ޤަބޫލުކުރުމުގެ ދަޢުވާއެވެ. އެ ދަޢުވާއަކީ ކުރިކް ރިޟާ މެދުވެރިކޮށް، ރިޝަވަތު ނަންގަވައި އެ ފައިސާ ސަން ކޮންސްޓްރަކްޝަނާއި ސަން އިންވެސްޓެމެންޓު ދެ ކުންފުނީގެ އެކައުންޓުތަކަށް ލެއްވުމަށްފަހު އަމިއްލަ އެކައުންޓަށް ގެންނަވައިގެން ރިޝްވަތު ނެންގެވިކަމަށް ތުހުމަތުކޮށް އުފުލާފައިވާ ދަޢުވާއެވެ.\nދައުލަތުގެ ފަރާތުން މި ދައުވާ ހުށަހަޅައި ނިންމެވުމުން ދައުލަތުން ކުރި ދަޢުވާ ސާފުވެއްޖެ ކަމުގައި މައްސަލަ ބައްލަވާ ޤާޟީ ސުވާލުކުރެއްވުމުން ރައީސް ޔާމީނު ވިދާޅުވީ، ރިޝްވަތު ޤަބޫލުކުރުމުގެ ކުށުގެ ދަޢުވާ ސާފުނުވާ ކަމުގައެވެ. އަދި ސާފުނުވަނީ ކޮން ކަމެއްތޯ ސުވާލުކުރެއްވުމުން ރައީސް ޔާމީން ވިދާޅުވީ އެމަނިކުފާނާ އެ މައްސަލަ ގުޅޭ ގޮތެއް އެނގިވަޑައިނުގަންނަވާ ކަމުގައެވެ.\nރައީސް ޔާމީނުގެ މި ސުވާލާ ގުޅިގެން ދައުލަތުން ފާހަގަކޮށްފައިވަނީ ޝަފަހީ ހެކި ނަންބަރު 1 އަދި ޝަފަހީ ހެކި ނަންބަރު2ގެ ހެކި ބަހުން ރައީސް ޔާމީނާއި ކުރިކް ރިޟާ ހިންގަވާފައިވާ މުޢާމަލާތްތައް ގުޅުވޭ ކަމުގައެވެ.\nއަޅުގަނޑަކަށް ސާފުނުވޭ ކާކު ކާކަށްތޯ ރިޝްވަތަށް ދިނީ. ރިޝްވަތު ދޭންޖެހޭ ޙާލަތެއް އަދި ސަބަބެއް ވިދާޅުވެއް. ދެ ފަހަރެއްގެ މަތިން ކުރިކް އަޙްމަދު ރިޟާއަށް ފައިސާދިން ކަމަށް ބުނާ އެ ފައިސާއާއި އަޅުގަނޑު މުޅިން އެހެން މުއާމަލާތެއްގައި ޖަމާކުރި ފައިސާއާ ގުޅެނީ ކިހިނެއްކަން ސާފެއްނުވޭ\nރައީސް ޢަބްދުﷲ ޔާމީން\nއަދި އޭގެ އިތުރަށް ރައީސް ޔާމީން ވިދާޅުވީ ދެ ފަހަރެއްގެ މަތިން ކުރިކް ރިޟާއަށް ލިބިވަޑައިގެންނެވި ފައިސާ ކަމުގައި ބުނާ ފައިސާއެއްގެ ވާހަކަ ދައްކާއިރު އެ ފައިސާއާއި އެމަނިކުފާނުގެ އެކައުންޓަށް ސަންގެ ކުންފުނިތަކުން ޖަމާކުރި ފައިސާއާ އޮތް ގުޅުމެއް ދައުލަތަށް ބުނެ ނުދެވޭ ކަމުގައެވެ. އަދި އެމަނިކުފާނުގެ އެކައުންޓަށް ވަދެފައިވާ ފައިސާއަކީ ކިހިނެއް ވަން ފައިސާކަން ތަފުސީލުކޮށް ބުނެދެއްވާފައިވާނެ ކަމުގައިވެސް ރައީސް ޔާމީން ވިދާޅުވިއެވެ.\nރައީސުލްޖުމްހޫރިއްޔާ ހުކުރު ޚުޠުބާއަށްވެސް ނުފޫޒު ފޯރުވާތޯ؟\nއެމްއެމްޕީއާރުސީން ރަށްތަކާއި ފަޅުތައް ވިއްކުމުގެ މުޢާމަލާތަށް ރައީސް ޔާމީން ނުފޫޒު ފޯރުއްވި ކަމުގައި ތުހުމަތުކުރާ މައްސަލައާ ގުޅިގެން ދައުލަތަށް ރައީސް ޔާމީނުވަނީ ރައްދުދެއްވާފައެވެ. އެގޮތުން އެމަނިކުފާނު ވިދާޅުވީ ރައީސުލްޖުމްހޫރިއްޔާއަށް އެމަނިކުފާނުގެ ދަށުގައި ތިއްބަވާ ވަޒީރުން ލައްވައި ޤާނޫނާ ޚިލާފަށް ބޭނުންހާ ގޮތަކަށް އަމަލުކުރެއްވޭ ގޮތަކަށް ދިވެހިރާއްޖޭގެ ޤާނޫނީ ނިޒާމު ބައްޓަންވެފައި ނޯންނަ ކަމަށެވެ. އަދި ކޮންމެ މީހަކީވެސް ޤާނޫނަށް ތަބާވުން ލާޒިމު މީހެއް ކަމުގައި ރައީސް ޔާމީން ވިދާޅުވިއެވެ.\nއެގޮތަށް ވިދާޅުވާ ކަމަށްވަންޏާ، އަޅުގަނޑު ދަންނަވާލާނަން ތަންކޮޅެއް ހަމަ އާދައިގެ މިސާލެއް، ހުކުރު ޚުޠުބާގައި ލިޔާ އެއްޗަކަށްވެސް ރައީސުލްޖުމްހޫރިއްޔާއަށް ބާރު ފޯރުއްވޭނެ. ޓުއަރިޒަމަށް ރައްތަށް ދޫކުރުމަކީ ހެކްޓަރޭޖަށް ބަލައިގެން ޢާންމުކޮށް ކަނޑައަޅައި ހާމަކޮށްފައި އޮންނަ އުޞޫލެއްގެ ދަށުން ކުރާ ކަމެއް. އެހެން އޮންނަ އިއުލާނުކޮށްފައި އޮންނަ އެއްޗަކަށް ރައީސުލްޖުމްހޫރިއްޔާ ނުފޫޒުފޯރުވާނެ ކަމުގައި ވިދާޅުވާ އެއްޗެއް އަޅުގަނޑަކަށް ސާފުނުވޭ\nރައީސް ޔާމީނުގެ މި ވާހަކަފުޅާ ގުޅިގެން ދައުލަތުން ރުޖޫޢަކޮށްފައިވަނީ2ހެކީގެ ބަހަކަށެވެ. އެއީ ހެކި ނަންބަރު 1 އަދި ހެކި ނަންބަރު2ދީފައިވާ ޝަފަހީ ހެކިބަހެވެ. އެއީ ކުރީގެ ނައިބުރައީސް އަޙްމަދު އަދީބާއި ޢަބްދުﷲ ޒިޔަތުގެ ހެކި ބަސް ކަމުގައި ބެލެވެއެވެ.\nޙައްޖަށް ދާން ޑޮލަރު ގަތުމަކީވެސް ވިޔަފާރިއެއްތޯ؟\nރައީސް ޔާމީނުގެ މައްޗަށް މަނީ ލޯންޑަރިންގެ ދަޢުވާކުރަނީ އެމަނިކުފާނު ރައީސުލްޖުމްހޫރިއްޔާގެ މަޤާމުގައި ހުންނަވައި ވިޔަފާރިކުރައްވައިގެން ނުވާނެ ކަމުގައި ދައުލަތުން ބުނެފައިވުމާއި، އެމަނިކުފާނަށް ލިބިވަޑައިގެންނެވި ޑޮލަރަކީ ވިޔަފާރިކޮށްގެން ހޯއްދެވި ފައިސާ ކަމުގައި ތުހުމަތުކުރާ މައްސަލައާ ގުޅިގެން ރައީސް ޔާމީންވަނީ ދައުލަތަށް ރައްދުދެއްވާފައެވެ.\nއެގޮތުން އެމަނިކުފާނު ވިދާޅުވީ ރައީސުލްޖުމްހޫރިއްޔާގެ މަޤާމުގައި ހުންނަވައިގެން އެމަނިކުފާނު ކުރެއްވި ވިޔަފާރިއަކީ ކޮބައިކަމެއް ދައުލަތަށް ސާފުކޮށްދެވިފައިނުވާ ކަމުގައެވެ. އަދި ވިޔަފާރިކުރި ގޮތެއްވެސް ދައުލަތަށް ބުނެނުދެވޭ ކަމުގައެވެ. އަދި ރައީސުލްޖުމްހޫރިއްޔާގެ މަޤާމުގައި ހުންނަ މީހަކަށްވެސް ސިޔާސީ ހަރަކާތްތައް ހިންގުމަށްވެސް އަދި އެމީހެއްގެ އާމްދަނީގެ ގޮތުގައިވެސް ފައިސާ ލިބޭނެ ކަމުގައި ވިދާޅުވެ ރައީސް ޔާމީން ވިދާޅުވީ އެ ފައިސާ އެހެން ފައިސާއަކާ ޕްރޮސެކިއުޝަނަށް ހެކި ނެތި ނުގުޅުވޭނެ ކަމަށެވެ.\nއެގޮތަށް ތުހުމަތުކުރާނަމަ، ޙައްޖަށް ދާ އެންމެންވެސް އެ ގަންނަނީ ޑޮލަރު، އެ ކުރަނީ ވިޔަފާރި. މީހެއްގެ އަތުގައި ހުންނަ ދިވެހި ފައިސާ ބޭރު ފައިސާއަށް ބަދަލުކުރުމަކީ ވިޔަފާރިއެއް ނޫން\nކުރިކް ރިޟާއަށް ލިބުނު ކަމަށް ދައުލަތުން ބުނާ ފައިސާއަކީ އެމަނިކުފާނާ ގުޅުންހުރި ކަމެއް ނޫން ކަމަށާއި، އެ ފައިސާއާއި އެމަނިކުފާނާ ގުޅޭ ގޮތެއް ދައުލަތަށް ބުނެނުދެވޭ ކަމަށްވެސް ރައީސް ޔާމީން ވިދާޅުވިއެވެ. ރައީސް ޔާމީން އިތުރަށް ވިދާޅުވީ އެމަނިކުފާނުގެ އަތްޕުޅުގައި ހުރި ދިވެހި ފައިސާތަކެއް ޑޮލަރަށް މާރުކުރެއްވުމަކީ ވިޔަފާރިއެއް ކަމަށް ދައުލަތުން ބުނާ ކަމަށެވެ.\nކުރިންވެސް ޝަރީޢަތް ނިމުނީ ލިޔެކިޔުން ނުލިބި\nރައީސް ޔާމީނުގެ މައްޗަށް ކުރިން އުފުލި ދަޢުވާގެ ޝަރީޢަތް ނިމުނީ އެ ޝަރީޢަތުގައި ދިފާޢުވެވަޑައިގަތުމަށް ބޭނުންވާ ލިޔެކިޔުންތައް ލިބިވަޑައިނުގެން ކަމުގައި ރައީސް ޔާމީން ވިދާޅުވިއެވެ. އެގޮތުން އެމަނިކުފާނު ފާހަގަކުރެއްވީ އެ ޝަރީޢަތުގައިވެސް ހެކިބަސް ދިން ފަރާތްތަކުގެ ހެކިބަހާ ގުޅޭ މުހިއްމު ލިޔެކިޔުންތަކެއް ހޯއްދަވަން އެދިވަޑައިގަތުމުން އެ ލިޔެކިޔުން ޝަރީޢަތް ނިމުނުއިރުވެސް ނުލިބޭ ކަމަށް އެމަނިކުފާނު ވިދާޅުވިއެވެ.\nއެއިރު މައްސަލަ ބެއްލެވި އިސް ފަނޑިޔާރު ވިދާޅުވީ ޝަރީޢަތް ކުރިއަށްދާއިރު މި ލިޔެކިޔުން ހޯއްދަވައިދެއްވާނަމޭ. އެހެންނަމަވެސް ޝަރީޢަތް ނިމިގެން ދިޔައިރު، ޢިއްޒަތްތެރި އިސް ޤާޟީއަށް އެނގިވަޑައިގަންނަވާނެ، އަޅުގަނޑުމެންނަކަށް މި ލިޔުންތަކެއް ނުލިބޭ. ދިފާޢުން ހުށަޅަންޖެހޭ އެތައް ކަމެއް ހުށަނޭޅި ދިޔައީ. ނަމަވެސް ހުކުމް އިއްވެވިއިރު އެ ކަންކަމަށް ރިޢާޔަތްނުކުރެވި ހުކުމްކުރެވިގެން ދިޔައީ\nރައީސް ޔާމީނާއި އެމަނިކުފާނުގެ ވަކީލުން ގެންދެވީ ޝަރީޢަތުގައި ދިފާޢު ބިނާކުރަން މުހިއްމު ކޮންމެހެންވެސް ބޭނުންވާ ލިޔުންތަކެއް ނުލިބޭ ކަމުގައި ވިދާޅުވެ، އެ ލިޔުންތައް ހޯދައިދިނުމުގެ އަމުރެއް ނެރުއްވިދާނެތޯ ނުވަތަ ނޫންތޯ ނިންމެވުމަށް އެދިވަޑައިގަންނަވަމުންނެވެ. ޝަރީޢަތުން މިއަދު ނިންމީ އެ އަމުރު ނެރެންޖެހޭ މަރުހަލާގައި ނެރެންޖެހޭނަމަ ނެރުއްވާނެ ކަމުގައެވެ. އަދި ފަހުން ރައީސް ޔާމީނާއި އެމަނިކުފާނުގެ ވަކީލުން އެދިވަޑައިގަތީ އެ ނިންމެވުން ލިޔުމުން ދެއްވުމަށެވެ.\nރައީސް ޔާމީނު އަދި އެމަނިކުފާނުގެ ޤާނޫނީ ވަކީލުން ވިދާޅުވެފައިވަނީ ލިޔުންތަކާ ގުޅޭ ގޮތުން ފަނޑިޔާރު ނިންމެވި ނިންމެވުން ހައިކޯޓުގައި އިސްތިއުނާފުކުރައްވަން ބޭނުންވާ ކަމުގައެވެ.\nކްރިމިނަލް ކޯޓު ރައީސް ޔާމީން\nމި ސަރުކާރުން އެންމެ ރަނގަޅަށް ގެންނަ ތަރައްޤީއަކީ ކޮބައިކަން ޝިޔާމު ވިދާޅުވެދެއްވައިފި\nރައީސް ޔާމީންގެ ޕްރޮމޯޓު ކުރަން ހާއްސަ ފޭސްބުކް ޕޭޖެއް\nލައިވްކޮށް ކިތަންމެ ކޮމިޓީ ބައްދަލުވުމެއް ބޭއްވިނަމަވެސް ހަގީގަތް އޮޅުވައިނުލެވޭނެ: ޣައްސާން\nނުކުޅެދުންތެރިކަން ހުންނަ ފަރާތްތަކަށް ދިން ބޯހިޔާވަހިކަން އަތުލީ މި ސަރުކާރުން: ޝިޔާމް


ޕީޓީއޭ އިން ނައިޓް މާކެޓެއް ބާއްވަނީ\nޕީޓީއޭ އިން ނައިޓް މާކެޓެއް ބާއްވަނީ\nޕީޓީއޭއިން ބާއްވާ ނައިޓް މާކެޓްގެ އިސްތިހާރެއް\nބ. އަތޮޅު ތައުލީމީ މަރުކަޒުގެ ޕީޓީއޭ އިން އިންތިޒާމުކޮށްގެން މި ހަފްތާގެ ބަންދު ތެރޭގައި އޭދަފުށީގައި ބޮޑު ނައިޓް މާކެޓެއް ބާއްވަން ނިންމައިފި އެވެ.\nޕީޓީއޭ ފަންޑް ރައިސް ކުރުމުގެ ގޮތުން ބާއްވާ، ނައިޓް މާކެޓް އޮންނާނީ އަންނަ ހުކުރު އަދި ހޮނިހިރު ދުވަހު ދުވަހު ހަވީރު 4:00 އިން 6:00 އަށް، ރޭގަނޑު 8:30 އިން 10:30 އަދި ހޮނިހިރު ދުވަހު ހެނދުނު 10:00 އިން މެންދުރު 1:00 އަށް ތައުލީމީ މަރުކަޒުގަ އެވެ.\nޕީޓީއޭ އިން ބުނީ ދެ ދުވަހުގެ މުއްދަތަށް ބާއްވާ ނައިޓް މާކެޓްގައި އާންމު ދިރިއުޅުމަށް ބޭނުންވާ ގިނަ ބާވަތްތައް ހެޔޮ އަގުގައި ލިބެން ހުންނާނެ ކަމަށެވެ. ނައިޓް މާކެޓްގައި ބައިވެރުވާ ފިހާރަތަކުގެ ތެރޭގައި ފަސްމުގޫ، ރިނޮއޮން، ފަސްފިޔަ، ފަލްކޯ ބްލޫމް އޯކިޑް، ނިއަމި ޓްރޭޑް އަދި ނޯ ލިމިޓް ފެޝަން ހިމެނެއެވެ. މީގެ އިތުރުން ޕީޓީއޭ އާއި ދަނާލުގެ ހާއްސަ ފުޑް ސްޓޯލެއް ވެސް މި ނައިޓްމާކެޓްގަ ކުރިއަށްދޭނެ އެވެ.\nއޭދަފުށީގައި އެންމެ ފަހުން ބޮޑު ނައިޓް މާކެޓެއް ބޭއްވީ މިދިޔަ މަހު އެވެ. ވަފާ ޖަމިއްޔާއިން އިންތިޒާމްކޮށްގެން ބޭއްވި އެ ނައިޓް މާކެޓަށް ވިޔަފާރިވެރިންނާއި އާންމުންގެ ފަރާތުން ވަރަށް ބޮޑު ތަރުހީބެއް ލިބުނެވެ.


Heyiru Ban'dah Thadhu Vumaky Mahssala Eh? - Vaguthu\nހޭ އިރު ބަނޑަށް ތަދުވުމަކީ މައްސަލައެއް؟\nބާރަށް ހޭ އިރު ވަރަށް ގިނަ ފަހަރު ބަނޑަށް ތަދުވާތަން އާދެއެވެ. ކޮންމެވެސް ސަބަބަކަށްޓަކައެވެ. އެހެންނަމަވެސް މިއީ ސިއްޙަތަށް ފައިދާ ނުރައްކާތެެރި ކަމެއް ތޯ ނުވަތަ މިއީ ބަޔެއްޔެއްގެ ސަބަބުންވާ ކަމެއްތޯ ސުވާލު އުފެއްދިން ހެއްޔެވެ.\nމާގަދަޔަށް ހޭނަމަ ބަނޑަށް ތަދުވުމަކީ އިންސާނާގެ ހަށިގަނޑުގައި ލައްވާފައިވާ ސިފައެކެވެ. މިއީ އެއްވެސް ހާލަތެއްގައި ނުރައްކާތެރި ކަމެއް ނޫނެވެ. ނުވަތަ ބައްޔެއްވެސް ނޫނެވެ. ގަދަޔަށް ހޭނަމަ ބަނޑަށް ތަދުވާ ސަބަބު ތިރީގައި އެވަނީ އެވެ.\nގަދައަށް ހޭނަމަ ނޭވާލެވޭ މިންވަރު އިތުރުވެގެންދެއެވެ. އެހެންކަމުން ފުއްޕާމޭ ފުޅާވެއެެވެ. މިއާއެކު ފުއްޕާމޭގެ ދަށުގައިވާ ޑައިފްރަމް، ތިރިއަށްދެއެވެ. ޑައިފްރަމް ތިރިއަށްދާ ވަގުތު ތިމާގެ ބަނޑުގައި ވައި ހެދެއެވެ. ތަދު އިހުސާސްކުރެވެނީ މި ސަބަބަށްޓަކައެވެ. ޑައިފްރަމް ތިރިއަށް ގެންދިއުމަށް ފުންޕާމޭ މަސައްކަތްކުރާއިރު ޑައިފްރަމް މައްޗަށް ގެންދިއުމަށް ބަނޑުގައިވާ އެކަމަށް ޚާއްސަ އެއްޗެހިތަކެއް މަސައްކަތް ކުރެއެވެ.\nމިހެންކަމުން ގަދަޔަށް ހޭއިރު ބަނޑުގައި ރިއްސުމަކީ މައްސަލައެއްނޫނެވެ.


ލ. ކުނަހަންދޫ ޖަވާހިރުވާދީ ނަމަކަށްކިޔާ ބަންޑާރަ ގޯއްޗާއި، ލ. ކުނަހަންދޫ ތަރިވިދާގެ ނަމަކަށްކިޔާ ބަންޑާރަ ގޯތީގެ އިމާރާތާއި ގޯތީގެ ރަޖިސްޓަރީ ގެއްލިގެން އަލުން ހެއްދުމަށް އެދި މިއިދާރާއަށް ހުށަހަޅާފައިވެއެވެ. އެހެންކަމުން، މިދެ ގޯތީގެ ޢިމާރާތާއި ގޯތި ރަޖިސްޓަރީއާބެހޭ އެއްވެސް މަޢުލޫމާތެއް ލިބިފައިވޭތޯ ބެލުމަށް ޢާންމުކޮށް އަންގައި އިޢުލާން ކުރަމެވެ.\n- ލ. ކުނަހަންދޫ " ޖަވާހިރުވާދީ" އޭ ކިޔާ ބަންޑާރަ ގޯތީގެ، ޢިމާރާތާއި ގޯތީގެ ރަޖިސްޓަރީ\n- ލ. ކުނަހަންދޫ " ތަރިވިދާގެ" އޭ ކިޔާ ބަންޑާރަ ގޯތީގެ، އިމާރާތާއި ގޯތީގެ ރަޖިސްޓަރީ\nވީމާ، މިއިން އެއްވެސް ގޯއްޗަކާބެހޭ މަޢުލޫމާތެއް ލިބިލައްވާފައިވާ ފަރާތެއްވާނަމަ 13 ޑިސެންބަރު 2015 ވާ ހޮނިހިރުދުވަހުގެ އޮފީސް ބަންދުވުމުގެ ކުރިން ކުނަހަންދޫ ކައުންސިލް އިދާރާއަށް އަންގަވައިދެއްވުން އެދެމެވެ.\nސުންގަޑި: 13 ޑިސެންބަރު 2015 1400


COVID-19 TestKit ufadhdhaa facility eh Ethiopia in gaaim koffi - vNews.mv\nއިތިއޮޕިއާއިން ކޮވިޑް-19 ޓެސްޓްކިޓް އުފައްދާ ފެސިލިޓީއެއް ގާއިމްކޮށް މަސައްކަތް ފަށައިފި\nސައިފް އަޒްހަރު 13 September 2020, 19:43\nކޮރޯނާވައިރަސް ޓެސްޓްކިޓް އުފައްދާ ފެސިލިޓީއެއް އިތިއޮޕިއާއިން ގާއިމްކޮށް މަސައްކަތް ފަށައިފިއެވެ.\nޓެސްޓްކިޓް އުފައްދާ ފެސިލިޓީއެއް އިތިއޮޕިއާއިން މި ގާއިމްކުރީ، އެގައުމުގައި ކޮވިޑް-19 ބަލި ފެތުރުން ވަރަށް ބޮޑަށް އިތުރުވެގެން ދިއުމާ ގުޅިގެންނެވެ.\nޓެސްޓްކިޓް އުފައްދާ ފެސިލިޓީއެއް ގާއިމްކޮށް މަސައްކަތް ފެށިއިރު، އިތިއޮޕިއާ ސަރުކާރުން ބުނެފައިވަނީ، ވެކްސިނެއް ތަރައްގީކޮށް އެ ވެކްސިން ޓެސްޓްކުރުމުގެ މަސައްކަތްވެސް އެގައުމުގެ ރިސާޗަރުން މިހާރު ކުރަމުންދާ ކަމަށެވެ.\nކޮވިޑަށް ޓެސްޓްކުރުމަށް އިތިއޮޕިއާގައި ޓެސްޓްކިޓް އުފެއްދުމުގެ މަސައްކަތް ފެށީ، ޗައިނާގެ ކުންފުންޏަކާއެކު ގުޅިގެން ބީޖީއައި ހެލްތު އިތިއޮޕިއާގެ ނަމުގައި އުފައްދާފައިވާ ޖޮއިންޓް ވެންޗަރ ކުންފުންޏަކުންނެވެ.\nއިތިއޮޕިއާއިން މިހާތަނަށް 64،000 އާއި ގާތްކުރާ އަދަދަކަށް މީހުން ކޮވިޑް-19 އަށް ޕޮޒިޓިވް ވެފައިވާއިރު، ބަލީގައި މިހާތަނަށް 1،000 އާ ގާތްކުރާ އަދަދަކަށް މީހުން މަރުވެފައިވާ ކަމަށް އިތިއޮޕިއާ ސަރުކާރުން ބުނެއެވެ.\nއިތިއޮޕިއާ ސަރުކާރުން މިއަދުވަނީ، ބަލީގެ ހާލަތު ވަރަށް ބޮޑަށް ގޯސްވެފައިވާ 200 މީހަކަށް ފަރުވާ ދިނުމަށް ފީލްޑް ހޮސްޕިޓަލެއްވެސް ގާއިމްކޮށް ހުޅުވާފައެވެ. ހޮސްޕިޓަލް ހުޅުވުމާއެކު ބަލިމީހުން އެޑްމިޓްކުރަން ފަށާފައި ވެއެވެ.\nބަލިމީހުން ހޯދުމަށާއި، ބަލީގެ ހާލަތު ދެނެގަތުމަށް އިތިއޮޕިއާއިން މިހާތަނަށްވަނީ 1.1 މިލިއަނަށްވުރެ ގިނަ ޓެސްޓްތައް ހަދާފައެވެ. އިތިއޮޕިއާ ވެފައިވަނީ އެފްރިކާ ބައްރުންވެސް ތިންވަނައަށް އެންމެ ގިނަމީހުން ޓެސްޓްކުރި ގައުމަށެވެ.


Ras Online - ހަމަނުޖެހުން ހިންގުނީ ސަލާމަތީ ކަންކަން ދޯހަޅިވުމުން: މާލޭ ސިޓީކައުންސިލް\nހަމަނުޖެހުން ހިންގުނީ ސަލާމަތީ ކަންކަން ދޯހަޅިވުމުން: މާލޭ ސިޓީކައުންސިލް\nޒަހީނުއްދީން ސަޢީދު 22 ޖޫން 2022 - 21:8\nއިއްޔެ ހެނދުނު ގަލޮޅު ދަނޑުގައި ބޭއްވި ޔޯގާ ހަރަކާތުގައި ހަމަނުޖެހުން ހިންގުނީ ސަލާމަތީ ކަންކަން ދޯހަޅިވުމުން ކަމަށް މާލޭ ސިޓީކައުންސިލުން ބުނެފިއެވެ.\nމާލޭ ސިޓީ ކައުންސިލުން ނެރުނު ބަޔާނެއްގައި ބުނެފައިވަނީ އިއްޔެ ހެނދުނު ގަލޮޅު ދަނޑުގައި ސަރުކާރުން ހިންގި ހަރަކާތާ ގުޅިގެން އިހްތިޖާޖުކޮށް އަޑު އުފުލި ފަރާތްތަކުގެ ތެރެއިން ބަޔަކު ހަމަނުޖެހުން ހިންގަން ފުރުސަތު ލިބި، އެހަރަކާތުގައި ބައިވެރިވި ބައެއް ޑިޕްލޮމެޓުންނާއި ސަރުކާރުގެ ވެރިން ނުރައްކަލަށް ހުށައެޅިގެން ދިޔުމަކީ ކަންބޮޑުވާ ކަމެއް ކަމަށެވެ.\n"މިކަން ސީރިއަސް މައްސަލައެއްގެ ގޮތުގައި ތަޙްޤީޤުކޮށް، ދިވެހި ފުލުހުންގެ ޚިދުމަތުގެ މަސްއޫލިއްޔަތު އަދާ ކުރުމުގައި މިއަށްވުރެ ހަރުދަނާ އުސޫލުތަކެއް ޤާއިމްވެފައި އޮތުން މުހިއްމުކަން ފާހަގަކުރަން." ބަޔާނުގައި ބުނެފައިވެއެވެ.\nމީގެ އިތުރުން ސިޓީ ކައުންސިލުން ނެރުނު ބަޔާނުގައި މި ހަމަނުޖެހުން ހިނގަން މެދުވެރިވި ސަބަބު ދެނެގަތުމަށާއި، އަދި ގަލޮޅު ދަނޑުގައި ހިނގައިދިޔަ ފަދަ ހަމަނުޖެމެއް ތަކުރާރު ވިޔަ ނުދިނުމަށް އަޅަންޖެހޭ އެންމެހައި ފިޔަވަޅުތައް އަޅައި ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށް، ކަމާބެހޭ އެންމެހައި މުއައްސަސާތަކަށް ގޮވާލާފައިވެއެވެެ.\nބައިނަލްއަގްވާމީ ޔޯގާ ދުވަހާ ގުޅިގެން ގަލޮޅު ދަނޑުގައި ޔޯގާ ހަރަކާތެއް ކުރިއަށް ގެންދަނިކޮށް ބަޔަކު އެތަނަށް ގަދަކަމުން ވަދެގަނެ، އެތަނުގައި ހުރި ދިވެހި އަދި އިންޑިއާގެ ގައުމީ ދިދަތަކަށާއި، މީހުންގެ ތަކެއްޗަށް ގެއްލުންދީ މީހުންނަށް ހަމަލާދީ ބޮޑެތި ހަމަނުޖެހުންތަކެއް ވަނީ ހިންގާފައެވެ.\nއިއްޔެގެ ހަމަނުޖެހުމާ ގުޅިގެން ފުލުހުން މިހާތަނަށް9މީހަކު ވަނީ ހައްޔަރުކޮށްފަ އެވެ. ފުލުހުން ގެންދަނީ ވަރަށް ސީރިއަސް މައްސަލައެއްގެ ގޮތުގައި މިމައްސަލަ ތަހުގީގް ކުރަމުންނެެވެ.


BREAKING | Pakistan In Record Adhadhakah Meehun Covid Ah Fassivejje - Vaguthu\nޕާކިސްތާނުން ރިކޯޑް އަދަދަކަށް މީހުން ކޮވިޑް-19 އަށް ފައްސިވެއްޖެއެވެ.\nޕާކިސްތާނުން އެންމެ ފުރަތަމަ ކޮވިޑް ފެނިފައިވަނީ 2020 ވަނަ އަހަރުގެ ފެބްރުއަރީ މަހުގެ 26 ވަނަ ދުވަހުއެވެ. އޭގެ ފަހުން އެގައުމަށް ކޮވިޑްގެ ތިން ރާޅެއް އަރާފައިވާއިރު، އަނެއްކާ ވެސް އެގައުމަށް ވަނީ އިތުރު ރާޅެއް އަރާފައެވެ. އެއާއި އެކީ ކޮވިޑަށް ފައްސިވާ މީހުންގެ އަދަދު ވަނީ ރިކޯޑް އަދަދަކަށް އިތުރުވެފައެވެ.\nކޮވިޑްގެ ތަފާސް ހިސާބުތައް އާންމު ކުރާ ބައިނަލްއަގުވާމީ އިދާރާއަކުން ނެރެފައިވާ ހިސާބުތަކުން ދައްކާ ގޮތުގައި އިއްޔެ އެކަނި އެގައުމުން ވަނީ 7،678 މީހަކު މި ބައްޔަށް ފައްސިވެފައެވެ. މިއީ އެގައުމުން ކޮވިޑް ފެނުނު ފަހުން މިހާތަނަށް އެންމެ ގިނަ މީހުން ފައްސިވި ދުވަހެވެ. މިއާއި އެކީ އެގައުމުން ކޮވިޑް ޖެހުނު މީހުންގެ އަދަދު ވަނީ 1,353,479 އަށް އަރާފައެވެ.\nމީގެ ކުރިން އެގައުމުން އެންމެ ގިނަ މީހުން ފައްސިވެފައިވަނީ 2020 ވަނަ އަހަރުގެ ޖުލައި މަހުގެ 14 ވަނަ ދުވަހުއެވެ. އެދުވަހު އެގައުމުން ފައްސިވެފައިވަނީ 6،825 މީހެކެވެ. އޭގެ ފަހުން ދެވަނަ އަށް އެންމެ ގިނަ މީހުން ފައްސިވެފައިވަނީ މިމަހުގެ 20 ވަނަ ދުވަހުއެވެ. އެއީ 6،808 މީހުންނެވެ.\nއެގައުމުން ކޮވިޑް ޖެހިގެން އިތުރު 23 މީހަކު މަރުވެ ޖުމްލަ މަރުވި މީހުންގެ އަދަދު ވަނީ 29,065 އަށް އަރާފައެވެ. އަދި މި ބަލި ޖެހުނު މީހުންގެ ތެރެއިން 1,266,479 މީހަކު ބަލިން ރަނގަޅުވެފައިވާއިރު، މިވަގުތު ބަލި ޖެހިފައި ތިބި 57,935 މީހުންގެ ތެރެއިން 961 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ.\nޕާކިސްތާނުގެ 70 މިލިއަން މީހަކު ވަނީ ވެކްސިން ފުރިހަމަ ކޮށްފައެވެ.


Raees Innamaadhoo Bandharu Hulhuhvaidhehvaifi - Vaguthu\nރައީސުލްޖުމްހޫރިއްޔާ އިންނަމާދޫ ބަނދަރު ހުޅުއްވައިދެއްވައިފި\nރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް، މާޅޮސްމަޑުލު އުތުރުބުރީ އިންނަމާދޫގައި ތަރައްޤީކޮށްފައިވާ ބަނދަރު މިއަދު ހުޅުއްވައިދެއްވައިފިއެވެ.\nމިއަދު ހެނދުނު މިކަމަށްޓަކައި އިންނަމާދޫގައި ބޭއްވެވި ރަސްމިއްޔާތުގައި، ރައީސުލްޖުމްހޫރިއްޔާ ވަނީ އެރަށުގައި ތަރައްޤީކޮށްފައިވާ ބަނދަރު ހުޅުއްވައިދެއްވުމުގެ ގޮތުން އެކަމަށްޓަކައި ޚާއްޞަކުރެވިފައިވާ ހަނދާނީ ބިނާގެ ފަރުދާ ކައްސަވައިލަދެއްވައިފައެވެ.\nރައީސުލްޖުމްހޫރިއްޔާ، މާޅޮސްމަޑުލު އުތުރުބުރިއާއި، މިލަދުންމަޑުލު ދެކުނުބުރީގެ ބައެއް ރަށްރަށަށް ކުރައްވާ މި ދަތުރުފުޅުގައި އިއްޔެ ހެނދުނު ވަނީ ރ.އަލިފުށްޓަށް ވަޑައިގެން އެރަށުގައި ޤާއިމްކޮށްފައިވާ ނަރުދަމާ ނިޒާމުގެ ޚިދުމަތް އިފްތިތާޙްކޮށްދެއްވައިފައެވެ. އަދި ރ.ހުޅުއްދުއްފާރަށް ވަޑައިގެން އެރަށުގައި ޤާއިމްކޮށްފައިވާ ފެނާއި ނަރުދަމާގެ ޚިދުމަތް ވެސް އިފްތިތާޙްކޮށް ދެއްވާފައިވެއެވެ. މީގެއިތުރުން އިއްޔެ ވަނީ ރ.އުނގޫފާރަށާއި، ރ.ދުވާފަރަށް ވަޑައިގެން އެދެރަށުގެ ރައްޔިތުންނާ ބައްދަލު ކުރައްވައިފައެވެ.\nމީގެއިތުރުން އެމަނިކުފާނުގެ މި ދަތުރުފުޅުގައި، ރ. މީދޫ މަގު ހެދުމުގެ މަސައްކަތް ނިމުން ފާހަގަކުރައްވަވާ ނ.މާފަރު އެއަރޕޯޓް ހުޅުއްވައިދެއްވަވާ އެރަށު ބަނދަރު ހުޅުއްވައިދެއްވުމުގެ އިތުރުން ނ. ވެލިދޫއަށް ވަޑައިގެން އެރަށުގައި ޤާއިމްކޮށްފައިވާ ފެނާއި، ނަރުދަމާގެ ޚިދުމަތް އިފްތިތާޙްކޮށްދެއްވާ އެރަށު ގޮނޑުދޮށް ޙިމާޔަތްކުރުމުގެ މަޝްރޫޢުގެ ނިމުން ފާހަގަކުރުމުގެ ރަސްމިއްޔާތުގައި ބައިވެރިވެވަޑައިގެންނެވުމަށް ވެސް ވަނީ ހަމަޖެހިފައެވެ.\nމީގެއިތުރުން ރައީސުލްޖުމްހޫރިއްޔާގެ މިދަތުރުފުޅުގައި ރ.މަޑުއްވަރީގެ އިތުރުން ނ.ކެނދިކުޅުދޫއަށް ވެސް ޒިޔާރަތްކުރެއްވުމަށް ވަނީ ހަމަޖެހިފައެވެ.\nއޮގަސްޓް 28, 2018 10:37\nމަރުހަބާ ރައީސްޔާމިން 2018ކާމިޔަބްކުރައްވާނެއިންޝާﷲ\nއޮގަސްޓް 28, 2018 13:26\nއިންތިގާލީ އިބްރާހީމް އިހަށް ދުވަހު އަޅައި ދިން ބަނދަރު މިހާ އަވަހަށް އެ ހުޅުވީ. އަވަހެއްނު އެވެރިން ވައުދު ފުއްދާލެއް.


ބޭރޫތުގެ ބޮޑު ގޮވުން: އެމޯނިއަމް ނައިޓްރޭޓަކީ ކޮން އެއްޗެއް؟ އަދި އެ އެހާ ގަދައަށް ގޮވީ ކީއްވެ؟ | Sandhaanu\nބޭރޫތުގެ ބޮޑު ގޮވުން: އެމޯނިއަމް ނައިޓްރޭޓަކީ ކޮން އެއްޗެއް؟ އަދި އެ އެހާ ގަދައަށް ގޮވީ ކީއްވެ؟\nއެމޯނިއަމް ނައިޓްރޭޓަކީ އާންމުގޮތެއްގައި ގަސްކާނާގެ ގޮތުގައި ބޭނުންކުރާ އެއްޗެކެވެ. އެހެންނަމަވެސް ރަނގަޅަށް ރައްކާތެރިކަމުގެ ފިޔަވަޅު ނާޅައިފިނަމަ ގޮވާތަކެއްޗަށް ބަދަލުވެއެވެ. މީގެ ނަމުންވެސް އެނގޭގޮތުން މިއީ ނައިޓްރޮޖަން ގިނަ މާއްދާއެކެވެ. ފަސޭހައިން ފެނާޢިއެކުވެ ގިރިގެންދާ އަގުހެޔޮ މާއްދާއަކަށްވާތީ މިއީ ގަސްކާނާއެއްގެ ގޮތުގައި ބޭނުންކުރަން ވަރަށް އެކަށޭނަ އެއްޗެކެވެ.\nއެމޯނިއަމް ނައިޓްރޭޓުގެ މެޓްރިކް ޓަނެއް އުފެއްދުމަށް ޚަރަދުވަނީ 65 ޑޮލަރާޢި 100 ޑޮލަރާއި ދެމެދުގެ ޢަދަދެކެވެ. އަގަށް ބަލާއިރު މިއީ ދަނޑުވެރިން ބޭނުންކުރަން ވަރަށް އެކަށޭނަ މާއްދާއެކެވެ. އެހެން ކަމުން މި މައްދާގެ މަޝްހޫރުކަމާއި، މި މައްދާ ގިނައަދަދަކަށް ތަންތަނަށް ގެންދިއުމާއި ގުދަންކުރުމުގެ ސަބަބު އެނގިގެންދެއެވެ.\nއެހެންނަމަވެސް ނައިޓްރޭޓް ކޮމްޕައުންޑުގައި ނޭދެވޭ ކަންކަންވެސް ހުރެއެވެ. އަލިފާނަށާއި އެހެނިހެން އަލިފާން ކަނޑާތަކެއްޗަށް ހުށަނޭޅޭނަމަ މިއީ އެއްވެސް ގެއްލުމެއް ނެތް އެއްޗެކެވެ. އެހެންނަމަވެސް މއީ ގޮވާއެއްޗަކަށް ފަސޭހައިން ބަދަލުކޮށްލެވޭ އެއްޗެކެވެ.\nނިރުބަވެރިންނާއި ( 1995 ގައި ކަނާތު ފިޔައިގެ ނިރުބަވެރިޔާ ޓިމޮތީ މެކްވެއި، ޔޫއެސްއޭގެ އޮކްލަހޯމާ ސިޓީގެ މުއްރާ ފެޑެރަލް ބިލްޑިންގެ ބޭރުގައި އެމޯނިއަމް ނައިޓްރޭޓް ހުރި ޕިކަޕް ޓްރަކެއް ޕާކްކޮށްފައި ބޭއްވި) މައިން ކޮންނަ މީހުން މި މާއްދާއިން ގެއްލުންދެނިވި މިންވަރު ހޯދިއެވެ. ދަނޑު ހައްދަން ބޭނުންކުރާ މި ގަސްކާނާ ބާރުގަދަ ގޮވާ ތަކެއްޗަށް ބަދަލުކޮށްލަން ބޭނުންވަނީ ކެމިސްޓްރީގެ އަސާސީ މަޢުލޫމާތާއި ގެއާއި އެކި ސިނާއަށްތަކުގައި ފަސޭހައިން ލިބެންހުންނަ ބައެއް މާއްދާތަކެވެ.\nބެއިރޫތު ގޮވުމާއި ދާދި އެއްގޮތް ގޮވުމެއް ކަމަށްވާ ޓެކްސަސް ސިޓީގެ ޓެކްސަސްގައި 1947ގައި ހިނގި ގޮވުމަކީ ފަރުވާކުޑަގޮތަކަށް މީހަކު ނުނިވާ އެއްލާލި ސިގިރެޓް ބުރިއަކުން ކުރިމަތިވި ގޮވުމެކެވެ. ގުދަންކޮށްފައި ހުރި 2300 ޓަނުގެ އެމޯނިއަމް ނައިޓްރޭޓު ގޮވުމުގެ ސަބަބުން އުފެދިގެންދިޔައީ އިންސާނުންގެ ސަބަބުން ގޮވި ނިއުކުލިއާ ގޮއްވުން ނޫން އެންމެ ވަރުގަދަ ގޮވުމަށެވެ.\nނައިޓްރޮޖަން އަކީ އޭގެ އަމިއްލަ ޒާތުގައި އެހާ ހަރަކާތްރެރި އެއްޗެއް ނޫނެވެ. އެއީ ޖައްވުގައި އެކުލެވިފައިވާ ގޭސްތަކުގެ %78 ހިއްސާކުރާ މާއްދާއެވެ.\nނައިޓްރޭޓް ފަދަ ނައިޓްރޮޖަން އެކުލެވޭ މާއްދާތަކަކީ އެ ތަކެތި އުފެއްދުމަށް ބޭނުންކުރާ މާއްދާތަކަށްވުރެ ހަރަކާތްތެރި މާއްދާތަކެވެ. އަލިފާން ހުޅު، ބާރު އަޑެއް ނުވަތަ ބާރުގަދަ ތުރުތުރެއްފަދަ ފުދޭވަރަކަށް ގިނަ ހަކަތަ ލިބިގެންދާ ކޮންމެ ކަމަކުން ނައިޓްރޭޓް ގެ މޮލެކިއުލާ އޮނިގަނޑުގައި އެކުލެވޭ އެއް މާއްދާ އާއި އަނަެއް މާއްދާ ގުޅުވާދޭ ގުޅުންތައް ނުވަތަ ބޮންޑުތައް ކެނޑި، ގޭހުގެ ހާލަތު ކަމަށްވާ ނައިޓްރޮޖަން އާއި އޮކްސިޖަން އަދި ވޯޓަރ ވޭޕަރް ނުވަތަ އާއްވަށް ބަދަލު ވެގެންދެއެވެ.\nމިގޮތަށް ގޭސްތަކަށް ބަދަލުވުމަށް މޮލެކިއުލް ފުޅާވެގެންދާއިރު ދޫވެގެންދާ ހަކަތައިގެ ސަބަބުން ބޮޑު ގޮވުމެއް ގޮވައެވެ. އެ ގޮވުމުގެ ސަބަބުން ދިރޭ ތަކެއްޗަށާއި އިމާރާތްތަކަށް ބޮޑެތި ގެއްލުން ލިބެއެވެ. ކުރު ގޮތަކަށް ބުނާނަމަ، ގޮވާތަކެތީގައި ނައިޓްރޭޓް ގިނަވިވަރަކަށް، ގިނަ ހަކަތަ ބޭރުވެ ގޮވުން ބާރުގަދަވެއެވެ.


Qaanoonaa Eh Gothah Luthufy Gennan Buni Sarukaarun Qaanoonaa...\nޤާނޫނާ އެއްގޮތަށް ލުޠުފީ ގެންނަން ބުނި ސަރުކާރުން ޤާނޫނާ މުޅިން ޚިލާފުވެއްޖެ\n2 މަސް, 1 ހަފްތާ, 1 ދުވަސް, 14 ގަޑި, 1 މިނެޓް, 43 ސިކުންތު ކުރިން 2620މަރިޔަމް އިސްއާދާ\nނަވާރަ ސަތޭކަ އަށްޑިހަ އަށްވަނަ އަހަރުގެ ނޮވެމްބަރު މަހުގެ ތިން ވަނަ ދުވަހު ރާއްޖެއަށް ދިން އުދުވާނީ ހަމަލާގެ އެންމެ އިސްކޮށް ހަރަކާތްތެރިވި ހެންވޭރު ހާޖަރާގޭ އަބްދުﷲ ލުޠުފީ މި ސަރުކާރުން ހިމާޔަތްކޮށްގެން ސްރީލަންކާގެ ހުންނަ އެމްބަސީގައި ގެންގުޅޭތާ ދެ މަހަށް ވުރެ ގިނަ ދުވަސްވެފައިވަނިކޮށް އެކަން ކުރީގެ ހޯމް މިނިސްޓަރު އުމަރު ނަސީރު ދިވެހި ރައްޔިތުންނަށް ފަޅާއަރުވާލުމުން ދިވެހި ފުލުހުން ބުނީ އޭނަ ހުރީ ފުލުހުންގެ ބެލުމުގައި ދަށުގައި ކަމަށެވެ.\nނަމަވެސް އެއީ ވެސް ދޮގެއްކަން ރައްޔިތުންނަށް އެނގި ސަރުކާރަށް ކުރިމަތިކުރުވި ފިއްތުންތަކާއެކު މި ސަރުކާރުން ލުޠުފީ ރާއްޖެ ނުގެނައުމަށް އެކި ހުއްޖަތްތައް ދައްކަމުން ދިޔައެވެ. އެގޮތުން ސަރުކާރުން ބުނީ ލުޠުފީ ރާއްޖެ ނުގެނަސް ލަސްވަމުން ދަނީ ޤާނޫނުގެ ތެރެއިން ގެންނަން މަސައްކަތް ކުރާތީ ކަމަށެވެ. ނަމަވެސް ޤައުމު ދެކެ ލޯބިވާ އެތައް ރައްޔިތުންނާ އަދި މިއަދު ސަރުކާރާ އިދިކޮޅުގައި ތިބި ޕާޓީތަކުގެ ފިއްތުންތަކާއެކު ރައީސް ޞޯލިހު ސަރުކާރަށް ޖެހުނީ ރައްޔިތުންގެ ކުރިމަތީ ކުޑަ ކަކޫ ޖަހާށެވެ.\nލުޠުފީ ރާއްޖެ ނުގެނެސް ލަސްވަމުންދިއުމުން ރައްޔިތުން ނޫސްވެރިން ކުރިމަތި ކުރުވި ސުވާލުތަކަށް ޖަވާބު ދެއްވަމުން ރާއްޖޭގެ ރައީސުލްޖުމްހުރިއްޔާ ވިދާޅުވީ ސްރީލަންކާގެ ބަންޑާރަ ނައިބުގެ އޮފީހުން ލިބެން ޖެހޭ ލިޔުންތަކެއް އޭރު ލިބިފައި ނެތުމުން ލުޠުފީ ނުގެނެވިގެން އުޅެނީ ކަމަށާ އެއްވެސް ކުށްވެރިއަކު ޤާނޫނާ ޚިލާފަށް އެމަނިކުފާނުގެ ސަރުކާރުގައި ނުގެންނާނެ ކަމަށެވެ. އަދި ވަނީ ކުރީގެ ރައީސް ޔާމީން ސަރުކާރުގައި ލަންކާގައި ހުރި މީހަކު ޤަވާއިދާ ޚިލާފަށް ގެނައި ކަމަށް ތުހުމަތުވެސް ކުރައްވާފައެވެ.\nކޮންމެ އަކަސް ލުޠުފީ ރާއްޖެ ނުގެނަސް އެތައް އުޒުރުތަކެއް ދެއްކުމަށްފަހު އަދި އޭނާ ފިލުވައިގެން އެމްބަސީގައި ގެންގުޅޭތާ ފަސްދޮޅަސް ހަތަރު ދުވަސްފަހުން މިހާރު ވަނީ ލުޠުފީ ކަމަށް ބެލެވޭ މީހަކު ރާއްޖެ ގެނެސްފައެވެ. ނަމަވެސް ލުޠުފީ ރާއްޖެ ގެނައީ މި ސަރުކާރުންނޭ ޤާނޫނީ އިމުގެ ތެރެއިންނޭ ފަޚުރުވެރިކަމާއެކު މި މީހުން ބުނަމުންދާއިރު ސަރުކާރުން ލުޠުފީ ގެނައީ ޤާނޫނާ ޚިލާފަށްކަން މިވަނީ ސާބިތުވެފައެވެ.\nއެހެންކަމުން މި ސަރުކާރުން ޤާނޫނީ އިމުގެ ތެރެއިން ގެނައި އެ ބުނާ ކުށްވެރިޔާ އުފް ބަފައިބެގެ ޕުރާނާ ދޯސްތު ގެނައުން ޤަނޫނާ ޚިލާފުވި ހިސާބަށް ޖެހިލަމާ ބަހީއެވެ. އެގޮތުން ލުޠުފީއަކީ ފިލައިގެން އުޅުނު މީހަކަށް ވެފައި އޭނާއަކީ މި ޤައުމުގައި ހުކުމެއް ތަންފީޒުކުރަމުން ދިޔަ ކުށްވެރިއެކެވެ.\nއާދައިގެ ކުށެއްގައެއް ނޫނެވެ. 19 ދިވެއްސަކު ޝަހީދުވި އަދި ނަފްސާނީ ގޮތުންނާ ޖިސްމާނީ ގޮތުންވެސް އެތައް ދިވެހި ރައްޔތަކަށް ގެއްލުންވި ބިރުވެރި ނޮވެމްބަރު ތިނެއްގެ ޓެރަރިސްޓު ހަމަލާގެ އެންމެ އިސް ޓެރަރިސްޓަށް އޭނާ ވުމުންނެވެ.\nއަދި އޭނާ ހޯދަން އިންޓަޕޯލު ރެޑް ނޯޓީސް އެއް ނެރެފައިވާއިރު 1988 ވަނަ އަހަރު ރާއްޖެއަށް ދިން އުދުވާނީ ހަމަލާގެ މޭސްތިރިޔާ ހ.ހާޖަރާގޭ އަބްދުﷲ ލުތުފީ ރޭ ރާއްޖެ ގެނެސް ވެލާނާ އިންޓަނޭޝަނަލް އެއާޕޯޓުން، މާލެއަށް ގެނައި އިރު އޭނާގެ އަތުގައި ބިޑި ނާޅުވާ ހުރުމަކީ ފުލުހުންގެ ޤަވާއިދުތަކާއި ހިލާފަށް ފުލުހުން ކުރި ކަމެކެވެ. މިއީ މި ސަރުކާރުން ގަވާއިދާ ޚިލާފުވި ހިސާބެވެ.\nކޮމިޝަނަރ އޮފް ޕޮލިސް މުހައްމަދު ހަމީދުގެ އޯޑަރު ފުލުހުންނަށް ލިބިފައި އޮތްގޮތް ކަމަށްވެސް ވެދާނެއެވެ.\nފުލުހުން އަމަލު ކުރުމަށް އެކުލަވާލާފައި އޮންނަ "އާންމު ޤަވައިދު" ގެ 57 ވަނަ މާއްދާގައި ބުނެފައި އޮންނަނީ ފުލުހުންގެ ބެލުމުގެ ދަށުން މީހަކު އެއްތަނުން އަނެއް ތަނަށް ގެންދަން ވާނީ ބިޑި އަޅުވައިގެންނެވެ.\nއެމާއްދާގެ (ނ) ގައި ބުނަނީ ވައިގެ މަގުން އެއްތަނުން އަނެއްތަނަށް ގެންދަންވާނީ ވެސް ދެ އަތް ކުރިމައްޗަށް ވާގޮތަށް ބިޑިއަޅައިގެން ކަމަށެވެ. ޤަވައިދުގެ 59 ވަނަ މާއްދާގެ (ރ) ގައި ބުނަނީ ބިޑި އަޅަނީ އެމީހާއާއި އެހެންމީހުންގެ ސަލާމަތާ ރައްކާތެރިކަމަށްޓަކައި ކަމަށެވެ. ޤަވައިދުގައި މިގޮތައް ބަޔާން ކޮށްފައި އޮތް ނަމަވެސް ލުތުފީ ރޭ ރާއްޖެ ގެނައި އިރު ފްލައިޓް ގައި ވެސް ބިޑި އަޅާފައެއް ނުވެއެވެ. އަދި ވެލާނާ އެއާޕޯޓުން މާލެ ގެނައި އިރު ވެސް ބިޑި އަޅާފައެއް ނުވެއެވެ.\nމީގެ ކުރިން ފުލުހުން ޤާނޫނާ ޚިލާފުވަމުން ދިޔަކަމަށް ހަރު އަޑުން ބުނަމުން ދިޔަ ބައެއްގެ ސަރުކާރުގައި ދިވެހި ފުލުހުން ލައްވާ މިއޮތީ ގޯސް ހައްދާފައެވެ. ޤާނޫނާ އެއްގޮތަށް ލުޠުފީ ގެންނަން ބުނި ސަރުކާރުން ޤާނޫނާ ޚިލާފުވެއްޖެއެވެ.\nދެން ބުނާނީ ކީކޭ ހެއްޔެވެ؟\nބާޣީ ލުޠުފީ ރައީސް ޞޯލިހު ސަރުކާރު ފުލުހުން


Barca molhuvi iru,16 aharuge Fati vidhaalaifi | Mihaaru\nބާސާ މޮޅުވިއިރު، 16 އަހަރުގެ ފާޓީ ވިދާލައިފި\n15 ސެޕްޓެމްބަރ 2019 - 08:599comments\nބާސެލޯނާ (ސެޕްޓެމްބަރު 15) – ބާސެލޯނާގެ ފުރަތަމަ އެގާރައިގައި ހިމެނިގެން އުމުރުން 16 އަހަރު އަންސޫ ފާޓީ ކުޅުނު ފުރަތަމަ މެޗުގައި ލަނޑެއް ޖަހައި، ވެލެންސިއާ އަތުން 5-2 އިން މޮޅުވާން އެހީތެރިވެދީފި އެވެ.\nމެޗުގެ ދެ ވަނަ މިނެޓުގައި ފާޓީ ލަނޑު ޖެހުމުގެ އިތުރުން ހަތް ވަނަ މިނެޓުގައި ފްރެންކީ ޑި ޔޮންގް ލަނޑު ޖަހަން މަގުފަހިކޮށްދިނީ ވެސް އޭނާ އެވެ. ގިނީ ބިސާސޫ އަށް އުފަން ފާޓީ ވެފައިވަނީ ސްޕެނިޝް ލީގު މެޗެއްގައި ލަނޑު ޖަހައި އެސިސްޓް ކުރި އެންމެ ހަގު ކުޅުންތެރިޔާ އަށެވެ.\nފުރަތަމަ ހާފު ނިމުމުގެ ކުރިން ކެވިން ގަމެއިރޯގެ ލަނޑުން ވެލެންސިއާ ތަފާތު ކުޑަކޮށްފައިވަނިކޮށް ބާސެލޯނާ އަށް ދެ ވަނަ ހާފުގައި ލުއިސް ސުއަރޭޒް ދެ ލަނޑު އަދި ޖެރާޑް ޕީކޭ ލަނޑެއް ޖަހައި ތަފާތު ބޮޑުކޮށްދިނެވެ. ވެލެންސިއާގެ ފަހު ލަނޑު ޖެހީ އިތުރު ވަގުތުގެ ތެރޭގައި މެކްސިމިލިއާނޯ ގޯމޭޒެވެ.\nމި މޮޅާ އެކު، ހަތަރު މެޗުން ހަތް ޕޮއިންޓް ހޯދައި ބާސެލޯނާ އޮތީ ހަތަރު ވަނައިގަ އެވެ. އެއް ވަނައިގައި އޮތީ ނުވަ ޕޮއިންޓާ އެކު އޮތީ ރޭ ރެއާލް ސޮސެއިޑާޑް އަތުން 2-0 އިން މޮޅުވެ އެތުލެޓިކޯ މެޑްރިޑެވެ. ލެވަންޓޭ އަތުން 3-2 އިން މޮޅުވި ރެއާލް މެޑްރިޑް އޮތީ އަށް ޕޮއިންޓާ އެކު ތިން ވަނައިގަ އެވެ. އެ އަދަދަށް ޕޮއިންޓް އެއްކޮށްގެން ތިން ވަނައިގައި އޮތީ އެތުލެޓިކް ބިލްބާއޯ އެވެ.\nލެވަންޓޭ އަތުން ރޭ ރެއާލް މެޑްރިޑް މޮޅުވި މެޗުގައި، އެ ޓީމަށް މި ސީޒަނުގައި ބޮޑުއަގުގައި ގެނައި ޕްލޭމޭކަރު އެޑެން ހަޒާޑް ވަނީ ކުޅެފަ އެވެ. ކުރީ ތިން މެޗުގައި އަނިޔާގެ ސަބަބުން ބައިވެރިނުވެވުނު ހަޒާޑް ރޭ އެރީ ދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގަ އެވެ.\nފުރަތަމަ ހާފުގައި ކަރިމް ބެންޒެމާގެ ދެ ގޯލާއި ކަސެމިރޯގެ ގޯލުން ރެއާލް މެޑްރިޑް ތިން ލަނޑުގެ ލީޑެއްގައި އޮއްވާ ލެވަންޓޭ އިން ދެ ވަނަ ހާފުގައި ދެ ގޯލް ޖެހި އެވެ. އެކަމަކު މެޑްރިޑް ވަނީ ނަތީޖާ ހިފަހައްޓައިފަ އެވެ.